France League Cup un PSG kataifi\nފުރާންސް ލީގް ކަޕުން ޕީއެސްޖީ ކަޓައިފި\nފްރާންސް ލީގް ކަޕުގެ ކްއާޓާ ފައިނަލުގައި އީން އޭންޓް ގުއިންގޭމްޕް އަތުން 2-1 ން ބަލިވެ، ޕީއެސްޖީ މުބާރާތުން ކަޓައިފި އެވެ.\nމިއީ ފަސް އަހަރު ތެރޭ، ފްރާންސްގެ ޑޮމެސްޓިކް ކަޕުން ޕީއެސްޖީ ބަލިވި ފުރަތަމަ މެޗެވެ. މެޗުގައި ފުރަތަމަ ލީޑް ނެގީވެސް، ޕީއެސްޖީންނެވެ. ތޯމަސް މެނިއާ ތަނަވަސް ކޮށްދިން ފުރުސަތަކުން ކާމިޔާބު ކުރީ ނޭމާ ޖޫނީއާ އެވެ.\nގުއިންގޭމްޕު، ދެ ލަނޑު ވެސް ކާމިޔާބު ކުރީ މެޗުގެ އެންމެ ފަހު ދިހަ މިނެޓްގަ އެވެ. އެ ދެ ލަނޑުވެސް އެ ޓީމުން ކާމިޔާބު ކުރީ ލިބުނު ޕެނަލްޓީންނެވެ.\nފުރަތަމަ ޕެނަލްޓީން ލަނޑު ކާމިޔާބު ކުރީ ޔެނިން ބަކޯޓޯ އެވެ. ދެ ވަނަ ޕެނަލްޓީ ކާމިޔާބު ކުރީ، ފްރާންސްގެ ކުރީގެ ލެޖެންޑަރީ ޑިފެންޑަރު ލިލިއަން ތުރާމްގެ ދަރިފުޅު މާކޯސް ތުރާމެވެ. މެޗުގެ 61 ވަނަ މިނެޓްގައިވެސް އޭނާއަށް ޕެނަލްޓީ އެއް ލިބުނެވެ. އެހެންނަމަވެސް އެފަހަރު ކާމިޔާބުވާ ގޮތެއް ނުވި އެވެ.\nޕީއެސްޖީގެ ކޯޗް ތޯމަސް ޓޫހުލް ބުނީ، ޕީއެސްޖީގެ ކުޅުންތެރިންނަށް މާ ބޮޑަށް ފަސޭހަ ކޮށް ލެވުނީ ކަމަށެވެ. ޓޫހުލް ވަނީ، ގުއިންގޭމްޕްއަށް ދިން ދެ ވަނަ ޕެނަލްޓީއާ މެދު ސުވާލު އުފައްދާފަ އެވެ. ރޭގެ މެޗަކީ 2014 ވަނަ އަހަރުގެ ފަހުން ކަޕުގެ މެޗަކުން ޓޫހުލް ކޯޗު ކޮށްދިން ޓީމެއް ބަލިވި ފުރަތަމަ މެޗެވެ.\nލަމްޕާޑްގެ ޓީމަށް ޖާސޫސް ކުރި ރުޅިވެރިކަމެއް ނެތް\nސަޕޯޓަރުންގެ ކުރިމަތީ އާސެނަލްއަށް ބޮޑު ފޯރިއެއް


Leicester In City Ladhugannavaalai Thaavaluge Kuriah Jehilaifi - Vaguthu\nލެސްޓާ އިން ސިޓީ ލަދުގަންނަވާލައި ތާވަލުގެ ކުރިއަށް ޖެހިލައިފި\n3 ހަފްތާ ކުރިން ( ސެޕްޓެމްބަރު 28, 2020 )\nމިދިޔަ ސީޒަންގެ ޕްރިމިއަ ލީގުގެ ރަން ބޫޓު ޙާސިލްކުރި އިނގިރޭސި ތަޖުރިބާކާރު ފޯވަޑް ޖެއިމީ ވާޑީގެ ހެޓްރިކަކާއެކު 5-2 ގެ ނަތީޖާއަކުން މެންޗެސްޓަ ސިޓީ ބަލިކޮށް ލެސްޓާ އިން ލީގު ތާވަލުގެ އެއްވަނަ އަށް ޖެހިލައިފިއެވެ.\nއިއްތިހާދު ސްޓޭޑިއަމްގައި ކުޅުނު މި މެޗް ލެސްޓާ އިން ކާމިޔާބުކުރި ނަމަވެސް މެޗްގައި ފެނިގެންދިޔަ ފުރަތަމަ ގޯލް ޖެހީ ސިޓީ އިންނެވެ. މެޗްގެ ހަތަރު ވަނަ މިނެޓުގައި މި ގޯލް އެ ޓީމަށް ޖަހައިދިނީ އަލްޖީރިއާގެ ފޯވަޑް ރިޔާދް މާރޭޒެވެ. ލެސްޓާ އަށް ނަތީޖާ އެއްވަރު ކޮށްދިން ގޯލް ވާޑީ ޖެހީ ފުރަތަމަ ހާފުގެ 37 ވަނަ މިނެޓުގައި ލިބުނު ޕެނަލްޓީ އަކުންނެވެ. މިއީ އޭރިއާ ތެރެއިން 33 އަހަރުގެ ފޯވާޑަށް ސިޓީގެ ފުލްބެކް ކައިލީ ވޯކާ ކުރި ފައުލަކާ ގުޅިގެން ރެފްރީ ސިޓީ އަށް ދިން ޕެނަލްޓީއެކެވެ. ލެސްޓާ އިން ނަތީޖާ އެއްވަރު ކުރުމުގެ ކުރިން ސިޓީގެ މިޑްފީލްޑަރު ރޮޑްރީ އިދިކޮޅު ގޯލްކީޕަރު ކެސްޕާ ޝްމައިކަލްގެ ގޯލުގެ ތެރެއަށް ބޯޅަ ވައްދާލި ނަމަވެސް ރެފްރީ ވަނީ އޮފްސައިޑް ކަމަށް ބުނެ އެ ގޯލް ބާތިލްކޮށްފައެވެ.\nލެސްޓާ އިން މެޗްގައި ފުރަތަމަ ފަހަރަށް ލީޑު ނެގީ ދެވަނަ ހާފުގެ 54 ވަނަ މިނެޓުގައި ވާޑީ ކާމިޔާބުކުރި ގޯލުންނެވެ. އޭގެ ހަތަރު މިނެޓު ފަހުން ވާޑީ އޭނާގެ ހެޓްރިކް ފުރިހަމަކުރި ގޯލު ޖެހީ އަނެއްކާވެސް ލިބުނު ޕެނަލްޓީ އަކުންނެވެ. މިއީ އޭނާ އަށް ސިޓީގެ ސެންޓަ ބެކް އެރިކް ގާސިއާ ކުރި ފައުލަކާ ގުޅިގެން ލިބުނު ޕެނަލްޓީ އެކެވެ.\nލެސްޓާގެ ހަތަރު ވަނަ ގޯލް 77 ވަނަ މިނެޓުގައި ޖެހީ ބަދަލު ކުޅުންތެރިއެއްގެ ގޮތުގައި ކުޅެން އެރި ޖޭމްސް މެޑިސަން އެވެ. އޭރިއާ ބޭރުން މެޑިސަން ފޮނުވާލި ބާރު ބޯޅަ އަމާޒުވީ ގޯލުގެ މަތީ ކަނަށެވެ. މެޗް ނިމެން ހަ ވަރަކަށް މިނެޓަށް ވެފައި ވަނިކޮށް ހޮލަންޑުގެ ޑިފެންޑަރު ނަތާން އާކޭ ބޮލުން ކާމިޔާބުކުރި ގޯލުން ސިޓީން ފަރަގު ކުޑަކުރި ނަމަވެސް ލެސްޓާގެ ޔޫރީ ޓިއެލަމަންސް ވަނީ 88 ވަނަ މިނެޓުގައި ޕެނަލްޓީ އަކުން އެޑަސަންގެ ގޯލު ފޫއަޅުވާލައި މެޗްގެ ނަތީޖާ 5-2 އަށް ބަދަލުކޮށްފައެވެ.\nމި ނަތީޖާއާއެކު ލެސްޓާ އެއްވަނަ އަށް ޖެހިލީ ތިން މެޗުން ހޯދި9ޕޮއިންޓާއެކު އެވެ. ދެވަނައިގައި އޮތް އެވަޓަން އަށް ވެސް ހަމަ އެ އަދަދަށް ޕޮއިންޓް ލިބިފައިވީ ނަމަވެސް ލެސްޓާ އަށް ކުރި ލިބެނީ ފައިދާ ގޯލުގެ ތަފާތުންނެވެ. ސިޓީ އޮތީ ދެ މެޗުން ލިބުނު3ޕޮއިންޓާއެކު ތާވަލުގެ 13 ވަނައިގައެވެ.\nސިޓީ އަށް ދެން ކުރިއަށް އޮތީ އަންނަ ބުދަ ދުވަހު ބާންލީ އާއި ދެކޮޅަށް އިނގިރޭސި ލީގް ކަޕްގައި ކުޅެން އޮތް މެޗެވެ. އޭގެ ފަހުން ލީގުގައި ސިޓީ ދެން އެންމެ އަވަހަށް ނުކުންނާނީ ލީޑްސް ޔުނައިޓެޑާ ދެކޮޅަށެވެ. އަނެއްކޮޅުން ލެސްޓާ އަށް ދެން ކުރިއަށް އޮތީ ވެސްޓް ހަމް ޔުނައިޓެޑާ ދެކޮޅަށް އަންނަ އާދިއްތަ ދުވަހު ކުޅެން އޮތް ލީގް މެޗެވެ.\nމެސީ ގަތުމަށް 15 މިލިއަން ޕައުންޑް ހުށައަޅަން ސިޓީން ތައްޔާރުވަނީ\nފަހުވަގުތު ވެސްޓް ހޭމް ޖެހި ގޯލުން ޓޮޓެންހަމާއި އެއްވަރުކޮށްފި\nއަންހެން ރެފްރީގެ ގަޔަށް އަތްލި މައްސަލައިގައި އަގުއެރޯ ހޫނުފެނަށް


ހިތުގާ ފޮރުވާލަ ދޭށޭ 2ވަނަ ބައި – Esfiya\nނަމަވެސް އެއްޗެއް ނުބުނެ ހިނގައިގަތެވެ.\n” ޔާނާ އަވަހަށް ފޮނުވާތި ! ” ޖަމީލާ ބާރަށް ގޮވާލިއެވެ.\nފަހުދު ބަލާވެސް ނުލާދިޔައީ މަންމަގެ ބަހުރުވަ ހުރި ގޮތުން ހިތްހަމަ ނުޖެހިގެންނެވެ.\nމާލެގޮސް ހަމަޖެހެލެވުމާއި އެކު ބަނޑުހައިވާކަން ފަހުދަށް އިހުސާސްކުރެވުނެވެ. އޭރު ޔާނާ ހުރީ އިސްތިރި ކުރާށެވެ.\n” އަވަހަށް ފެންވަރާލައިން ހިނގާ އެއްޗެއް ކާލަންދާން! ”\nފަހުދު ލޯތްބާއި އެކު ޔާނާއާއި ދިމާލަށް ބުނެލިއެވެ. ޔާނާ ތައްޔާރުވާންފެށިއެވެ. ފަހުދު ހުރީ ރޫމު ބޭރުގައެވެ. ޔާނާގެ އިންތިޒާރުގައެވެ. ފިނިފެންމަލެއްފަދައިން ތާޒާވެލައިގެން ޔާނާ ނުކުތެވެ.\n” ހާދަ ރީއްޗޭ! ” ފަހުދު ބުނެލިއެވެ.\nޔާނާގެ މޫނުމަތިން އުފާވެރިކަމެއް ނުފެނުނެވެ. މާޔޫސްވެފައިވީ ނަމަވެސް އޭނާގެ މޫނުވަނީ މިލާ މޯޅިވެފައެވެ. ފަހުދަށް އެކަން އެނގެއެވެ. އެހެންކަމުން އޭނާ ބޭނުންވީ ޔާނާ އުފާކޮއްދޭށެވެ. ހިތްހަމަޖައްސައިދޭށެވެ.\n” ހިނގާ ރެސްޓޯރަންޓަކަށްދޯ! ” ފަހުދު ޔާނާގެ އަތުގައި ހިފިއެވެ. ޔާނާ ފަހުދުގެ މޫނަށް ބަލާލަމުން ހީލިއެވެ. ފަހުދުގެ ހިތައް ހަމަޖެހުންލިބުނީ ޔާނާ ހިނިތުންވީމައެވެ.\nޖަމީލާއިނީ ދުފާލާށެވެ. އުނދޯއްޔެއްގައެވެ. ވިސްނުމެއްގެ ތެރޭގައި އިން ޖަމީލާ ސިހުނީ ފޯނު ރިންގުވާންފެށުމުންނެވެ.\n” ކިހިނެތްތަ މަންމާ؟ ” ވާހަކަ ދެއްކީ ޔާނާއެވެ.\n” ރަނގަޅު! ދެން އަވަހަށް އަންނަން އުޅޭންވިއްޔޭ! ” އާދައިގެ ގޮތަކަށް އެހެން ބުނެލުމުން ޔާނާ ދެރަވިއެވެ.\n” ޑޮކްޓަރަށް ދައްކަންދާން މިއުޅެނީ! ނިމުނުހާ އަވަހަކަށް ދާނަން! “\n” އާނ! ޔާނާ ނެތީމަ މަންމަ ވަރަށް ފޫހިވޭ! ” ގާތްގޮތަކަށް ޖަމީލާ ބުނެލިއެވެ. އެއީ ޔާނާ ގެންނަން ވެގެން ޖަމީލާ ވާހަކަ ދައްކާ ގޮތްކަން ޔާނާއަށް އެނގެއެވެ،\n” ފަހުދު ސަލާމް ބުނި. މަންމަ ކިހިނެތްތޯ ބަލާލަން މިގުޅާލީ..ދެން ބާއްވަނީ އިނގޭ! ” ޔާނާ ފޯނު ބޭއްވުމަށްފަހު ފަހުދަށް ބަލާލިއެވެ.\n” މަންމަ ފޫހިވަނިއްޔޯ އަހަރެން ނެތީމަ. އަވަހަށް އަންނާށޯ…. ” ޔާނާ ހީލަމުން އެހެން ބުނުމުން ފަހުދު ވެސް ހޭންފެށިއެވެ.\n” ދެން ޑޮކްޓަރަށް ދައްކާފައެއްނު ދެވޭނީ. އަދި އިއްޔެ ވިއްޔަ މިއައީ! މަންމަ އެދުވަހު ވާހަކަ ދެއްކި ގޮތުން އަހަރެން ވަރަށް ހިތްހަމަ ނުޖެހުނު.. ” ފަހުދު ބާލީސްނަގާ ބޯދަށަށް ލަމުން ބުނެލިއެވެ.\n” އެއީ ހަމަ ވާނެގޮތް! މަންމަވެސް މާމަދަރިއަކަށް ކިހާ އެދޭނެ… ކޮންމެވެސް ވަރަކަށް ޓެންޝަނަށް އަރާނެ. މިޔަދު ނުލާހިކު ރަނގަޅު.. ” ޔާނާ ފަހުދުގެ ބަނޑުމަތީ ބޯ އަޅާލަމުން ބުނެލިއެވެ.\nބާރުދުވެލީގައި އައިސް ކާރު މަޑުކޮއްލުމުން ޔާނާ އާއި ފަހުދު ކާރަށް އަރާ އޭޑީކޭއަށް ދިއުމަށް އެދުނެވެ.\n” ފަހުދު! އަހަރެން ވަރަށް ބިރުގަނޭ… ޑޮކްޓަރ ބުނާނީ ކީކޭބާ؟ ” ފަހުދުގެ ކޮނޑުގައި ބޯޖައްސާލަމުން ޔާނާ ބުނެލިއެވެ.\n” ދެން ޔާނާ! އެހާ އަވަހަށް ހާސްވަނީ…. ތިހެން އުޅޭތީއޭ އަހަރެން ރުޅިއަންނަނީ… ” ފަހުދު ހިތްހަމަ ނުޖެހޭގޮތް ދައްކާލުމުން ޔާނާ ކުޑަކޮށް ދުރަށްޖެހިލިއެވެ.\n” ހޫނ… އެދިޔައީ ދުރަށް… ރުޅިއައީތަ މަގޭ އެންގްރީ ބާރޑް! ” ފަހުދު ގަސްދުގައި ޔާނާ ހެއްވާލިއެވެ.\nކާރުން ފޭބުމަށްފަހު ޑޮކްޓަރ ރޫމްކައިރިއަށް ދިޔައެވެ. ނަސީބު ދިމާކުރިގޮތުން އެމީހުންނަށް އާދެވުނުތަނާ ނަންބަރު ޖެހުނެވެ.\n” ކިރިޔާދޯ މިއާދެވުނީ! ” ޔާނާ ބުނެލިއެވެ. ދެމީހުން އެކުގައިގޮސް ޑޮކްޓަރ ރޫމަށް ވަނެވެ.\n” ކިހާ ދުވަހެއް ވެއްޖެތަ ކައިވެންޏަށް ؟ ” ޑޮކްޓަރ މާހިދު އަހާލިއެވެ.\n” މިހާރު ތިން އަހަރުވީ… ” ޖަވާބުދިނީ ފަހުދެވެ.\n” ޤަވާޢިދުން ޕީރިއަޑްވޭތަ؟ ” މާހިދު ކުރި ސުވާލަށް ޔާނާ ބުނެލިއެވެ.\n” ބައެއްފަހަރުވާނީ… ވަރަށް ނުވާނެ.. “\n” ތީ އަސްލު މައްސަލައެއް! ދެން ސްކޭންކޮއްލާ ޓެސްޓްތައް ހަދާލީމަ ވަކި އެއްއެއްޗެއް ދަންނަވަން އެނގޭނީ.. “\n” އަބަދުވެސް ކައިރީގައިތަ އުޅެނީ؟ ” މާހިދު ފަހުދަށް އިޝާރާތްކޮށް ބުނެލިއެވެ.\n” ނޫން… ހަތަރު މަހުން ކަހަލަ ގޮތަކަށް ރަށަށްދަނީ.. ” ފަހުދު ޖަވާބުދިނެވެ.\n” ތިއީވެސް ވަރަށް ބޮޑު މައްސަލައެއް. ދެމީހުން ދުރުގަ އުޅޭތީ ވަރަށް ޗާންސްވެސް ކުޑަވާނެ! ދެން އަޅުގަނޑު ޓެސްޓެއް ހަދާލަން ދޭނަން! މިރޭ ނަތީޖާ ނަގައިގެން ރިޕޯރޓް ދައްކާލަން ދުރުވާތި! ” ހިތްހެޔޮ ކަމާއި އެކު މާހިދު ވާހަކަދެއްކިއެވެ.\nލެބޯޓްރީއަށް ގޮސް ލޭނެގުމަށްފަހު ސްކޭންކޮށް ހަދައިގެން ޔާނާ ގޮވައިގެން ފަހުދު ދިޔައީ ކާށެވެ.\nއޯޑަރ ދިނުމަށްފަހު ދެމީހުން ވާހަކައިގައި ތިއްބާ ފަހުދަށް މީހަކު ގޮވާލިއަޑަށް ފަހުދު ބަލާލިއިރު އާމިރު އާދެއެވެ.\n” އޭ އޭ ހާދަ ނުފެންނަ މަންޒަރެއް؟ !” އާމިރު ގޮނޑިއެއްގައި ޖައްސާލަމުން ބުނެލިއެވެ.\n” މީ މަ ވައިފްއޭ ! ޔާނާ…. ޔާނާ! މީ އާމިރު. އޮފީސް މޭޓެއް. ” ފަހުދު ހިނިތުންވުމާއި އެކު ބުނެލިއެވެ.\n” އޭހ… ވައިފް ގޮވައިގެން މާލޭގަ އުޅޭ އިރުގަ އަންގާވެސްނުލާ… ވަރަށް ފޭކް އިނގޭ! އެހެންވީމަ މިޔަދު މަ ކާންދޭނީ ފަހަރިއަށް.. ” އާމިރު އަވަސް ފަހުދުގެ ބޮލުގައި ޖަހާލިއެވެ.\n” އަދި އިއްޔެގަ މިއައީ… ގުޅާނުލެވިގެން މިއުޅެނީ…. އެއްކަލަ އާސިފްވެސް ގުޅި.. މަ އޭނަގާތުވެސް ނުބުނަން ވައިފް ގެނެސްގެންއުޅޭ ވާހަކައެއް. ދިމާކޮއްލާނެ… ” ފަހުދުވެސް ހުރީ ވަރަށް މަޖާވެފައެވެ.\n” ކީއްކުރަން މާލެ އައިސް ތިއުޅެނީ؟ ” އާމިރު ޔާނާގާތު އެހުމުން ޖަވާބުދިނީ ފަހުދެވެ.\n” ޑޮކްޓަރަށް ދައްކާލަންވެގެން… “\n” ބަލިވީތަ؟ ” އޯގާތެރިކަމާއި އެކު އަނެއްކާވެސް އާމިރު އެއްސެވެ.\n” އަސްލު ކިޑެއް ނުލިބިގެން ވަރަށް ދުވަސްވެއްޖެ ޓްރައި ކުރާތާ…. އެކަމަކު ކާމިޔާބު ނުވެގެން…. ” ފަހުދު ވާހަކަދެއްކިއެވެ. ޔާނާ އިނީ އިސްޖަހާލައިގެންނެވެ.\n” އަސްލުގަވެސްތަ؟ ތިކަމުގަ ބޭރަށް ނުދާތި! އެތަނުން އަބަދުވެސް އިތުރު ގެއްލުންދެނީ! އިންޖެކްޝަންތައްޖަހާ އޮޕަރޭޝަންކޮއް އެންމެ ފަހުން އޮންނަނީ ކުއްޖަކު ނުލިބިފަ… ޕްރެގް ވިޔަސް ބައިގެންދަނީ… ” އާމިރު ހުރީ ވަރަށް ސީރިއަސްވެފައެވެ.\n” އާމިރު ހާދަ ތަޖުރިބާ އެބަހުއްޓޭ ތިކަމުގަ…. ” ފަހުދު ހުރީ އޮޅުންފިލުވަން ބޭނުންވެފައެވެ.\n” އާނ… މަ ކުރީގެ ވައިފްއަށް އެހެންވީ؟ ” އާމިރު އިސްޖަހާލިއެވެ.\n” ކުރީގެ ވައިފްއޭ؟ ” ޔާނާއަށް ބޭއިހްތިޔާރުގައި އަހާލެވުނެވެ.\n” މިހާރު އެހެން މީހަކާ މެރީކޮއްގެން މިއުޅެނީ.. އޭރު ވީގޮތަކީ ކިޑެއް ނުލިބިގެން ވަރަށް ބޭސްކޮއް ހެދިން… ދެން ހަމަ އެއްވެސް ގޮތެއް ނެތީމަ ދެމީހުންވެސް ބޭނުންވީ ވަރިވާން…މިހާރު އިރާދަކުރެއްވީތީ ދެ ކުދިން އެބަތިބި! ” އާމިރު ހީލިއެވެ.\n” ކޮބާ ކުރީގެ ވައިފް؟ ” ޔާނާ ވިސްނާލަމުން އަހާލިއެވެ.\n” އޭނަ ވީ ރަށުގަހެން ހީވަނީ…. ނޭނގެ! ދެން މިހާރު އޭނަ ވީ ތަނެއް އަހަންނަކަށް ނޭނގޭނެ އެއްނު ދޯ.. ” އާމިރު ކޮނޑުއަރުވާލިއެވެ. ފަހުދު އިނީ ޔާނާއަށް ބަލަހައްޓައިގެންނެވެ. ޔާނާއަށް ބަދަލެއް އައިކަން ފަހުދު ދެނެގަތެވެ. ޔާނާވެސް ފަހުދަށް ބަލާލިއެވެ. އާމިރުއަށް ފޯނެއް އައިސްގެން އާމިރު ފަހުދު ކައިރީ ބުނެލިއެވެ.\n” އަން މި 500ރުފިޔާ ބާއްވާ! ބިލްދައްކާލަން…. ވައިފް އެ ގުޅީ ދަރިފުޅު ސްކޫލަށް ގެންދަންދާން… މިރޭ އާސިފް މެންނާއި އެކު ކޮފީއަށް ދާން ގުޅާނަން. ދަނީ ފަހަރި! ” އާމިރު ދިޔުމާއި އެކު ޔާނާ ބުނެލިއެވެ.\n” ކުއްޖަކު ނުލިބުނިއްޔާ ޑިވޯރސް ވާނަންތަ؟ “\n” މަށަށް އެނގޭ އާމިރު ދާއިރަށް ތި ސުވާލު ކުރާނެކަން! ޔާނާގާތު ބުނެލަން ބޭނުން ކިޑެއް ނުލިބިގެންނޭ ކިޔާފަ އަހަރެން ޔާނާ ދޫކޮށެއް ނުލާނަމޭ! އެކަމަކު ފިރެހެނެއްގެ ކަމެއްގަ… މިބުނީ ދެން އެނގެއެއްނު ދޯ މިބުނި އެއްޗެއް.. އެކަހަލަ ކަމެއްވިއްޔާ ވަގުތުން ހަމަ ދޫކޮއްލާނީ… މީހަކު އުޅޭގޮތަކަށް އަހަންނެއް ނޫޅޭނަން! ދެން ނާހައްޗޭ އެހެން… ” ފަހުދު އެހެން ބުނުމުން ޔާނާ ހީލިއެވެ. ހިތައް ފިނިކަން ލިއްބައިދިނެވެ. ޔާނާވެސް ފަހުދާއި ވަކިވާކަށް ބޭނުމެއް ނުވެއެވެ. އިންތިހާއަށް ފަހުދު ދެކެ ލޯބިވެއެވެ.\nނަތީޖާ ހިފައިގެން ޑޮކްޓަރ ކައިރިއަށް ފަހުދާއި ޔާނާ ވަނެވެ. ޑޮކްޓަރ ވަރަށް ރަނގަޅަށް ރިޕޯރޓްތައް ބައްލަވާލެއްވުމަށްފަހު ޔާނާއަށް އިޝާރާތްކުރެއްވިއެވެ.\n” ކޮންމެ އިންސާނަކީ އެންމެ ފުރިހަމަ މީހެއްނޫން! އެކަން ޤަބޫލުކުރަންވާނެ! އަދި ކޮންމެ ދެމަފިރިއަކީ ދަރިން ލިބުމުގެ ނަސީބު ލިބޭނެ ބައެއްވެސް ނޫން. ކެތްތެރިވާންވާނެ! ” ޑޮކްޓަރގެ ވާހަކައިން ޔާނާ އާއި ފަހުދުގެ ހިތްނުތަނަވަސްވާން ފެށިއެވެ.\n” ސާފުކޮށް ބުނެދެއްވާ ޑޮކްޓަރ” ޔާނާ އަވަސްހިތަކައިގެން ސުވާލުކުރިއެވެ.\n” މައްސަލަ މިހުންނަނީ ޔާނާގެ….. ފަހުދު ނޯމަލް! ” ޑޮކްޓަރ ސްކޭން ރިޕޯރޓް ފައިލަށް ލަމުން ދެންނެވިއެވެ. ޔާނާއަށް ހީވީ މޫނުމައްޗަށް އަނދިރިވީ ހެންނެވެ. ފަހުދު ޔާނާއާއި ދިމާއަށް ބަލާނުލައި އިނީ ޔާނާއަށް އަސަރުކުރާނެކަން އިނގޭތީއެވެ.\n” ކުއްޖާ އަށަގަންނާނެ ޖާގައެއް ރަހިމަކު ނެތް! ބަލިވެ އިނަސް ޤުދުރަތީގޮތުން އުފެދުމުގައި މިހުރި ގޮތަކުން ކުއްޖާއަކަށް އަށައެއް ނުގަނެވޭނެ.. އެހެންވީމަ ދަރިފުޅު އުފަންވާއިރު ކޮންމެވެސް އައިބު ކަމެއް ހުންނާނެކަމަށް ވަނީ.. ދެން ބަލިވެ އިންނަތަނުން ބާރުގަދަ އިންޖެކްޝަންތައް ޖަހައިގެން އެބޯޓް ކޮއްލަންޖެހޭނީ. އެއީ މައިމީހާއަށް ލިބޭ ވަރަށް ބޮޑު ވޭނެއް.. އެހެން ނޫނަސް މިހެން ވުމުންވެސް ޕްރެގް ވުމުގެ ފުރުސަތު ވަރަށްކުޑަ! ފަހަރެއްގައިވެސް ޕްރެގްވީ ނަމަވެސް ކުއްޖާ ހަރުނުލާކަމީ ވަރަށް ގިނައިން ދިމާވާ ކަމެއް.. ” ޑޮކްޓަރ ވަރަށް ރަނގަޅަށް އޮޅުންފިލުވައި ދެއްވިއެވެ.\n” ދެން ކިހިނެތްތޯ ހަދަންވި؟ ” ފަހުދު ސުވާލުކުރިއެވެ.\n” ޕްރެގްވެގެންވެސް ބައިގެންދިޔައީމަ ތިދެމަފިރިންނަށް ލިބޭނީ އިތުރު ހިތްދަތިކަމެއް! ” ޑޮކްޓަރ އިހްތިރާމާއި އެކު ދެންނެވިއެވެ.\n” ދެން އަޅުގަނޑުމެންނަށް އިތުރު ގޮތެއް ނޯންނާނެތޯ؟ ” ޔާނާ އެހިއެވެ.\n” އާދެ! ކެތްތެރިވެގެން ދުޢާ ކުރުންމަތީ ދެމިހުރުން އޮތީ! ” ޑޮކްޓަރ ޖަވާބުދެއްވިއެވެ.\nގެއަށް އައި ކާރުތެރޭގައިވެސް އެއްވެސް ވާހަކައެއް ނުދެކެވެއެވެ. ދެމީހުންގެ ހިތުތެރޭގައިވެސް ހިތާމައިގެ ކުލަވަރު ޖެހިއްޖެއެވެ. ޔާނާ އިނީ ބޭރު ބަލަހައްޓައިގެންނެވެ. ފަހުދު މަޑުމަޑުން ޔާނާގެ އަތުގައި ހިފާލުމުން ޔާނާ ބަލާލިއެވެ. ފަހުދު ލުއި ހިނިތުންވުމެއް ރައްދުކުރީ ހިތްވަރުކުރުމަށް އެދިއެވެ.\nރޫމަށް އައިގޮތަށް ޔާނާ އެނދުމައްޗަށް ވެއްޓިގަތެވެ. ފަހުދު ކައިރީގައި އިށީނދެލިއެވެ.\n” ރޯކަށް ނުވާނެ! ” ފަހުދު މަޑުމަޑުން ބުނެލިއެވެ.\n” އަހަރެން ދެރަވީ ކުއްޖަކު ނުލިބޭނެޔޭ ބުނީމައެއް ނޫނޭ! ” ޔާނާ ތެދުވެ ފަހުދުގެ މޭމަތީ ބޯއަޅާލަމުން ބުނެލިއެވެ.\n” އަހަރެން ދެރަވީ އަހަންނަށް ފަހުދު ގެއްލިދާނެތީ… ކުއްޖަކު ދެއްވުން އެއީ އަހަރެމެން ކުރާނޭ ކަމެއްނޫން… އަހަރެންނަށް ފަހުދު ގެއްލުން ވަރަށް ކައިރިވެއްޖެކަމުގެ އިޙްސާސް ކުރެވެނީ…. ” ޔާނާގެ ވާހަކައަށް ފަހުދު އެއްވެސް ޖަވާބެއް ނުދީ މަޑުމަޑުން އިނުމުން ޔާނާ ހާސްވެއްޖެއެވެ. އޭނާ ފަހުދުގެ މޫނުމަތީގައި ފިރުމާލަމުން އަވަސް އަވަހަށް ބުނެލިއެވެ.\n” ކިހިނެތްވީ؟ ކީއްވެ އެއްޗެއް ނުބުނީ؟ “\n” އަހަރެން ކުއްޖަކު ބޭނުންވާ ވަރު ޔާނާއަށްވެސް އިނގޭނެ….. “\n” ދެން؟ ” ހައިރާންކަމާއި އެކު ޔާނާ ސުވާލުކުރިއެވެ.\n” އަހަރެން ބުނަން މިއުޅޭ ވާހަކަ އާއި މެދު ގޯސް ނިޔަތަކުން ނުވިސްނާތި! އަހަންނަށް އެނގޭހާވެސް އެއްޗަކީ އަހަރެން ކުއްޖަކު ބޭނުންވާކަން… ” ފަހުދުގެ ޖުމުލައާއި އެކު ޔާނާގެ ހިތް ފަޅައިގެން ދިޔަ ފަދައެވެ.\n” ދެން ތިބުނަނީ އިތުރު ކައިވެންޏެއް؟؟… “\n” އަހަރެން ކުއްޖަކު ބޭނުންވުމާއި އެއްވަރަށް، ނޫނީ އެއަށްވުރެންވެސް ބޮޑަށް ޔާނާދެކެ ލޯބިވަން! ކިހިނެތް އެނގޭނީ އަހަރެން އެހެން ކައިވެންޏެއް ކޮއްގެން ކުއްޖަކު ލިބޭނެ ކަމެއް! ކިހިނެތް އަހަރެންގެ ލޯބި ބާކީ ކޮއް ނިކަމެތިކޮއްލެވޭނީ؟ ކިހިނެތް އަހަރެން ތި ލޯތްބާނުލާ އުޅޭނީ؟ ކިހިނެތް މިހިތުގެ ތެރެއިން ތިހިތް ނެރެލެވޭނީ؟ “\nފަހުދުގެ އަސަރުގަދަ ބަސްތަކުން ޔާނާގެ ހިތަށް ދިރުން ލިބުނުކަހަލައެވެ.\nޖެހިގެން އައިދުވަހު ދެމީހުންވެސް ކްލިނިކްތަކަށް ގޮސްގެން ގައިނީ ޑޮކްޓަރުންނަށް ދައްކާ ޓެސްޓްތައް ހެދިއެވެ. ނަމަވެސް އެންމެންވެސް ދައްކަނީ އެއްވާހަކައެކެވެ. ޔާނާއަށް ލިބެނީ ހިތްދަތިކަމެކެވެ. ކުރެވެނީ ހިތާމައެވެ.\n” އަހަރެން ގެއްލިދާނެޔޭ ހީކޮށް ތި ދެލޮލުން އޮހޮރޭ ކޮންމެ ކަރުނަ ތިއްކަކީ މިހިތައް ލިބޭނެ ވޭނެއް! ” ފަހުދު ޔާނާގެ ލޮލުން ކަރުނަ ފޮހެލަދެމުން ބުނެލިއެވެ.\n” އަހަރެން ޝުކުރު ކުރަން ތިކަހަލަ މާތް ފިރިއަކު ދެއްވީތީ! ” ޔާނާއަށް ބައްދާލެވުނެވެ.އަދި މަޑުމަޑު އަޑަކުން ރޯލަ ރޯލާ އޮތެވެ. ފޯން ރިންގް ވުމާއި އެކު ބަލާލުމަށްފަހު ފަހުދު މަންމަގެ ފޯނެކޭ ބުންޏެވެ. ޔާނާގެ ހިތް ތެޅިލިއެވެ. އެހެނަސް ސިއްރުނުކޮށް ފަހުދުގެ މަންމަގާތު ބުނަން އޭނާ ބޭނުންވިއެވެ،\nފަހުދު ފޯން ނުނަގަން އުޅުމުންވެސް ޔާނާ ކިޔާވަރުން ފަހުދު ފޯން ނެގީ ބޭނުންވެގެންނެއް ނޫނެވެ،\n” ދަރިފުޅުމެން ގުޅާވެސް ނުލަމެއްނު. ކީކޭތަ ޑޮކްޓަރ ބުނީ؟ ” އުއްމީދީ ރާގެއްގައި ޖަމީލާ ވާހަކަދެއްކިއެވެ.\n” ޑޮކްޓަރ ބުނީ….. މީ…. ޑޮކްޓަރ … ” ފަހުދުއަށް ބުނާނެ އެއްޗެއް ނޭނގި އުޅެނިކޮށް ޔާނާ ފޯނު އަތުލިއެވެ. އޭނާ ފަހުދަށް ބަލާލީ ދެރަވެ ހުރެއެވެ،\n” މަންމާ! ޑޮކްޓަރ ބުނީ އަހަންނަށް ކުއްޖަކު ނުލިބޭނެޔޯ! ” ޔާނާ ގިސްލާންފެށިއެވެ. އޭނާ ސިއްރު ކުރަން ބޭނުންނުވާތީ ބުނީއެވެ.\n” ކީކޭ؟ ” ޖަމީލާއަށް އިން ގޮނޑިން ތެދުވެވުނެވެ.\n” އާނ މަންމާ! މަންމަގެ އުއްމީދުތައް ފުރިހަމައެއް ނުކޮއްދެވޭނެ އަހަންނަކަށް….. ” ޔާނާ ރޮމުންރޮމުން ބުނެލިއެވެ.\nފަހުދު ފޯނު އަތުލާ ކަނޑާލަމުން ބުނެލިއެވެ.\n” ޔާނާ ވިސްނަބަލަ! އެނގޭތަ މަންމަ ދެރަވާނެ ވަރު! ކީއްވެ ތިހެން ތިބުނީ؟ ” ފަހުދު ހުރީ ވަރަށް ބޮޑަށް ދެރަވެފައެވެ.\n” އެކަމަކު މަންމައަށް ސިއްރެއް ނުކުރެވޭނޭ! ” ޔާނާ ތެދުވެގެން ހިނގައިގަތުމުން ފަހުދު ޔާނާގެ އަތުގައި ހިފާ ބުނެލިއެވެ.\n” ކޮންތާކަށް ތިދަނީ؟ “\n” ނޭންގެ! ހިތަށް ފިނިކަމެއް ލިބޭނެ ތާކަށް.. ” ކުރުޖަވާބެއް ދިނުމަށްފަހު ޔާނާ ހިނގައިގަންނަން އުޅުނު ނަމަވެސް ފަހުދު ހުރީ ޔާނާގެ އަތުގައި ވަރަށް ބާރަށް ހިފައިގެންނެވެ. އޭނާ އެހުރިގޮތަށް ޔާނާ ކައިރިއަށް ދަމައިގަތެވެ. އަދި ވަރަށް ބާރަށް ބައްދާލަމުން ބުނެލިއެވެ.\n” އަހަރެން މިހުރީ މުޅި އުމުރުގައިވެސް ޔާނާގެ ހިތްހަމަ ޖައްސައިދޭން….. އަހަރެން ޔާނާދެކެ ލޯބިވީ ޔާނާގެ ކިބައިގައި ނުކުޅެދުންތެރިކަމެއް ހުރިކަން އެނގޭ ދުވަހަކުންވެސް ނެރެ އެއްލާލާގޮތަކަށްނޫން.. ހެއްދެވި ފަރާތުގެ ކުޅަދުންވަންތަ ކަމުގެ ސަބަބުން ހުރިހާ ކަމެއްވެސް ބަދަލުވެގެން ހިނގައިދާނެ. ދެރަނުވެ އަހަންނާއި އެކު ދިރިއުޅުން ހޭދަކުރަން އަޒުމްކަނޑަ އަޅާބަ ޔާނޫ.. ” އަނެއްކާވެސް ޔާނާ ހިތާހިތުން އުފާކުރީ އެފަދަ ރަނގަޅު ފިރިއަކު ލިބުމުންނެވެ.\nއެރޭ ފުރި ބޯޓުން ޔާނާ އާއި ފަހުދު ރަށަށް ދިޔައެވެ.\nމަންމަ ފެނުމާއި އެކު ފަހުދު ގޮވާލިއެވެ.\n” މަންމާ! “\n” އިއްޔެ ފޯން ކަނޑުނީމަވެސް މަންމަ ނުގުޅިޔޭ ހިތަކަށް ނާރާތަ؟ މަންމަ ކިހިނެތް ގުޅާނީ.. ވަރަށް ހިތުގަ ޖެހުނު.. ” ޖަމީލާ އަސަރާއި އެކު ބުނެލިއެވެ.\nއޭނާ ޔާނާއާއި ދިމާލަށް ބަލާވެސް ނުލައެވެ. ހީވާގޮތުން ޖަމީލާގެ ހިތުގައި ޔާނާ އާއި މެދު ހަމްދަރުދީއެއް ނުވެއެވެ. އޭނާ ބަލަން ހުރީ ކުރިމަތީގައި ހުރި ފަހުދުގެ މޫނަށެވެ. އަދި އަމިއްލަ އެދުމާއިގެން އުޅޭ ފަދަ ގޮތަކަށް ބުނެލިއެވެ.\n” ފަހުދަށް ބައްޕަ ކިޔުމުގެ ނަސީބެއްވެސް ނުލިބުނީ.. ” ޖަމީލާ ގެ އެ ޖުމުލައިން ފަހުދު މަންމަ އާއި މެދު އަނެއްކާވެސް ހިތްހަމަ ނުޖެހުނެވެ.\n” މަންމާ! އެއީ އެންމެންނަށް ލިބޭނެ ނަސީބެއް ނޫނޭ! އެކަމާ އަހަރެމެން އެހާ ކަންބޮޑެއް ނުވަމޭ.. ހެއްދެވިފަރާތަށް އިތުބާރުކުރަން… ”\nފަހުދު ފެންވަރާލަން ދަނީއޭ ބުނެ ކޮޓަރިއާއި ދިމާއަށް ހިނގައިގަތުމުން އިސްޖަހައިން ހުރެ ޔާނާވެސް ހިނގައިގަތެވެ.\n” މަންމަ ކީއްވެތަ އެހެން އެބުނީ؟ ” ޔާނާ އަހާލިއެވެ. ޖީބުގައި އޮތް ފަހުދުގެ ފޯނަށް މެސެޖެއް އައި އަޑު އިވުނީ އެވަގުތުއެވެ، ފަހުދު ފޯން ނަގާ ބަލާލަމުން ވާހަކަ ދެއްކިއެވެ.\n” އެއީ ދެން އެ އުމުރަށް ދިޔައީމަ ވާނެގޮތް.. ދައްކާނެ އެކަހަލަ ވާހަކަ. އަޅާނުލާ! ” ފަހުދު ޔާނާގެ ކޮލުގައި ހިފާލިއެވެ.\nޔާނާ ތުވާލި ހިފައިގެން ފެންވަރަށް ވަނެވެ. އޭނާ ފާހާނާއިން ނުކުތް އިރުވެސް ފަހުދު އޮތީއެވެ،\n“މާދަމާ މަތިން ދާގޮތަށް ހަމަޖެހިއްޖެ! އޮފީހަށް ނުކުންނަން ޖެހުނީނު މި.. ”\nއެ ޖުމުލައިން ޔާނާ ވަރަށް ދެރަވިއެވެ. އޭނާގެ މޫނު ރަތްވެގެން ދިޔުމުން ފަހުދު ތެދުވިއެވެ.\n” އޭ! ކިހިނެތްވީ؟ ދެރަވީތަ؟ އަހަރެންނަށް ނޯންނާނެ ދުރަށް ދެވޭކަށް ދޯ.. މަގޭ ބާރޑް ކުރިމަތީގައި އިންނަންޏާ އަބަދުވެސް ބޭނުންވާނީ އުނގުތެރޭގައި އޮންނަން! ”\nޔާނާގެ ގައިގައި އޮޅާލާފައިވާ ތުވާލި ފަހުދުގެ އަތުން ނައްޓުވާލުމަށްފަހު އޭނާ ޔާނާ ގޮވައިން އެނދުގައި އިށީޏެވެ. ގަދަކަމުން ޔާނާ ހީލިއެވެ. މާދަމާ ލޯބިވާ ފިރިމީހާ ފުރައިގެން ދާނެޔޭ އޭރުވެސް އޭނާގެ ހިތައް އަރަމުންދެއެވެ. މަޑުމަޑުން ޔާނާގެ ތުންފަތުގައި އިނގިލި ޖައްސާލުމުން ޔާނާގެ ދެލޯ މެރުނެވެ. ފަހުދުގެ ހަށިގަނޑަށް ޔާނާގެ ލޯބީގެ ރާހަތު ކުރުވައިފިއެވެ. ފަހުދަކަށް ހިމޭނަކުން ނޯވެވުނެވެ. ޔާނާ ފަހުދުގެ މެޔަށް މަސްތުންފުރިގެންވާ ހަންޖަރުތަކެއް ހަރަމުންދެއެވެ. ފަހުދުގެ ދެލޯމެރެމުން ބާރުވަމުންދެއެވެ. ފަހުދުގެ މުޅިހަށިގަނޑު ޔާނާގެ ލޯބީގައި ބަނދެލައިފިއެވެ. ޔާނާގެ ދޮންދޮން ހަށިގަނޑުން ލޯބީގެ މަޑުމަޑު ތެތްކަން ލިއްބައިދެމުން ދިޔައެވެ. ބާރުބާރަށް ފަހުދު ޔާނާ އޭނާގެ މެޔާލާ ފޮރުވާލިއެވެ.\n” ދާނަން ފުރުވަން! ” ދަބަސް ހިފައިގެން ފަހުދު ނުކުންނަން ފެށުމުން ޔާނާ ބުނެލިއެވެ. އެންމެ ފަހު ވަގުތުކޮޅުވެސް ފަހުދު ގާތުގައި ހުންނަން ބޭނުން ވެގެންނެވެ.\n” މަންމާ! ޔާނާ ރަނގަޅަށް ބަލާތި! ” ފަހުދުގެ ޖުމުލައިން ޖަމީލާ ބޯޖަހާލާ ޔާނާގެ ބުރަކަށީގައި ފިރުމާލިއެވެ. ފަހުދު ހިތްހަމަ ޖެހުނެވެ. މަންމަގެ ރުންކުރު ގޮތެއް ހުއްޓަސް އޭނާގެ އަނބިމީހާއަށް މަންމަ ވަރަށް ރަނގަޅުކަމުގައި އޭނާ ހިތުގެ އަޑިން ޤަބޫލުކުރަނީ ލޯމަތީގައި ޖަމީލާ ވަރަށް ރަނގަޅަށް އަމަލުތައް ބަހައްޓާތީއެވެ.\n” ނޫން… ވަރަށް އަވިވެސް ގަދަ. މަޑުކޮއްލާ މަންމަކައިރީ އިނގޭ! ” ފަހުދު ދޮރާއި ހަމައަށް އެރުމަށްފަހު ބުންޏެވެ. ސިޓިންގ ރޫމުގައި ހުރި މަންމަ ހިތްހެޔޮކުރާށޭ ބުނުމަށްފަހު ބަދިގެއަށް ދިޔައީ އުނދުން މަތީގައި ހުރި ރިހަތެލި ބަލާލުމަށެވެ،\n“ދެން،.. ވަރަށް މިސްވާނެ.”\nޔާނާ ފަހުދުގެ އަތުގައި ހިފައިގެން ހުރެ އިނގިލިތަކަށް ފިތަމުން ދެއެވެ. އޭނާ ދެރަވެފައިވާ ވަރު ފަހުދުއަށް އެނގުމުން އޭނާ ބޭނުންވީ ވީހާވެސް އަވަހަކަށް ދާށެވެ. ފަހުދު ފެންނަން ހުރުމުން ޔާނާ މާ ބޮޑަށް ދެރަވާނެތީއެވެ،\n” ދެން ވަރަށް ބަލާނަމޭ ޗުއްޓީ އަދިވެސް ލިބޭތޯ.. ކުއްލި ގޮތަކަށް ފުރަންޖެހުނީމަ މިހެން މިވީ.. އަވަހަށް ދޭ މަންމަ ގާތަށް.. އޭރުންވެސް ހިތަށް ލުޔެއް ލިބިދާނެ.. ދެން ދޫކޮއްލަބަ..ތިހެން ހަދަންޏާ އަހަރެންވެސް ވަރަށް ދެރަވާނެ އެއްނު،،”\nޔާނާ ފަހުދުގެ އަތުން ދޫކޮއްލިއެވެ. ޔާނާގެ ކޮލުގައި ފަހުދު ތުންފަތް ޖައްސާލަމުން ބޮލުގައި ފިރުމާވެސް ލިއެވެ/ ފަހުދު ނުކުމެގެން ދަމުންވެސް ޔާނާއަށް ބަލާލިއެވެ. އެބަލާލުމުން ޔާނާގެ ހިތުގެ އެންމެ ފުންމިނަށްވެސް އަސަރު ކުރުވިއެވެ.\nފަހުދު ލޯމަތިން ފަހުދު ގެއްލުމުން ޔާނާ ކޮޓަރި އާއި ދިމާއަށް މިސްރާބުޖެހީ އެކަނިވެލަން ވެގެންނެވެ. ހިތުގައި ބާރުވެފައިވާ ހިތާމަތައް ބާލީސްމައްޗަށް ބޭރުކޮއްލުމަށެވެ.\n” މަގޭ ދަރިފުޅު މުޅިން ހަލާކު ކޮއްފި! ތިހިރަ ދޮންކަމާ ރީތިކަން ދައްކައިގެން ފަހުދުގެ ހިތް ގަނެލީދޯ! އަހަރެންގެ ފަހުދު ބުނި ބުނުމަށް ކަލޭ ބަލާދޭނަން.. އެކަމަކު މިޔަދުން ފެށިގެން ކަލެޔަށް ނަފްރަތު ކުރަން…ދަރިޔަކު ނުލިބޭކަން އެނގުނީމަ ރައްކާވެގެން ދާން ވީނު.. ތިމާއަށް އެ ނިޢުމަތް ދެއްވާފައި ނުވާކަން އެއޮތީ ހާމަވާން.. ދެން ފަހުދަށް ލިބިފައި އޮތް ނިއުމަތަކަށް ހުރަސް އަޅަންވީ ކީއްކުރަން؟ ” ޖަމީލާގެ ހަރުކަށި ޖުމުލަތައް އެހާ އަވަހަށް ޔާނާއަށް އަމާޒުކުރީއެވެ. އަދި ޖެޓީ އާއި ހަމައަށް ފަހުދުއަށް ދެވުނު ކަމެއް ނޭނގެއެވެ. ޔާނާ ދެރައަށް ވުރެން ބޮޑަށް ހައިރާންވިއެވެ. އޭނާ ކޮޓަރި ދޮރުގައި އަތްޖައްސާލި ގޮތަށް ޖަމީލާގެ ނުރުހުންތެރި މޫނާއި ދިމާއަށް ބަލަން ހުރީ ހައިރާންކަމާއި އެކުއެވެ.\n” މަގޭ ދަރިފުޅާ މަށާ ޖައްސަން މަސައްކަތް ނުކުރާތި! އޭރުން މިހާރު ތިހުރި މަޤާމުގައި އެންމެ ވަގުތު ކޮޅަކު ވެސް ނުހުރެވޭނެކަން ހަނދާން ކުރާތި! ލައްކަ ވަގުތު މަ ކެއްވެސް ކޮއްފިން އެއްޗެއް ނުބުނެ ހުރެވޭތޯ.. ހުއް. އެހެރީ ކައްކާފަ.. ދެންވެސް ކައިގެން ތި ބަނޑުގަނޑު ފުރޭތޯ ބަލާބަލަ! ”\nހިތްދަތި ޖުމުލައެއް އެންމެ ފަހުން ބުނުމަށް ޖަމީލާ ބޭރަށް ނުކުތެވެ.\nޔާނާ ހުރީ ކުރިމަތިން ސިފަވެގެންދިޔަ މަންޒަރު ޤަބޫލުކުރަން ބޭނުން ނުވެފައެވެ. އެހެނަސް މިޔަދު އޭނާގެ ހާލަތު ޤަބޫލުކުރަން ސިކުނޑި މަޖުބޫރުކުރުވައެވެ. އެޙާލަށް ކެތްކުރުން އެއީ އެންމެ ރަނގަޅުގޮތްކަމުގައި ވިސްނުނެވެ. މަޑުމަޑުން ކޮޓަރިއަށްވަދެ ދޮރުގައި ބޯޖައްސައިގެން ހުރެ ކަރުނަ އޮހޮރަން ފެށިއެވެ. ހިތަށް ލިބެމުންދާ ހިތާމަތައް ފަހުދާއި ހިއްސާއެއް ނުކުރެވޭނެއެވެ. މިހާރު ޔާނާ އެހުންނަނީ ދިރިއުޅުމުގެ އަރިމަތީގައެވެ. ކައްސާލަފާނެކަމުގެ ބިރަށްޓަކައި އޭނާ ކެތްކުރާނެކަން ގައިމެވެ. ދެން ކޮންމެ ދުވަހެއްވެސް ފާއިތުވެގެން ދާނީ އެފަދަ ގޮތަކަށް ކަން ޔާނާއަށް އެނގެއެވެ. މިޔަދު އެހާ ހަރުކަށި ގޮތަކަށް އެއްޗެހި ކިޔުމުން މާދަމާ އޭނާއަށް ކުރިމަތިލާންޖެހޭނީ ކޮންފަދަ ކަމަކާއި ބާވައޭ ޔާނާގެ ހިތަށް އެރިއެވެ. އޭނާގެ ދެލޮލުން އޮހޮރެމުންދާ ކަރުނަތައް ކަނދުރާއަށް ބީޢްސަމުން ދެއެވެ. މައްޗަށް ބަލަން ހުރެ އޭނާ ރޮމުން ރޮމުން ދޮރު ބުޑަށް ތިރިވިއެވެ. ( ނުނިމޭ )\nvhr reathi story eh\nnext part kober salaa vr wait kurevey next part ah\nhesskiyaafa habeys ingey salaa……….love ya….\nFeatured ހިތާމަ އެހެނިހެން ލޯބި September 11, 2019\nވެހޭ ވާރޭ ތެރެއިން…10


Barca gai Messi madu kohggen noonee Club ehen level akah nugendheveyne - One Online\nމެސީ އާއި ގްރީޒްމަންގެ ގޯލަށްފަހު އުފާފާޅުކުރަނީ --- ފޮޓޯ/ ގެޓީ\nލިއޮނަލް މެސީ ބާސެލޯނާގައި މަޑުކޮށްގެން ނޫނީ ތަށިތަކަށް ވާދަކޮށް، ކްލަބު އެހެން ލެވެލްއަކަށް ނުގެންދެވޭނެ ކަމަށް ކޯޗު ރޮނަލްޑް ކޯމަން ބުނެފިއެވެ.\nމެސީއާއި ބާސާއާ ދެމެދު މައްސަލަތަކެއް ދިމާވެ، މިދިޔަ ސީޒަނަށްފަހު މެސީ ވަނީ ރަސްމީކޮށް ބާސާ ދޫކޮށްލަން ހުށަހަޅާފައެވެ. އޭރުގެ ރައީސް ޖޯސެފް ބާޓޮމިއޫ މެސީއަށް ދިޔަ ނުދީ ހިފެހެއްޓި ނަމަވެސް، މެސީ މިހާރު ހުރި އެއްބަސްވުމުގައި ބުނެފައިވާ ގޮތުން މި ސީޒަނަށްފަހު މެސީއަށް ބާސާ ދޫކޮށް ދެވޭނެއެވެ. އެކަމަށް ލަލީގާ އަކަށްވެސް ހުރަހެއް ނޭޅޭނެއެވެ.\nބާސާއިން ދަށްކޮށް މި ސީޒަން ފެށި ނަމަވެސް އެޓީމުން މިހާރު އަންނަނީ ރަނގަޅު ފޯމެއްގައި ކުޅެމުންނެވެ. ރޭ ގްރަނާޑާއާ ދެކޮޅަށް ބާސާއިން ކުޅުނު މެޗު 4-0 ގެ ނަތީޖާއަކުން ބާސާއިން ކާމިޔާބު ކުރިއިރު، މެޗުގައި ގޯލްތައް ޖެހީ މެސީއާއި އެންޓޮއިން ގްރީޒްމަންއެވެ. މެޗަށްފަހު ކޯމަން ވަނީ މެސީ ބާސާގައި އަދާކުރަމުން އަންނަ ރޯލަށް ތައުރީފު ކޮށްފައެވެ.\n"ބާސާއަށް މެސީ ބޭނުން ވޭ. ބޮޑެތި ކަންތައްތައް ހާސިލް ކުރުމަށް، ތަށިތަކަށް ވާދަކުރުމަށްވެސް މެސީ ބޭނުންވޭ. މެސީއަކީ ބާސާގެ އެންމެ މުހިއްމު ކުޅުންތެރިޔާ. ރޭގެ މެޗުގައި ބެލީ މެސީއަށް ކުޑަ ރެސްޓެއް ދިނުމަށް. މެސީ އާއި ޑިޔޯންގް ކަހަލަ ކުޅުންތެރިން ބަދަލުކޮށްލަން މެޗުގައި ފުރުސަތު ލިބުނު،" ކޯމަން ބުނެފައި ވެއެވެ.\nކޯމަން ބުނެފައި ވަނީ އަނިޔާގެ މައްސަލަތަކެއް ދިމާ ނުވެ، މިހާރު ކުރިއަށްދާ ފޯމުގައި ގޮސްފިނަމަ، ލީގަށް ވާދަކުރެވޭނެ ކަމަށާއި، އުންމީދަކީވެސް ފޯމު ދެމެހެއްޓުން ކަމަށެވެ. އޭގެ އިތުރުން ކޯމަން ބުނެފައި ވަނީ މި ސީޒަނަށްފަހު މެސީގެ ކޮންޓްރެކްޓް ހަމަވާން އޮތް ނަމަވެސް ބާސާގައި މެސީ މަޑުކުރާނެ ކަމަށް ވަރަށް ބޮޑަށް ބެލެވޭ ކަމަށެވެ.\nރޭގެ މެޗުން މޮޅުވެ ބާސާ އޮތީ ތިންވަނައިގައެވެ. ބާސާއަށް 18 މެޗުން 34 ޕޮއިންޓް ލިބިފައިވާއިރު، ދެވަނައިގައި އޮތް ރެއާލްއަށް 18 މެޗުން 37 ޕޮއިންޓް ލިބިފައިވެއެވެ. އެއްވަނައިގައި އޮތް އެތުލެޓިކޯއަށް 15 މެޗުން ލިބިފައިވަނީ 38 ޕޮއިންޓެވެ.


SunOnline: Khaleda Zia6mahah jalun minivankoffi\nރުގިއްޔާ މުހައްމަދު މޫސާ 25 Mar 2020, 17:54\nބަންގްލަދޭޝްގެ ކުރީގެ ބޮޑުވަޒީރު ޚާލިދާ ޒިޔާ ގެންދަވަނީ 17 އަހަރުގެ ޖަލު ހުކުމެއް ތަންފީޒު ކުރައްވަމުން -- ފޮޓޯ: ރޮއިޓާސް\nޑާކާ (މާޗް 25): ސަތާރަ އަހަރުގެ ޖަލު ހުކުމެއް ތަންފީޒު ކުރައްވަމުން ގެންދަވާ ބަންގުލަދޭޝްގެ ކުރީގެ ބޮޑުވަޒީރު ޚާލިދާ ޒިޔާ ހަ މަހަށް ޖަލުން މިނިވަންކޮށްފި އެވެ.\nބަންގުލަދޭޝްގެ ގާނޫނީ މިނިސްޓަރު އަނީސުލް ހައްގު ވިދާޅުވި ގޮތުގައި ޚާލިދާ މިނިވަން ކުރަން ނިންމާފައި ވަނީ އެކަމަނާގެ އުމުރަށާއި ބަލި ހާލަތަށް ބަލައި، ބޮޑުވަޒީރު ޝޭހް ހަސީނާގެ އިރުޝާދުގެ މަތިންނެވެ. އަދި ޚާލިދާ މިނިވަންކޮށްފައި ވަނީ ގައުމުން ބޭރަށް ވަޑައިނުގަތުމަށް ޝަރުތުކޮށްފަ އެވެ.\nދެހާސްއަށާރަ ވަނަ އަހަރުގެ ފެބްރުއަރީ މަހުން ފެށިގެން ޖަލު ހުކުމް ތަންފީޒު ކުރައްވަން ފެއްޓެވި ޚާލިދާގެ މައްޗަށް ވަނީ ކޮރަޕްޝަނުގެ ދެ ދައުވާއެއް ސާބިތުވެފަ އެވެ. އެ ދެ ދައުވާވެސް ގުޅިފައި ވަނީ ކުޑަކުދިންނަށް އެހީތެރިވެދޭ ދެ ފަންޑަކަށް ހަދިޔާކޮށްފައިވާ ފައިސާއަށް ހިޔާނާތްތެރިވި ކަމަށް ތުހުމަތު ކުރެވޭ މައްސަލައަކާ އެވެ.\nއޭގެ ތެރެއިން އެއް މައްސަލައެއްގައި ޚާލިދާގެ މައްޗަށް ފުރަތަމަ ކުރީ ފަސް އަހަރުގެ ޖަލު ހުކުމެއް ކަމަށްވީ ނަމަ އެމައްސަލަ އިސްތިއުނާފު ކުރުމުން ހައި ކޯޓުން ވަނީ އެ ހުކުމް 10 އަހަރަށް އިތުރުކޮށްފަ އެވެ. އަދި ދެ ވަނަ މައްސަލައިގައި ޚާލިދާގެ މައްޗަށް ކޮށްފައި ވަނީ ހަތް އަހަރުގެ ޖަލު ހުކުމެކެވެ.\nއުމުރުން 74 އަހަރުގެ ޚާލިދާ ބަންގުލަދޭޝް ނެޝަނަލިސްޓު ޕާޓީ (ބީއެންޕީ)ގެ ލީޑަރުކަމަށް ވަޑައިގެންނެވީ 1983 ވަނަ އަހަރު އޭނާގެ ފިރިކަލުން އަދި ކުރީގެ ރައީސް ޒިޔާއުއްރަހްމާން އަވަހާރަކޮށްލި ފަހުންނެވެ. އޭގެ ފަހުން އޭނާ ވަނީ 1991 އިން 1996 އަށް އަދި 2001 އިން 2006 އަށް ބޮޑުވަޒީރުކަން ކުރައްވާފަ އެވެ.\nއެންމެ މަދުން ޓެސްޓުކުރާ ގައުމުތަކުގެ ތެރޭގައި ބަންގުލަދޭޝް


މޯލްޑިވްސް ކަރެކްޝަނަލް ސަރވިސް އަބަދުވެސް އޮންނާނީ ތައްޔާރީ ހާލަތުގައި\n27 އޭޕްރިލް 2015\nމޯލްޑިވްސް ކަރެކްޝަނަލް ސަރވިސް (އެމް.ސީ.އެސް) އަބަދުވެސް އޮންނާނީ ތައްޔާރީ ޙާލަތުގައެވެ. ދިމާވާ ކޮންމެ ކަމެއްގައި ފަސްނުޖެހި ޤައުމީ ޚިދުމަތް އަދާކުރުންމަތީ ސާބިތުވެއެވެ. ޤާނޫނުން މަތިކޮށްފައިވާ ކަންތައްތައް އަދާކުރުމަކީ އެންމެ އިސް ވާޖިބު ކަމުގައި ދެކިގެންނެވެ.\nދިވެހިރާއްޖޭގެ ޖަލުތަކުގެ ނިޒާމް ހަރުދަނާ ކުރުމަށް ކުރަމުންދާ މަސައްކަތުގައި އެންމެ އިސް ކަމެއްގެ ގޮތުގައި ކުރެވިފައިވަނީ ޖަލުތައްބަލަހައްޓާނެ ގޮތުގެ ހުނަރު އިތުރުކޮށް މުވައްޒަފުންނަށް ދޭންޖެހޭ ތަމްރީނުތައް ދިނުމާއި ޖަލުގައި އިންސާނީ ވަސީލަތް ޤާއިމް ކުރުމެވެ. އެގޮތުން މިހާރު ޖަލުތަކުގައި މަސައްކަތްކުރާ ހުރިހާ އޮފިސަރުންނަކީ ރާއްޖެއިން ނުވަތަ ރާއްޖެއިން ބޭރުން ޖަލުބެލެހެއްޓުމުގެ ތަމްރީނު ހަދާފައިތިބި އޮފިސަރުންނެވެ.\nއަދި މި ތަމްރީނު ތަކުގެ ތެރެއިން ރާއްޖޭގެ ޖަލުގެ ނިޒާމަށް ގެނެވުނު އެންމެ ބޮޑު ބަދަލަކީ، ޖަލުތަކުގައި މަސައްކަތް ކުރުމަށް އިމަޖެންސީ ސަޕޯރޓް ގްރޫޕެއް އުފެއްދުމެވެ. އިމަޖެންސީ ސަޕޯރޓް ގްރޫޕް (އީ.އެސް.ޖީ) އުފެއްދުމާއެކު ޖަލުތަކުގެ ގެއްލިފައިވާ ކޮންޓްރޯލް ޖަލު ބަލަހައްޓާ ފަރާތްތަކަށް ވަނީ ލިބިގެން ގޮސްފައެވެ. އަދި ޖަލުބަލަހައްޓާ ފަރާތް އަމިއްލަ ފައިމައްޗަށް ތެދުވުމަށް އެޅުނު އެންމެ މުހިންމު އެއްފިޔަވަޅަކީވެސް އީ.އެސް.ޖީ އުފެއްދުމެވެ.\nމޯލްޑިވްސް ކަރެކްޝަނަލް ސަރވިސް (އެމް.ސީ.އެސް) ގެ އިމަޖެންސީ ސަޕޯރޓް ގްރޫޕްގެ ހާއްސަ ތަމްރީނުތަކެއް މިހާރު ފެށިގެން ކުރިއަށް ގެންދަން ފަށައިފިއެވެ. މި ތަމްރީނުތަކުގައި ކްރައުޑް ކޮންޓްރޯލް ކުރާގޮތާއި އަދި އިމަޖެންސީ އެކިއެކި ހާލަތް ތަކުގައި މަސައްކަތް ކުރާނެގޮތުގެ ހުނަރު އިތުރުކުރުމަށް މަސައްކަތް ކުރާނެއެވެ.\nއިމަޖެންސީ ސަޕޯރޓް ގްރޫޕް ވުޖޫދުވެ،7އަހަރު ދުވަސް ވެފައިވާއިރު ވަނީ ވަރަށްބޮޑެތި ކުރިއެރުންތަކެއް ޙާޞިލް ކޮށްފައެވެ. އަދި ވަރަށް ގިނަ ތަޖުރިބާތަކެއްވެސް ވަނީ ކުރެވިފައެވެ. ރާއްޖޭގެ ޖަލުގެ ނިޒާމަށް ބޮޑެތި ބަދަލުތަކެއް އައި، އެކި ދުވަސްވަރުގައި ކެތްތެރިކަމާއި ހިތްވަރު ވަނީ ދައްކާފައެވެ. އީ.އެސް.ޖީ އަކީ ރަނގަޅު ބިންގަލެއްގެ މަތީގައި ބިނާކުރެވިފައިވާ ރަނގަޅު ބިނާއެއްކަން ވަނީ ސާބިތުކޮށްދީފައެވެ. އެކިދުވަސްވަރު އެކިފަރާތްތަކުގެ ނުފޫޒު އީ.އެސް.ޖީ ގެ އެތެރެއަށް ވެއްދުމަށްޓަކައި މަސައްކަތްތަކެއް ކޮށްފައި ވެއެވެ. ނަމަވެސް އެ ހަރުފަތްތައް ގިރާކޮށް މިއަދު މިދެކޭ އީ.އެސް.ޖީ، ޓީމެއްގެ ގޮތުގައި ފޯރމްވެފައި އޮތުމަކީ މޯލްޑިވްސް ކަރެކްޝަނަލް ސަރވިސް ގައި މަސައްކަތްކުރާ ކޮންމެ މުވައްޒަފަކު އެކަމާއި ފަޚުރުވެރިވާނެ ކަމެއްކަމާއިމެދު ޝައްކެއް ނެތެވެ.


Joorimanaa dhakkan idhikolhun fund fotteh hulhuvaifi | Mihaaru\nޖޫރިމަނާ ދައްކަން އިދިކޮޅުން ފަންޑު ފޮއްޓެއް ހުޅުވައިފި\n11 ސެޕްޓެމްބަރ 2020 - 18:58 36 comments\nޕީޕީއެމާއި ޕީއެންސީ ހިމެނޭ އިދިކޮޅު ކޯލިޝަނުން ބާއްވާ ސިޔާސީ ހަރަކާތްތަކާ ގުޅިގެން ކަމާބެހޭ އިދާރާތަކުން ކުރާ ޖޫރިމަނާ ފައިސާ ދެއްކުމަށް އެ ކޯލިޝަންގެ ސަޕޯޓަރުންގެ އެހީ އަށް އެދި ފަންޑު ފޮއްޓެއް މިއަދު ހުޅުވައިފި އެވެ.\nޕީޕީއެމްގެ އޮފީހުގައި ބޭއްވި ރަސްމިއްޔާތެއްގައި "ހައްގު ފޮށި" ނަމުގައި ފަންޑު ފޮށި ހުޅުއްވައިދެއްވީ ޕާޓީގެ އެޑްވައިޒަރު އަދި ކުރީގެ ރައީސް ޑރ. މުހައްމަދު ވަހީދު ހަސަން އެވެ. އެމަނިކުފާނާއި އެ ކޯލިޝަންގެ އިސް ބައެއް ބޭފުޅުން ފަންޑު ފޮއްޓަށް އެ ރަސްމިއްޔާތުގައި ފައިސާ ޖަމާކުރި އެވެ.\nމި ފަންޑު ފޮށި މި ހުޅުވީ ކޮވިޑް-19 ފެތުރުން ކޮންޓްރޯލްކުރަން ހެލްތު ޕްރޮޓެކްޝަން އޭޖެންސީން އާއްމުކޮށްފައިވާ ގައިޑްލައިނާ ޚިލާފަށް އެ ކޯލިޝަނުން މުޒާހަރާކޮށްފައިވާތީ، އިލެކްޝަންސް ކޮމިޝަނުން އެ ދެ ޕާޓީ 150،000ރ. އިން ޖޫރިމަނާކޮށްފައި ވަނިކޮށެވެ. ގިނަ ބަޔަކު އެއްތަނަކަށް ޖަމާކޮށް، މާސްކް ނާޅާއި މުޒާހަރާކުރި މައްސަލައިގައި އެ ކޯލިޝަންގެ އިސްވެރިން ވެސް ވަނީ ފުލުހަށް ހާޒިރުކޮށް ޖޫރިމަނާކޮށްފަ އެވެ.\nމި ފައިސާ ދައްކަން ހުޅުވި ފަންޑް ފޮއްޓަށް ކޮންމެ ދުވަހަކު ހެނދުނު 10:30 އިން ހަވީރު 6:00 އަށް ފައިސާ ޖަމާކުރެވެ އެވެ. އަތޮޅުތަކުގައި ތިބި ސަޕޯޓަރުންނަށް އޮންލައިންކޮށް 7730000113564 އެކައުންޓް ނަމްބަރަށް ފައިސާ ޖަމާކުރެވޭނެ ކަމަށް އިދިކޮޅު ކޯލިޝަނުން ބުންޏެވެ.\nޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވީ މި ސަރުކާރާ ދެކޮޅަށް ކުރިއަށް ގެންދާ ކޮންމެ ހަރަކާތަކީ ވެސް އެކަމަކަށް ފައިސާ ބޭނުންވާ ކަންކަން ކަމަށެވެ. އެހެންވީމާ އެކަމަށް އާންމުންގެ އެހީ ބޭނުންވާ ކަމަށާއި ފަންޑު ފޮއްޓެއް ހުޅުވުމަކީ އެގޮތުން ކުރި ފުރަތަމަ ކަންތައް ކަމަށް އޭނާ ވިދާޅުވި އެވެ.\nއޭނާ ވިދާޅުވި ގޮތުގައި ކުރިއަށް އޮތް ތަނުގައި ވެސް މިފަދަ ކަންކަން ކުރިއަށް ގެންދާނެ އެވެ.\n"އަޅުގަނޑުމެން ކުރިއަށް އޮތްތަނުގައި ލޯޔަލް ކާޑެއް އެބަ ތައާރަފްކުރަން، ގޯލްޑް ސިލްވާ އަދި ޕްލެޓިނަލް ލެވެލް ހިމެނޭހެން. ދެން މި ކާޑު ބައްލަވައިގަތީމަ ލިބޭ ވަކި ފައިދާތަކެއް ހުންނާނެ،" އަބްދުއްރަހީމް ވިދާޅުވި އެވެ.\nއޭނާ ވިދާޅުވީ އެ ކާޑަކީ އާންމުންގެ އެދުމުގެ މަތިން ހަދާ ކަޑެއް ކަމަށެވެ. އަދި ވަރަށް ބޮޑު އަގުގައި އެކާޑު ގަންނަން ބޭނުންވާ މީހުން ވެސް އެބަތިބި ކަމަށް އޭނާ ވިދާޅުވި އެވެ.\nއަބްދުއްރަހީމް ވިދާޅުވި ގޮތުގައި އާންމުންގެ މިހާ ބޮޑު އެއްބާރުލުމެއް ޕާޓީއަށް ލިބެނީ ކުރީގެ ރައީސް އަބްދުﷲ ޔާމީނަށް އޮތް އިތުބާރުގެ ސަބަބުންނެވެ. ރާއްޖޭގެ އިގުތިސޯދު އަނދަވަޅެއްގައި އޮތް އިރު ރައްޔިތުންގެ އިތުބާރު މި ސަރުކާރަށް ގެއްލިފައިވާ ކަމަށާއި، އިތުބާރު އޮތީ ރައީސް ޔާމީނަށް ކަމަށް ވިދާޅުވި އެވެ.\n"މިއަދު ރައްޔިތުން ވިދާޅުވަނީ މި ސަރުކާރަށް އިތުބާރެއް ނެތޭ. މި ސަރުކާރާ އެކު ކުރިއަށް ދެވޭނެ ކަމުގެ ޔަގީން ކަމެއް ނެތޭ. އެ އިތުބާރު ދެއްވީ ރައީސް ޔާމީނޭ،" އަބްދުއްރަހީމް ވިދާޅުވި އެވެ.\nކޮވިޑް-19 ފެތުރެނިކޮށް އެއްވެ އުޅުން ފަދަ ހަރަކާތްތައް ނުބާއްވަން އިލެކްޝަންސް ކޮމިޝަނުން ވަނީ އެ ކޯލިޝަނާއި އެ ދެ ޕާޓީގައި ހިމެނިވަޑައިގަންނަވާ އިސް ބޭފުޅުންނަށް ވެސް ނަސޭހަތްތެރިވެވަޑައިގެންފަ އެވެ. އެކަމަކު، ފިޔަވަޅު އަޅަނީ ހަމަހަމަކަމާއި އިންސާފުން ނޫން ކަމަށާއި ކޯލިޝަންގެ ބޭނުމަކީ ސަރުކާރުގެ ގޯސް އަމަލުތައް ހުއްޓުވުން ބުނެ މުޒާހަރާތައް ހުއްޓަސް އިދިކޮޅުން ވަނީ ދެކޮޅު ހަދައިފަ އެވެ.\nއިތުރު ލިޔުންތައް ރައީސް އަބްދުﷲ ޔާމީން ޕީޕީއެމް/ޕީއެންސީ އިއްތިހާދު


Highway gai dhuvvi cycle kassaalaigen vetti zahamvi meehaku ICU gai | Mihaaru\nހައިވޭގައި ދުއްވި ސައިކަލެއް ކައްސާލައިގެން ވެއްޓި ޒަހަމްވި މީހަކު އައިސީޔޫގައި\nސިނަމާލެ ބްރިޖް ހައިވޭގައި އެކްސިޑެންޓެއް ހިނގައި ސައިކަލެއް ވެއްޓިފައި: މިއަދު ވެސް ވަނީ ހައިވޭގައި ނުރައްކާތެރި އެކްސިޑެންޓެއް ހިނގާފައި. -- ފައިލް ފޮޓޯ\n19 ފެބުރުއަރީ 2020 - 19:54\nފުލުހުން ބުނި ގޮތުގައި މި ހާދިސާ ހިނގީ ހުޅުމާލޭން މާލެ އަށް ދަނިކޮށް ހަވީރު 3:40 ހާއިރު އެވެ. ސައިކަލް ދުއްވަން އިނީ 49 އަހަރުގެ ދިވެހި ފިރިހެނެއް ކަމަށާއި އޭނާ ކައްސާލައިގެން ވެއްޓުމުން ލިބުނު ޒަހަމްތަކުގައި ބޮލުގެ ފުށްކިބަ ފަޅައިގެން ގޮސްފައިވާ ކަމަށާއި އަނގައިން ލޭ އަންނަ ކަމަށް ވެސް ފުލުހުން ބުންޏެވެ. އަދި ގައިގެ އެކި ތަންތަން ވެސް ޒަހަމްވެފައިވާ ކަމަށް ބުންޏެވެ.\nފުލުހުން ބުނީ އެކްސިޑެންޓްވި މީހާ އަކީ އެއްގަމު އުޅަނދު ދުއްވުމުގެ ލައިސަންސް އޮންނަ މީހެއް ކަމަށެވެ.\nފުލުހުން އަންނަނީ މި ހާދިސާއާ ގުޅިގެން ބަލަންޖެހޭ އިތުރު ކަންކަން ބަލަމުންނެވެ.\nސިނާމާލެ ބްރިޖާއި ހައިވޭގައި ނުރައްކާތެރި އެކްސިޑެންޓްތައް ހިނގައި ބައެއް މީހުން މަރުވެ އަދި ބައެއް މީހުންނަށް ބޮޑެތި އަނިޔާތައް ވެފައިވެ އެވެ. ބްރިޖްގައި ދުއްވާއިރު ހެލްމެޓް އަޅަން ފެށި ފަހުން މިފަދަ ހާދިސާތައް ކުރިއަށް ވުރެ މަދުވި އެވެ.\nއެކްސިޑެންޓް ސިނަމާލެ ބްރިޖު މަގުމަތީގެ އެކްސިޑެންޓް\n13 ކޮމެންޓް, 49 ރިއެކްޝަންސް\nހާދިސާ އެންމެ ގާތުން ދުށިން. އޭނަ ކައްސާލީކީ ނޫން. ނިދިގެން ނުވަތަ އެހެން ސަބަބަކާ ހުރެ ގޮސް ސައިކަލް ލޭން ހުރަސް ކޮއް ކާރު ލޭނައް އެރި މަގު މެދުގަ ޖަހާފަ ހުރި ދަގަނޑައް އެރީ. އަވަސް ޝިފާއަކައް އެދެން.\nހުރިހާވެސް ަމއްސަލައަކީ ބާރށް ދުއްވުން. ކޮން މެ މީހަކު ވެސް ފަރުދީ ޒިން މާ ނަގަން އެބަ ޖެހޭ. ބަރަށް ދުއްވުން ހުއްޓުވެންވެސް އެބަޖެހޭ. މީހުން ކައްސަނީއޭ ކިޔާ ބްރޭކަރ ނެގީ މީހުން ބާރަށް ދުއްވާތީ އޭރުވސް ވެއްޓެނީ. ނުޖެހޭ ބްރޭކަރާއި އަރާއި ހަ މަ ކޮށް ކުއްލިއަކަށް ބުރެކިހިފަން ވިސްނއިގެން ދުއްވާކަށް އެވސް އިންނަކަން އިނގޭއިރު\nވަރަށްބޮޑަށް ތާއީދު، ޚާއްސަކޮށް ވޭ ސައިކަލްތަކުގައި ދުއްވާއިރު 50 ހަށްވުރެ ބާރަށް ދުއްވާނަމަ ސައިކަލް އިންނާނީ ކިރިޔަކިރިޔާ ކިރިޔައިވެސް ފޯކަސް ގެއްލިއްޖެނަމަ ހަދައިލެވޭގޮތަކުން އޮންނަނީ ކައްސައިލައިފަ، ކިތައްމެ ފަރިތަޔަސް 50 ވުރެ ބަރަށް ނުދުއްވޭތޯ ބަލައި އެހެން ނޫނީ އޮންނާނީ ހިތާމަވެރި ގޮތެއް ދިމާވުމުގެ ފުރުސަތު، ދެން އޮތީ ހެލްމެޓް ގިނަބަޔަކު އެއަޅަނީ އަޅަން މަޖުބޫރުވެގެން ނަމަކަށް ބޮލަށް ކޮއްޕައިލަނީ ހާނެސް ބާރުކުރުމެއް އެއީ އޮތް ކަމެއްނޫން\nކޮބާ ހެލްމެޓް... ތި އަޅައިގެން ވި ފައިދާއެއް ނެތް.... ނަމަވެސް އަވަސް ޝިފާ އަކަށް އެދެން\nހެލްމެޓު އަޅަނީ ތޮފި އަޅާހެން\nހާދިސާތައް މަދުވީ ހެލްމެޓް އެޅުމަކުން ނޫން. ހެލްމެޓް އަޅަން މަޖްބޫރު ކުރީމަ ދުއްވާ މީހުން މަދުވެގެން.\nވިޔަފާރި މުދާ އުފުލާ ބޮޑެތި ލޮރީ ފަދަ ވެހިކަލް ތަކުން ބައެއްފަހަރު އަޑީ ތެޔޮ ފަދަ މަގު ލޮންދާ ފަދަ ތެޔޮ މަގައް ފައިބަންޏާ ދެފުރޮޅުލީ ދުއްވާ އެއްޗިހި މަޑުން ދުއްވިޔަސް ކައްސާލާނެ ! އެފަދަ ވެހިކަލް ހޯދާ ޖޫރިމަނާ ކުރަންޖެހޭ ! ކަޅުދުން އަރުވާ ބޮޑެތި ވެހިކަލްސް\nވަރަށް ހިތާމަވެރި ހަބަރެއް. އަވަސް ޝީފާއަކަށް އެދި ދުޢާ ކުރަން. އަވަށްޓެރި ގައުމުތަކުގައި ޓްރެފިކްގެ ކަންކަން ވަރަށް ރަގަޅަށް ބަލަހައްޓައެވެ. ބާރު ބޮޑުވާ ގަޑިތަކުގައި ފުލުހުން ނުކުމެ ޓްރެފިކް ހަމައަކަށް އަޅުވަން މަސައްކަތް ކުރެއެވެ. މިރާއްޖޭގެ ޕޮލިސީ އަކީ"ފަރުދީ ޒިންމާ"ގެ ޕޮލިސީއެވެ. ހެނދުނު އެންމެ ބާރު ބޮޑުވާ ގަޑީގައި ބްރިޖް އަދި ކޯސްވޭގައި އެންމެ ފުލުހެއް ވެސް ނުހުރެއެވެ. ގަސްދު ކުރާ ކަމެއް ނުވަތަ ހެނދުނާވީމާ ހޭނުލެވެނީތޯއްޗެކެވެ.\nމިދިޔަ ހަފްތާގަވެސް މީހަކު ކައްސާލައިގެން ވެއްޓި މޫނުމަތިން ލޭކޮށާލައިފި.މިކަހަލަ ކިތައް އެކްސިޑެންޓް ހިނގާބާ.އެއްވެސް ނޫހެއްގަނެއް\nއަވައްޓެރި އިންޑިއާ އަކީ ޓްރެފިކް ކަންތައް ދުނިޔޭގައިވެސް އެންމެ ގޯސް ގައުމު!\nސްޕީޑް ކިލްސް... މަގު ހުހައް އޮތަސް ދިމާވެދާނެ ބައިވަރު ކަންކަން ހުންނާނެ..\nސްޕީޑް އެއްނޫން. ހައިވޭގައި ދުއްވާނީވެސް ބާރަށް. ހެލްމެޓު ރަނގަޅަށް ބާރުނުކޮށް އިނުމުން ވެއްޓި ޖެހުނު ބުރު ހެލްމެޓު ނެއްޓި ދިމާވި ކަމެއްހެން ލަފާ ވަނީ.\nދެން ހެލްމެޓްގެ ހާނަސް ބާރުކުރަން ދާންވީ ވެސް ފުލުހުން؟ ހަމަ ފަރުދީ ޒިންމާވެސް ނުނެގެނީ.


Mi dhiya June mahu muvazzafunna emme ginain Service charge dhiny Velaa Resortun – adduLIVE\nޖޫން މަހު އެންމެ ގިނައިން ސަރވިސް ޗާޖް ދިނީ ވެލާ ރިސޯޓުން!\nJul 07, 2019, 16:05 މުހައްމަދު އައިމަން\nފޮޓޯ- ބުކިންގް ޑޮޓް ކޮމް\nމިދިޔަ ޖޫން މަހު މުވައްޒަފުންނަށް އެންމެ ގިނައިން ސަރވިސް ޗާޖްދިން ރިސޯޓަކަށް އަނެއްކާވެސް ވެލާ ޕްރައިވެޓް އައިލެންޑް ރިސޯޓު ހޮވިއްޖެއެވެ.\nވެލާ ޕްރައިވެޓް އައިލެންޑްއަކީ މުވައްޒަފުންނަށް އެންމެ ގިނައިން ސަރވިސް ޗާޖްދޭ ރިސޯޓުތަކުގެ ލިސްޓުގެ ގަދަ ތިނެއްގައި އަބަދުވެސް ހިމެނޭ ރިސޯޓެކެވެ. މި ރިސޯޓު ވަނީ މެއި މަހުވެސް އެންމެ ގިނަ ސަރވިސް ޗާޖްދިން ރިސޯޓަށް ހޮވިފައެވެ.\nޖޫން މަހު ރިސޯޓުތަކުން ދީފައިވާ ސަރވިސް ޗާޖަށް ބަލާއިރު ވެލާ ޕްރައިވެޓް އައިލެންޑް ރިސޯޓުން އެވްރެޖްކޮށް 740 ޑޮލަރު ނުވަތަ 11،000 ވުރެ ގިނަ ދިވެހި ރުފިޔާ ދީފައިވެއެވެ. މެއިމަހު މިރިސޯޓުން ވަނީ މުވައްޒަފުންނަށް 1509 ޑޮލަރު ނުވަތަ ގާތްގަނޑަކަށް 23،000 ރުފިޔާ ދީފައެވެ.\nވެލާ ޕްރައިވެޓް އައިލެންޑް ރިސޯޓަށް ފަހު މިދިޔަ ޖޫން މަހު އެންމެ ގިނައިން ސަރވިސް ޗާޖް ދީފައިވަނީ ވެލިގަނޑު އައިލެންޑް ރިސޯޓުންނެވެ. އެ ރިސޯޓުން ގާތްގަނޑަކަށް 620 ޑޮލަރު ނުވަތަ 9500 ރުފިޔާ ސަރވިސް ޗާޖްގެ ގޮތުގައި ދީފައިވެއެވެ. ތިންވަނަ އަށް އެންމެ ގިނައިން ސަރވިސް ޗާޖް ދީފައިވަނީ 605 ޑޮލަރު ނުވަތަ 9300 ރުފިޔާއާއެކު ހުރަވަޅި އައިލެންޑް ރިސޯޓުންނެވެ.\nމޯލްޑިވްސް ސަރވިސް ޗަރޖް ވެބްސައިޓްގައި އާންމުކޮށްފައިވާގޮތުން މިދިޔަ މަހު ސަރވިސް ޗާޖް އާންމުކޮށް އުޅެނީ 500 ޑޮލަރާއި 700 ޑޮލަރާއި ދެމެދު އެވެ.\n"މޯލްޑިވްސް ސާރވިސް ޗާޖް ވެބްސައިޓް" މެދުވެރިކޮށް ރާއްޖޭގެ އެކި ރިސޯޓުތަކުގެ ކޮންމެ މަހަކު ސާރވިސް ޗާޖް ދޭ އަދަދާއި އާންމުކޮށް ރިސޯޓުތަކުގެ އެކި ޚިދުމަތްތަކުން ސަރވިސް ޗާޖް ނަގާ މިންވަރުގެ މަޢުލޫމާތު އެގިގެންދާނެއެވެ.


Israel in aljazeeraage office bimaai hama kollaifi\nއަލްޖަޒީރާ އާއި އެސޯސިއޭޓެޑް ޕްރެސްގެ އޮފީސް ހުންނަ އިމާރާތް\nއިސްރޭލުން ގާޒާ ހިސާރުކޮށްފައި އޮންނަތާ އެތައް އަހަރެއް ވެފައިވާއިރު އިސްރޭލުން ގައްޒާގެ ލޮބުވެތި މުސްލިމުންނަށް ކުރަމުންދާ އަނިޔާތަކުގެ ތަފްސީލް މުޅި ދުނިޔެއަށް ގެނެސްދިން އަލްޖަޒީރާ އާއި އެސޯސިއޭޓެޑް ޕްރެސްގެ އޮފީސް ހުންނަ އިމާރާތަށް ހަމަލާދީ ބިމާ ހަމަކޮށްލައިފި އެވެ.\nމީޑިއާތަކުން ދޭ ރިޕޯރޓަށް ބަލާލާއިރު އަލްޖަޒީރާ އާއި އޭޕީގެ އޮފީހުގެ އިތުރުން އެތައް އޮފީހެއް ހުންނަ 11 ބުރީގެ އެ އިމާރާތް ބިމާއި ހަމައަށް ތިރި ކޮއްލުުގެ ކުރިން ސަލާމަތް ހޯދުމަށް އެދި އިންޒާރު ދީފައިވާކަމަށް ބުނެފައިވެއެވެ. މި އަމަލަކީ ދުނިޔެއަށް ޚަބަރުތައް ފޯރުކޮށްދިނުމަށް އެޅި ހުރަހެކެވެ.\nމީޑިއާތައް ހުންނަ އިމާރާތް ގޮއްވައިލި އިރު އަލްޖަޒީރާއިން އެވަގުތުވެސް ވަނީ އެހާދިސާ ލައިވްކޮށް މީޑިއާތަކާއި ހިއްސާކޮށްފައެވެ.\nގާޒާގައި ހުންނަ އަލްޖަޒީރާގެ ކަރެސްޕޮންޑެންޓް ސަފްވަތު އަލް ކަހްލޫތު ބުނީ ފާއިތުވި 11 އަހަރު އޭނާ މަސައްކަތްކުރީ އަދި ދިރިއުޅުނީ ވެސް އެ އިމާރާތުގައި ކަމަށާއި އެ އިމާރާތް ކުއްލިއަކަށް ނެތިގެން ދިއަތަން ބެލުން ވެގެން ދިޔައީ ހިތްދަތި ކަމަކަށް ކަމަށެވެ."ހުރިހާ އެއްޗެއް ގެއްލިގެން ދިޔައީ އެންމެ ދެ ސިކުންތުގެ ތެރޭގައި،" އަލްޖަޒީރާ އިންގްލިޝްގެ ޚަބަރަށް އޭނާ ބުންޏެވެ.\nއިމާރަތް ގޮއްވާލައިގެން ލިބުން ހިތްދަތި ކަމާއި އެކުވެސް އަލްޖަޒީރާ ކުރޫއިން ލައިވް ކަވަރޭޖް ކުރިއަށް ގެންދެވޭތޯ ވަނީ މަސައްކަތް ކޮށްފައެވެ.\nއިޒްރޭލުން ފަލަސްތީނު މީހުންނަށް ދެމުންދާ ހަމަލާތަކުގަައި 140 އށް ވުރެން ގިނަ މީހުން ޝަހީދު ވެފައިވާއިރު އޭގެ ތެރޭގައި 39 ކުޑަކުދިން ހިމެނެ އެވެ. އޭގެ އިތުރުން 950 މީހުން ޒަހަމްވެ ގިނަ ބައެއްގެ އާއިލާތައް ވަނީ ގެއްލިފައެވެ.\nބޮން އެޅުމުގެ އިތުރުން ބޮޑުބަޑިއާއި ބަރުހަތިޔާރުތައް ސަރަހައްދީ ރޮނގަށް ޖަމާކޮށް، ގާޒާއަށް އެއްގަމުން އަރައިގަތުމަށް ވެސް އިޒްރޭލުން ދަނީ ތައްޔާރުވަމުންނެވެ.\nގާޒާ ކޮންޓްރޯލްކުރާ ހަމާސް އިން ވެސް ދަނީ އެޖަމާއަތުގެ އަތުގަައި ހުރި ނަމަ ހުރި ހަތިޔާރެއް އިޒްރޭލާ ދެކޮޅަށް ބޭނުންކުރަމުންނެވެ. އެގޮތުން ދިން ހަމަލާތަކުގައި އިޒްރޭލުގެ 10 ވަރަކަށް މީހުން މަރުވި ކަމަށް ބައެއް މީޑިއާ ރިޕޯޓްތައް ބުނެފައިވެއެވެ.


އަންގާރަ ،27 މާރޗް 2012 ހިތްވަރު\nދިވެހި މުޖުތަމަޢު ޙިމާޔަތްކުރުމުގައި، ބޭނުންތެރި ވެއްޖެހިނދެއްގައި، ޖާނާ ފުރާނަޔަށް ބެލުމެއް ނެތި ޚިދުމަތްކުރާނަމެވެ. މީގެ އިތުރުންވެސް، ކަންކަމުގެ ހަޤީގަތް ހޯދުމާއި، ތެދުބަސް ބުނުމާއި، ނުރަނގަޅު ކަންކަން ރަނގަޅު ކުރުމުގެ ހިތްވަރު އަހަރުމެންގެ ސުލޫކުގައިވެއެވެ.\nމިިިިޤައުމަށާއި، ދިވެހި ފުލުުހުންގެ ޚިދުމަތަށާއި، އަމިއްލަ އަޤީދާއާއި އުސޫލުތަކަށް ވަފާތެރިވާނަމެވެ.\nއިޚްލާސްތެރިކަން އަހަރުމެންގެ ލަނޑުދަނޑިތައް ހާޞިލްކުރުމުގެ މަޤުޞަދުގައި އަހުރެމެންގެ ސުލޫކާއި ރިވެތި އަޚުލާޤުގެ ގޮތްތައް ދޫކޮށްނުލާނަމެވެ. އަހުރެމެންގެ ޢަމަލުތައް ބިނާވެގެންވަނީ ލުއިފަސޭހަ ގޮތްތައް އިޚުތިޔާރުކުރުމަށްވުރެ އަހުރެމެންގެ އުސޫލުތަކުގެ މައްޗަށެވެ.\nވީނަމަވެސް އެފަދަ ކަމަކަށް ބެލުމެއް ނެތި އޯގާތެރިކަމާ، އިންސާނިއްޔަތަށް ޤަދަރުކޮށް ހަމަހަމަކަމާއެކު މުޢާމަލާތް ކުރާނަމެވެ. އަހުރެމެންގެ މި މުއައްޞަސާގެ މެމްބަރުންނާމެދުވެސް ޢަމަލުކުރާނީ މިބީދައިންނެވެ.\nއަހަރުމެން ކުޅަ ޢަމަލެއްގެ ސަބަބުން ދިމާވާ މައްސަލަތަކާއި ކުރެވޭ ކުށްތަކަށް ޒިންމާ އުފުލާ އަމިއްލަ ނަފްސަށާއި، އެކުގައި މަސައްކަތްކުރާ މުވައްޒަފުންނަށާއި، ދިވެހި ފުލުހުންގެ ޚިދުމަތަށް ފުރިހަމައަށް ޖަވާބުދާރީވާނަމެވެ.\nއަހަރުމެންގެ އަމާޒަކީ މި ޚިދުމަތް އެންމެ ފުރިހަމަައަށް ދިނުމަށްޓަކައި ދުރާލާ ތައްޔާރުވެ، އިސްނެގުމުގެ ރޫޙަކާއެކު އަހުރުމެންގެ ދައުރު އަދާކުރުމެވެ. މިގޮތުން، އަހަރެމެންގެ ކިބައިގައިވާ ހުނަރާއި، ޢިލްމާއި ތަޖުރިބާގެ ބޭނުން ހިފާނީ އެންމެ މަތީ ދަރަޖައަށް ޚިދުމަތްތައް ފޯރުކޮށްދިނުމަށެވެ.


ކަރީނާގެ އިންސްޓަގްރާމްގައި ސިއްރުން ފުރިގެންވާ ސްޓޭޓަސްއެއް\nކަރީނާގެ މާނައިން ފުރިގެންވާ އިންސްޓަރގްރާމް ޕޯސްޓް\nސާރާ އަލީ ހާން ވެސް ޑްރަގް ބޭނުން ކުރި ކަމަށްވޭ\nރިއާ ޗަކްރަބޮރްތީ މިވަނީ އޭނާ ޑްރަގް ބޭނުންކުރިކަމަށް އެއްބަސްވެފަ\n16 ސެޕްޓެންބަރ 2020 | ބުދަ 23:47\nކަރީނާގެ އިންސްޓަގްރާމްގައި ސިއްރުން ފުރިގެންވާ ސްޓޭޓަސްއެއް ހިއްސާކޮށްފިއެވެ.\nކަރީނާ ކަޕޫރުގެ އިންސްޓަގްރާމްގައި ސިއްރުން ފުރިގެންވާ ސްޓޭޓަސްގައި ފުރަގަހަށް އެނބުރި، މޫނު އަރިމައްޗަކުން ފެންނަން އިންނަ މި ފޮޓޯ ގައި ބުނެފައިވަނީ ބައެއް ފަހަރު އެންމެ ބޭނުން ވާނީ އުންމީދެއް ކަމަށެވެ. (ސަމްޓައިމްސް އޯލް ޔޫ ނީޑް އިސް އަ ލިޓްލް ރޭ އޮފް ހޯޕް)\nސާރާ އަލީހާންގެ ދޮންމަންމަ ކަރީނާ މިހެން ބުނެފައިމިވަނީ ސުޝާންތުއާއެކީ ސާރާ އާއި ރާކުލް ޕްރީތު ސިންގު އަދި ސިމޯނެ ކަމްބައްޓާ ވެސް މަސްތުވާތަކެތި ބޭނުން ކުރި ކަމަށް ރިއާ އެއްބަސްވެފައިވާ ދަނޑިވަޅެއްގައެވެ. މި މެސެޖާއެކު މިއީ ކަރީނާ ސާރާއަށް ނިސްބަތްކޮށް ދީފައިވާ ސިއްރު މެސެޖުތަކެއް ކަމަށް ބައެއް މީހުން ދަނީ ބުނަމުންނެވެ.\nކަރީނާގެ އިންސްޓަގުރާމް ޕޯސްޓްގައި އިން ފޮޓޯ\nބޭބޯ ގެ ނަމުން ނަން ދެވިފައިވާ މި އެކްޓްރެސް އިންސްޓަގްރާމަށް ތައާރަފްވި ފަހުން ވަރަށް ގިނަ ފޮޓޯ އާއި ވީޑިއޯތައް ދަނީ ޝެއަރ ކުރަމުންނެވެ. ބޭބޯ ވަނީ އޭނަ އާއި ސައިފްއަށް ދެވަނަ ދަރިއަކު ލިބެން އުޅޭ ކަމަށް މިދިޔަ މަހު ބުނެފައެވެ. ބޭބޯގެ ފިލްމީ ހަޔާތައް ބަލާއިރު ދެން އެންމެ އަވަހަށް ފެނިގެންދާނީ 2021 ވަނަ އަހަރު ޑިސެމްބަރު މަހު ރިލީޒް ކުރަން ހަމަޖެހިފައިވާ އާމިރް ހާންއާ އެކީ ކުޅޭ ފިލްމް ލާލް ސިންގު ޗައްޑާ އިންނެވެ.


Rilwan mahsala: Majilis aa bahdhalu kuran CP edhihje\nރިލްވާން މައްސަލަ: މަޖިލީހާއި ބައްދަލު ކުރަން ސީޕީ އެދިއްޖެ\nހޯމް މިނިސްޓަރު އިމްރާނާއި ސީޕީ ހަމީދު ރިލްވާންގެ އާއިލާއާ ބައްދަލު ކުރައްވަނީ -- ފޮޓޯ: ޕޮލިސް\nއަހުމަދު ރިލްވާން ގެއްލުނު މައްސަލާގައި ރިޔާސީ ކޮމިޝަނުން އެކުލަވާލާފައިވާ ރިޕޯޓްގައި ހޯދާފައިވާ ކަންކަމާއި ގުޅިގެން މަޖިލީހުގެ ގައުމީ ސަލާމަތާއި ހާރިޖީ ގުޅުންތަކުގެ ކޮމިޓީއާ ބައްދަލު ކުރަން ކޮމިޝަނާ އޮފް ޕޮލިސް މުހައްމަދު ހަމީދު އެދިވަޑައިގެންފި އެވެ.\nފުލުހުން ބުނީ، ހޯމް މިނިސްޓަރު އިމްރާން އަބުދުﷲ އާއި ސީޕީ ހަމީދު މިއަދު ރިލްވާންގެ އާއިލާއާ ބައްދަލު ކުރައްވާފައިވާ ކަމަށެވެ. އަދި ރިލްވާން މައްސަލާގައި ކޮމިޝަނުން ހޯދާފައިވާ ކަންކަމާއި ގުޅިގެން މަޖިލީހުގެ ގައުމީ ސަލާމަތާއި ހާރިޖީ ގުޅުންތަކުގެ ކޮމިޓީއާއެކު ބައްދަލުވުމެއް ހަމަޖައްސައި ދިނުމަށްއެދި ސީޕީ ހަމީދު ރަސްމީކޮށް މަޖިލީހުގައި އެދި ވަޑައިގެންފައިވާ ކަމަށެވެ.\nއޮގަސްޓު 8، 2014 ވަނަ އަހަރު ރިލްވާން ގެއްލުނު ހާދިސާއާ ގުޅޭ ގޮތުން މަރު ކޮމިޝަން އިން ކުރި ތަހުގީގުގެ މައުލޫމާތުތައް ހާމަ ކުރުމަށް ރައީސް އޮފީހުގައި މިދިޔަ އާދީއްތަ ދުވަހު ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން އެ ކޮމިޝަން ރައީސް ހުސްނު ސުއޫދު ވިދާޅުވީ ރިލްވާންގެ މަރުގެ މައްސަލައިގެ ފެށުމަކީ ދީނީ ގޮތުން ހައްދުފަހަނަ އަޅާފައިވާ ފިކުރުގެ ޖަމާއަތްތަކަކާއި ރާއްޖޭގައި އިންސާނީ ހައްގުތަކަށް ވަކާލާތުކޮށް ދީނީ މިނިވަންކަން ފެތުރުމަށް މަސައްކަތް ކުރާ "މިނިވަން" ފިކުރުގެ ބަޔަކާ ދެމެދު ހިނގި މައްސަލަތަކެއް ކަމަށެވެ.\nސުއޫދު އިތުރަށް ވިދާޅުވީ ރިލްވާން މަރާލުމުގެ ކުރިން ދާގަނޑެއްގައި އޮޅާލާފައިވާ ކަމަށާއި އެއަށް ފަހު އޭނާ ލައްވާ ޝަހާދަތް ކިޔުވި ކަމަށެވެ. ޝަހާދަތް ކިޔުމުން ރިލްވާން މަރާލާފައިވާ ކަމަށް ވެސް އޭނާ ވިދާޅުވި އެވެ.\nމަޖިލީހުން އާންމު ކޮށްފައިވާ ހުލާސާ ރިޕޯޓްގައިވާ ގޮތުން ރިލްވާން ކިޑްނެޕް ކޮށްގެން ގެންގޮސް އެރުވީ އއ. އުކުޅަހު ދޯންޏަކަށެވެ. އެ ދޯންޏަށް އެރުވުމަށްފަހު ރިލްވާންގެ ކަރު ބުރިކޮށްލި ކަމަށެވެ. އަދި ބޯ ބުރިކޮށްލުމަށްފަހު އެ މީހުން ރިލުވާނުގެ ހަށިގަނޑު ކަނޑުފެއްތީ ކަމަށްވެސް ރިޕޯޓްގައި ވެއެވެ.\nރިލްވާން މަރާލި މައްސަލަ ތަހުގީގު ކުރުމަށްފަހު ފުލުހުންގެ މުވައްޒަފަކު އެކަމުގައި ބައިވެރިވެފައިވާނަމަ އެ ފުލުހަކާ މެދު ގާނޫނީ ގޮތުން އަޅަން ޖެހޭ ފިޔަވަޅު އަޅާނެ ކަމަށް ފުލުހުން ވަނީ ބުނެފަ އެވެ.\nއިމްރާން އަބްދުﷲ މިނިސްޓްރީ އޮފް ހޯމް އެފެއާޒް މަރުތައް ތަހުގީގު ކުރާ ކޮމިޝަން\nރިލްވާން މައްސަލަ: ފިޔަވަޅު އަޅާކަން ކަށަވަރު ކުރާނަން


Miadhakee Aharugai Ahnaane Reethi Thaareekhun Therein Dhuvahe, Miadhu Ekani 64 Kaiveni!\nމިއަދަކީ އަހަރުގައި އަންނާނެ ރީތި ތާރީހުގެ ތެރެއިން ދުވަހެއް، މިއަދު އެކަނި 64 ކައިވެނި!\nމިއަދަކީ މިއަހަރުގެ ތެރޭގައި އަންނާނެ ރީތި ތާރީހުގެ ތެރެއިން ދުވަހެެކެވެ. މިއަދަކީ 2022020އެވެ.\nފެމެލީ ކޯޓުން ބުނީ މި ތާރީހުގައި 64 ކައިވެންޏެއް ކޮށްދިނުމަށް އެކޯޓުގައި އެދިފައިވާ ކަމަށެވެ. މި ކައިވެނީގެ ތެރެއިން އެންމެ ގިނައީ ކޯޓުން ބޭރުގައި ކޮށްދޭ ކައިވެނިތަކެވެ.\nރަސްމީ ގަޑީގައި ފެމިލީ ކޯޓުގައި 14 ކާވެންޏަކާއި، ނުރަސްމީ ގަޑީގައި ފެމިލީ ކޯޓުގައި 11 ކާވެންޏަކާ އަދި ނުރަސްމީ ގަޑީގައި ކޯޓުން ބޭރުގައި ޖުމްލަ 39 ކާވެންޏެއް އަގުދު ކޮށްދިނުމަށް ހަމަޖެހިފައިވާ ކަމަށް ފެމިލީ ކޯޓުން ބުންޏެވެ.\nމިއަހަރުގެ ފެބުރުވަރީ މަހުގެ 19 ވަނަ ދުވަހާއި ހަމައަށް ފެމިލީ ކޯޓުން ޖުމްލަ 305 ކާވެންޏެއް އަގުދުކޮށްދީފައިވެއެވެ. އަދި މިއަދު ކުރާ 64 ކައިވެންޏާއި އެކުގައި އެ އަދަދު 369 އަކަށް އަރާނެ ކަމަށް އެ ކޯޓުން ވަނީ ބުނެފައެވެ.\nރީތި ތާރީހުގައި ކައިވެނި ކުރުމަކީ ރާއްޖޭގައި އާންމުކޮށް ކުރާ ކަމެކެވެ. މިއަދު ކުރާ 64 ކައިވެނީގެ ތެރޭގައި މަޝްހޫރު ފިލްމީތަރި މަރިޔަމް އައްޒަ އަދި އަބްދުﷲ މުއާޒްގެ ކައިވެނި ކުރުމަށް ވަނީ ހަމަޖެހިފައވެެވެ.


ސެޕްޓެންބަރު މަހު މީރާއިން 1.2 ބިލިއަން ރުފިޔާ ބަލައިގަނެފި\nސެޕްޓެންބަރު 2019 ގައި މީރާއަށް 1.2 ބިލިއަން ރުފިޔާ ބަލައިގަނެފައިވާކަމަށް އެ އޮތޯރިޓީން މައުލޫމާތު ދީފިއެވެ. މި އަދަދަކީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއަށްވުރެ %3.2 ދަށް އަދަދެކެވެ. އަދި، މިއީ މި އަހަރުގެ މި މުއްދަތުގައި ލިބޭނެކަމަށް އަންދާޒާކުރި އަދަދަށްވުރެ %13 ދަށް އަދަދެކެވެ.\nވޭތުވެދިޔަ އަހަރުގެ ސެޕްޓެންބަރު މަހާ އަޅާބަލާއިރު، މި އަހަރުގެ ސެޕްޓެންބަރު މަހު ޖީ.އެސް.ޓީ، ބީ.ޕީ.ޓީ އަދި ޓޫރިޒަމް ލޭންޑް ރެންޓުގެ ގޮތުގައި ލިބިފައިވާ ފައިސާ އިތުރުވެފައި ވީނަމަވެސް، ސެޕްޓެންބަރު 2019 ގައި ލިބިފައިވާ ޖުމްލަ އާމްދަނީ ކުރީ އަހަރުގެ ސެޕްޓެންބަރު މަހު ލިބުނު އާމްދަނީއަށްވުރެ ދަށްވެފައިވާ ސަބަބަކީ ސެޕްޓެންބަރު 2018 ގައި ލޭންޑް އެކިއުޒިޝަން ފީ އަދި ކޮންވަރޝަން ފީ ގެ ގޮތުގައި ލިބިފައިވާ ފައިސާއަކީ ހަމައެކަނި އެ މުއްދަތުގައި ދައްކަންޖެހޭ ފައިސާ އެއް ކަމަށް ވަތީ ކަމަށް މީރާއިން މައުލޫމާތުދެއެވެ. މީގެ އިތުރުން، މި އަހަރުގެ ސެޕްޓެންބަރު މަހު ލިބޭނެކަމަށް އަންދާޒާކުރި އަދަދަށްވުރެ އާމްދަނީ ދަށްވެފައިވުމުގެ މައިގަނޑު ސަބަބަކީ ޖީ.އެސް.ޓީ، ގްރީން ޓެކްސް އަދި ޓޫރިޒަމް ލޭންޑް ރެންޓުގެ ގޮތުގައި ލިބެންޖެހޭ ބައެއް ފައިސާ، އެ ފައިސާ ދައްކަންޖެހޭ ސުންގަޑިއަށް ދައްކާފައި ނުވާތީ ކަމުގައި މީރާއިން ހާމަކުރެއެވެ.\nސެޕްޓެންބަރު 2019 ގައި އެ އޮތޯރިޓީއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީއެވެ. އެއީ %42.6 ނުވަތަ 519.95 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ ޓޫރިޒަމް ލޭންޑް ރެންޓް އިންނެވެ. އެއީ %26.9 ނުވަތަ 328.79 މިލިއަން ރުފިޔާއެވެ. މީގެ އިތުރުން، ގްރީން ޓެކްސްގެ ގޮތުގައި 74.34 މިލިއަން ރުފިޔާ (6.1%)، ބީ.ޕީ.ޓީގެ ގޮތުގައި 68.34 މިލިއަން ރުފިޔާ (5.6%)، އެއަރޕޯޓް ޑިވެލޮޕްމަންޓް ފީގެ ގޮތުގައި 66.79 މިލިއަން ރުފިޔާ (5.5%) އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 162.32 މިލިއަން ރުފިޔާ (13.3%) ހިމެނެއެވެ.\nސެޕްޓެންބަރު 2019 ގައި ބަލައިގަނެފައިވާ އާމްދަނީގެ ތެރޭގައި 56.3 މިލިއަން އެމެރިކާ ޑޮލަރު ހިމެނެއެވެ.\nގުޅުންހުރި ލިޔުންތައް: https://www.mira.gov.mv/reports/Sep19.pdf


France molhuvi iru Mbappe ah aniyaavejje | Mihaaru\nބޮލިވިއާ ކުޅުންތެރިއަކު ކައިރިން ފްރާންސްގެ އެމްބާޕޭ (ކ) ބޯޅަ ހިފައިގެންދަނީ.-- ފޮޓޯ: އޭއެފްޕީ\nފްރާންސް މޮޅުވިއިރު އެމްބާޕޭ އަށް އަނިޔާވެއްޖެ\n03 ޖޫން 2019 - 09:492comments\nނޯންޓްސް، ފްރާންސް (ޖޫން 3) - އަންނަ އަހަރުގެ ޔޫރޯގެ ކޮލިފައިންގައި ކުރިއަށް އޮތް މެޗުތަކަށް ތައްޔާރުވުމުގެ ގޮތުން ރޭ ބޮލިވިއާ އަތުން 2-0 އިން ދުނިޔޭގެ ޗެމްޕިއަން ފްރާންސް މޮޅުވިއިރު، އެ ޓީމުގެ ތަރި ކިލިއަން އެމްބާޕޭ އަށް އަނިޔާވެއްޖެ އެވެ.\nރޭގެ މެޗުގެ ފަސް ވަނަ މިނިޓްގައި ފްރާންސަށް ލީޑުނަގައިިދިނީ އެތުލެޓިކޯ މެޑްރިޑްގެ ވިންގް ތޯމަސް ލެމާ އެވެ. ފުރަތަމަ ހާފް ނިމުމުގެ ކުރިން އެންޓޮއިން ގްރީޒްމަން ވަނީ ފްރާންސްގެ ލީޑުފުޅާކޮށްދީފަ އެވެ. މި ގޯލާ އެކު ގްރީޒްމަން ވަނީ ފްރާންސް ތާރީހުގައި އެ ޓީމަށް އެންމެ ގިނަ ލަނޑު ޖަހައިިދިން ކުޅުންތެރިންގެ ލިސްޓުގެ އަށް ވަނަ އަށް ޖެހިލައިފަ އެވެ. ގްރީޒްމަން ވަނީ މިހާތަނަށް ގައުމީ ޓީމަށް 29 ލަނޑު ޖަހައިދީފަ އެވެ.\nޓްރާންސްފާ މާކެޓްގައި މި ވަގުތު ގިނަ ޓީމުތަކެއްގެ ލޯ އަމާޒުވެފައިވާ ގްރީޒްމަން ރޭގެ މެޗަށް ފަހު ބުނީ ކޮންމެ ޓީމެއް ވެސް މިހާރު ފްރާންސާ ދެކޮޅަށް ކުޅެނީ ޑިފެންސިވް ގޭމެއް ކަމަށާއި އޭގެ ސަބަބުން ނަތީޖާ ނެރެން އުނދަގޫވާ ކަމަށެވެ.\nމެޗުން މޮޅުވި ނަމަވެސް ފްރާންސަށް ކުރިމަތިވި ކަންބޮޑުވުމަކީ އެމްބާޕޭގެ ކުޑަހުޅަށް އަނިޔާވުމެވެ. އަނިޔާގެ ސަބަބުން އެމްބާޕޭ ދެ ވަނަ ހާފްގައި ނުކުޅެ އެވެ. ޔޫރޯ ކޮލިފައިންގައި އަންނަ ހޮނިހިރު ދުވަހު ތުރުކީއާ ދެކޮޅަށް ކުޅޭ މެޗަށް އެމްބާޕޭ ފިޓްވާނެ ކަމުގެ ޔަގީންކަމެއް ނެތް ކަމަށް ރޭގެ މެޗަށް ފަހު ފްރާންސްގެ ކޯޗު ޑިޑިއޭ ޑެޝޯމްޕްސް ވަނީ ބުނެފަ އެވެ.\nޔޫރޯ ކޮލިފައިންގެ ގްރޫޕް އެޗްގެ އެއް ވަނައިގައި އޮތް ފްރާންސާއި ދެ ވަނައިގައި އޮތް ތުރުކީ ވަނީ މިހާތަނަށް ކުޅުނު ދެ މެޗުން ވެސް މޮޅުވެފަ އެވެ. އައިސްލޭންޑާއި މޮލްޑޯވާގެ މައްޗަށް ފްރާންސުން ކުރިހޯދިއިރު، ތުރުކީ އިން ވަނީ އަލްބޭނިއާ އާއި މޮލްޑޯވާ ބަލިކޮށްފަ އެވެ. ހޮނިހިރު ދުވަހު ތުރުކީގެ ކޮންޔާގައި ފްރާންސާ ދެކޮޅަށް ކުޅޭ މެޗަކީ މި ގްރޫޕުގެ އެއް ވަނައިގައި ލީޑުނެގުމަށް މި ދެ ޓީމަށް ވެސް މުހިއްމު މެޗެކެވެ.\nއިތުރު ލިޔުންތައް ފްރާންސް ނެޝަނަލް ޓީމް


Falakee gothun miadhu roadhamas nimi, maadhamaa akee Eid | Mihaaru\nރިޕޯޓް / ފިތުރު އީދު\nޕާކިސްތާނުގެ އިލްމުވެރިންގެ ބަޔަކު، ޖައްވީ ދުރުމިއެއްގެ އެހީގައި ރޯދަ އަށް ހަނދު ބަލަނީ: މާދަމާ އީދަށް ވުން ވަރަށް ކައިރި\n03 ޖޫން 2019 - 08:36\nއިސްލާމީ ގިނަ ގައުމުތަކަށް މިއަދަކީ، މި އަހަރުގެ ބަރަކާތްތެރި ރަމަޟާން މަހުގެ 29 ވަނަ ދުވަހެވެ. އެހެންކަމުން އެ ގައުމުތަކަށް މިއަދުގެ އިރު އޮއްސުމާ އެކު، އީދަށް ހަނދު ފެނޭތޯ ބަލަން ނުކުންނާނެ އެވެ. ނަމަވެސް، ބުރޫނާއީ، ޢުންމާން، މަޣްރިބު، އީރާން، ސްރީ ލަންކާ، ބަނގްލަދޭޝް، ޕާކިސްތާން އަދި އިންޑިޔާގެ ބައެއް ސަރަހައްދުތަކަށް މިއަދަކީ ރަމަޟާން މަހުގެ 28 ވަނަ ދުވަހެވެ. އެހެންކަމުން އެ ގައުމުތަކުގައި ހަނދު ބަލަން ނުކުންނާނީ މާދަމާ އެވެ.\nއިސްލާމީ ގިނަ ގައުމުތަކާ އެކު އަޅުގަނޑުމެން ރަމަޟާން މަސް ފެށީ، ހުސްވި މެއި މަހުގެ6ވަނަ ދުވަހު އެވެ. އެއީ ޝަޢުބާން މަހުގެ 29 ވަނަ ދުވަހުގެ (މެއި4ވީ ހޮނިހިރު ދުވަހު) އިރު އޮއްސުނު އިރު، ޝައުބާން މަސް ނުނިމޭތީ އާއި ރަމަޟާން މަހުގެ ހަނދު އުފަން ނުވާކަން، ފަލަކީ ޢިލްމުން ކަށަވަރުވާތީ، ޖެހިގެން އައި ދުވަސް (މެއި 5) އެއީ ޝަޢުބާން މަހުގެ 30 ވަނަ ދުވަސް ކަމަށް ކަނޑައަޅައިގެންނެވެ.\nފަލަކީ ޢިލްމުން ކަށަވަރުވާ ގޮތުގައި ރަމަޟާން މަހުގެ ހަނދު އުފަންވީ، މެއި މަހުގެ5ވަނަ ދުވަހު ރާއްޖޭ ގަޑިން 03:45 (މެއި ހަތަރު ވަނަ ދުވަހުގެ ރޭ މެންދަމު 3:45) ގަ އެވެ. އެހެންވީމާ، އެ ވަގުތުން ފެށިގެން ދުވަސް ގުނަން ފެށުމުން، ޖޫން3ވަނަ ދުވަހު (ޖޫން2ވަނަ ދުވަހުގެ ރޭ) 03:45 އަށް ރަމަޟާން މަހުގެ ހަނދުގެ ޢުމުރުން ފުރިހަމަ 29 ދުވަސް ހަމަވާނެ އެވެ.\nމި ޢިލްމީ ހަގީގަތްތަކަށް ބަލާއިރު، މިއަދުގެ އިރު އޮއްސުމާ އެކު ރަމަޟާން މަސް ނިމޭނެ ކަމާއި، އަދި މިއަދު އިރު އޮއްސުމާ އެކު، ޝައްވާލް މަސް ފެށޭނެކަން ކަނޑައެޅުމަށްޓަކައި ބޭނުންވާ ފުރަތަމަ ޝަރުތު ހަމަވީ އެވެ. އެއީ މިއަދުގެ އިރު އޮއްސުމުގެ ކުރިން، ރަމަޟާން މަހުގެ ހަނދުގެ ޢުމުރުން 29 ދުވަސް ހަމަވިކަން ކަށަވަރުވުމެވެ.\nސަބަބަކީ، ހަނދު މަހެއްގެ އެންމެ ކުރު މުއްދަތަކީ 29 ދުވަސް ކަމަށް، ކީރިތި ރަސޫލާގެ ސުންނަތުން ސާބިތުވާތީ އެވެ. އަދި ފަލަކީ ޢިލްމުން ސާބިތުވާ ގޮތުގައި ވެސް، ހަނދު މަހެއްގައި އެންމެ މަދުވެގެން 29 ދުވަސް ހަމަވާންޖެހޭނެތީ އެވެ.\nހަނދު މަހެއް ފެށުމަށް ބޭނުންވާ ދެ ވަނަ ޝަރުޠަކީ، ހަނދު، މި ބިމުގެ ވަށައިގެން ޖަހަމުންދާ ބުރުގައި ރެއަކު މަންޒިލެއް ކަޑައްތުކޮށް، އެ ބުރު ފުރިހަމަވާ މަންޒިލަށް (މަސް ފެށުނު އިރު ހަނދު ހުރި ނުކުތާއަށް) ހަނދު އެނބުރި އައުމެވެ. ކީރިތި ޤުރްއާނުގެ ޔާސީން ސޫރަތުގެ 39 ވަނަ އާޔަތުގައި، ﷲ ސުބްޙާނަހޫ ވަތަޢާލާ ބަޔާންކުރައްވާފައިވަނީ މި ދެންނެވި ޢިލްމީ ހަގީގަތެވެ.\nއެ އަށް ވުރެ ތަފްޞީލް ގޮތެއްގައި ދަންނަވާ ނަމަ، ހަނދު މަހެއް ފުރިހަމަވަނީ، އިރުގެ އެތެރޭގެ މެދުން މި ބިމުގެ އެތެރޭގެ މެދަށް (އިރުގެ މަރުކަޒުން މި ބިމުގެ މަރުކަޒަށް) ދަމައިލެވޭ ޚިޔާލީ ރޮނގާ، ހަނދު އަރައި ހަމަވުމަށް ފަހު، އެ ނުކުތާއިން ފަށައިގެން، ބިމުގެ ވަށައިގެން ދަތުރުކުރަމުން ގޮސް، ބަރާބަރު ބުރެއް ފުރިހަމަ ކުރުމަށްޓަކައި، އެ ނުކުތާއަށް ހަނދު އެނބުރި އައުމުންނެވެ. ފަލަކީ ޢިލްމުގައި އެ ޙާލަތަށް ކިޔައި އުޅެނީ، ކޮންޖަންކްޝަން (ޢަރަބި ބަހުގައި އިޤްތިރާން، ދިވެހި ބަހުގައި މާރަހަ) ވުމެވެ.\nއެހެންވީމާ، ދެން ބަލަންވީ، މިއަދުގެ އިރު އޮއްސުމުގެ ކުރިން އެ މަންޒިލަށް ހަނދު ފޯރާތޯ އެވެ. ފަލަކީ ހިސާބުން ކަށަވަރުވާ ގޮތުގައި، އެ މަންޒިލަށް ހަނދު ފޯރާނީ (އިޤްތިރާން ވާނީ) ރާއްޖޭ ގަޑިން މިއަދުގެ 15:01ގަ (ޖީއެމްޓީ ގަޑިން، ޖޫން3ވަނަ ދުވަހުގެ 10:01) އެވެ.\nކުރިން ދެންނެވި ފަދައިން، ރަމަޟާން މަހުގެ ހަނދު އުފަންވެފައި ވަނީ، މެއި މަހުގެ5ވަނަ ދުވަހު ރާއްޖޭ ގަޑިން 03:45 ގައި ކަމަށް ވާތީ، މިއަދުގެ 03:45 އަށް ރަމަޟާން މަހުގެ ހަނދުގެ ޢުމުރުން، ބަރާބަރު 29 ދުވަސް ފުރިްޖެ އެވެ. އަދި އައު މަސް ފެށުމަށްޓަކައި އިރާއި ބިމާއި ހަނދު ކޮންޖަންކްޝަން ވަނީ، ރާއްޖޭ ގަޑިން މިއަދުގެ 15:01 ގައި ކަމަށް ވާތީ، ޝައްވާލް މަހުގެ ހަނދު އެ އުފަން ވަނީ، ރަމަޟާން މަހުގެ ހަނދުގެ ޢުމުރުން 29 ދުވަހާއި 11 ގަޑިއިރާއި 16 މިނެޓް ފާއިތުވުމަށް ފަހު އެވެ.\nދުނިޔޭގެ ހަނދު: މިއަދަށް ރޯދައިގެ ހަނދުގެ އުމުރުން 29 ދުވަސް ހަމަވާނެ .-- ފޮޓޯ: އޭއެފްޕީ\nމި ހިސާބުތަކުން އެނގޭ ފުރަތަމަ ކަމަކީ، ރާއްޖެ އަށް މިއަދުގެ (ރަމަޟާން މަހުގެ 29 ވަނަ ދުވަހުގެ) އިރު އޮއްސުމުގެ ކުރިން، ރަމަޟާން މަހުގެ ހަނދުގެ ޢުމުރުން 29 ދުވަސް ފުރިހަމަވެއްޖެ ކަމެވެ. ދެ ވަނަ ކަމަކީ، ހަނދުގެ އުމުރުން 29 ދުވަހާއި 11 ގަޑިއިރާއި 16 މިނެޓް ވުމަށް ފަހު، ރާއްޖެ އަށް މިއަދުގެ އިރު އޮއްސުމުގެ ކުރިން، (ޖީއެމްޓީން މިއަދުގެ 10:01 ގައި) އައު ހަނދު އުފަންވާނެ ކަމެވެ. ނުވަތަ ކޮންޖަންކްޝަން ވާނެ ކަމެވެ.\nކުރިން ދެންނެވި ހިސާބުތަކަށް ބަލާއިރު، ޝައްވާލް މަހުގެ ހަނދު އުފަންވަނީ، ރާއްޖޭ ގަޑިން މިއަދުގެ 15:01 ގައެވެ. އެހެންކަމުން، އައު ހަނދު އުފަންވާ ވަގުތުން ފެށިގެން، އިރު އޮއްސުމާ ދެމެދު ތިން ގަޑިއިރާއި 14 ވަރަކަށް މިނެޓް ހުންނާނެ އެވެ.\nއިސްލާމީ އެހެން ޤައުމުތަކުގެ ނިސްބަތުން ބަލާއިރު، އައު ހަނދު އުފަންވަނީ (ކޮންޖަންކްޝަން ވަނީ) ކޮން ވަގުތެއްގައިތޯ ބަލައިލުން ވެސް ވަރަށް މުހިންމެވެ. އެއީ ޖީއެމްޓީން މިއަދުގެ 10:01 އެވެ. އެންމެ އިރުމަތީގައި އޮތް އިސްލާމީ ޤައުމު ކަމަށްވާ އިންޑޮނީޝިއާ އަށް އެއީ، މިއަދުގެ އިރު އޮއްސުމުގެ 43 މިނެޓް ކުރި އެވެ. މެލޭޝިއާ އަށް އެއީ، މިއަދުގެ އިރު އޮއްސުމުގެ އެއް ގަޑިއިރާއި 19 މިނެޓް ކުރި އެވެ. އެންމެ ހުޅަނގުގައި އޮންނަ ސެނެގޯލްގެ ޑަކާރްއަށް އެއީ، މިއަދުގެ އިރު އޮއްސުމުގެ ނުވަ ގަޑިއިރާއި 35 މިނެޓް ކުރި އެވެ.\nއެންމެ އުތުރުން ތުރުކީގެ އިސްތަންބޯލަށް އެއީ، މިއަދުގެ އިރު އޮއްސުމުގެ އަށް ގަޑިއިރާއި 30 މިނެޓް ކުރި އެވެ. އެންމެ ދެކުނުން ކޮމޮރޯސް (ޖުޒުރުލް ޤަމަރު) އަށް އެއީ، މިއަދުގެ އިރު އޮއްސުމުގެ ހަތަރު ގަޑިއިރާއި 48 މިނެޓް ކުރި އެވެ.\nމެދުއިރުމަތީގެ ޤައުމުތަކުގެ ތެރެއިން ސަޢޫދީ ޢަރަބިއްޔާގެ މައްކާ އަށް އެއީ، މިއަދުގެ އިރު އޮއްސުމުގެ ފަސް ގަޑިއިރާއި 59 މިނެޓް ކުރި އެވެ. މަދީނާ އަށް އެއީ، މިއަދުގެ އިރު އޮއްސުމުގެ ހަ ގަޑިއިރާއި ފަސް މިނެޓް ކުރި އެވެ. މިޞްރުގެ ޤާހިރާ އަށް އެއީ، މިއަދުގެ އިރު އޮއްސުމުގެ އަށް ގަޑިއިރާއި 58 މިނެޓް ކުރި އެވެ. އެހެންކަމުން، އިންޑޮނީޝިއާ އާއި މެލޭޝިއާ ފިޔަވައި، އިސްލާމީ ހުރިހާ ޤައުމަކަށް ވެސް، މިއަދުގެ އިރު އޮއްސުމުގެ އެތައް ގަޑިއިރެއް ކުރިން، ޝައްވާލް މަހުގެ ހަނދު އުފަންވާ ކަމަށް، ފަލަކީ ހިސާބުން ކަށަވަރުކޮށްދެ އެވެ.\nދެން އޮތީ މިއަދުގެ އިރު އޮއްސުމަށް ފަހު، ހަނދު ލޮލަށް ފެނުމުގެ ފުރުސަތު އޮތްތޯ ބެލުމެވެ. ލޮލަށް ހަނދު ފެނުމަށްޓަކައި ފުރިހަމަވާންޖެހޭ ފުރަތަމަ ޝަރުތަކީ، ހަނދު އޮއްސޭނީ އިރު އޮއްސުމުގެ ފަހުގައި ކަމަށް ވުމެވެ. އެންމެ އުތުރުގައި އޮތް އިންޑޮނީޝިއާ އާއި މެލޭޝިއާ އަށް މިއަދުގެ އިރާއި ހަނދު އޮއްސޭނީ ދާދި އެކުއެކީގަ އެވެ. އެހެންކަމުން އެ ދެ ޤައުމަށް ހަނދު ލޮލަށް ފެނުމުގެ އެއްވެސް ފުރުސަތެއް ނެތެވެ. ނަމަވެސް އިންޑޮނީޝިއާ އަށް މިއަދުގެ އިރު އޮއްސުމުގެ 43 މިނެޓް ކުރިން، އަދި މެލޭޝިއާ އަށް އެއް ގަޑިއިރާއި 19 މިނެޓް ކުރިން އައު ހަނދު އުފަންވާނެ އެވެ.\nދިވެހިރާއްޖޭގެ އެންމެ އުތުރަށް މިއަދު ހަނދު އޮއްސޭނީ، އިރު އޮއްސުމުގެ ހަތަރު މިނެޓް ފަހުންނެވެ. ރާއްޖޭގެ އެންމެ ދެކުނަށް މިއަދު ހަނދު އޮއްސޭނީ، އިރު އޮއްސުމުގެ ފަސް މިނެޓް ފަހުންނެވެ. ވެރިރަށް މާލެ އަށް މިއަދު ހަނދު އޮއްސޭނީ، އިރު އޮއްސުމުގެ ހަތަރު މިނެޓް ފަހުންނެވެ.\nސަޢޫދީ ޢަރަބިއްޔާގެ މައްކާ އާއި މަދީނާ އަދި މިސްރުގެ ޤާހިރާ އަށް މިއަދު ހަނދު އޮއްސޭނީ، އިރު އޮއްސުމުގެ ހަ މިނެޓް ފަހުންނެވެ. ތުރުކީގެ އިސްތަންބޯލަށް މިއަދު ހަނދު އޮއްސޭނީ، އިރު އޮއްސުމުގެ ތިން މިނެޓް ފަހުންނެވެ. ސެނެގޯލްގެ ޑަކާރް އަށް، އިރު އޮއްސުމުގެ 17 މިނެޓް ފަހުންނެވެ.\nމި ހިސާބުތަކުން އެނގެނީ، އިސްލާމީ ޤައުމުތަކުގެ ތެރެއިން އިންޑޮނީޝިއާ އާއި މެލޭޝިއާ ފިޔަވައި، އެހެން ހުރިހާ އިސްލާމީ ޤައުމަކަށް މިއަދުގެ އިރު އޮއްސުމަށް ފަހު، ހަނދު ފެންމަތީގައި ހުންނާނެ ކަމެވެ. ނަމަވެސް ވަރަށް ކުޑަ ވަގުތުކޮޅަކަށެވެ. އެއީ އެއް މިނެޓާއި 17 މިނެޓާ ދެމެދުގެ ވަގުތުކޮޅެކެވެ. އެހެންކަމަށް ވަންޏާ، މިރޭ ހަނދު ލޮލަށް ފެނިދާނެ ހެއްޔެވެ؟\nމިއީ އެހެން އެތައް ކަމަކާ ގުޅިގެން ނޫނީ ފުރިހަމަ ޖަވާބެއް ނުލިބޭނެ ސުވާލެކެވެ. ލޮލަށް ހަނދު ފެނުމަށްޓަކައި އެހެން އެތައް ކަމެއް ފުރިހަމަވާންޖެހެ އެވެ. އެންމެ ފުރަތަމަ ކަމަކީ، އުޑުމަތީގެ ސާފު ކަމެވެ. ހަނދު އޮއްސެން ދާ ދިމާލުގައި ހުންނަ، ވިލާތަކާއި ޞިނާޢީ ފުސްކަމާއި ޞިނާޢީ ދުންތަކާއި ޤުދުރަތީ ފުސްކަމަކީ ވެސް، ހަނދު ލޮލަށް ފެނުމަށް ހުރަސްއަޅާނެ ކަންކަމެވެ.\nއޭގެ އިތުރުން، އިރުގެ ދަޅަގަނޑު އުދަރެހާ ދިމާލަށް ފެތުރިފައި ހުންނަ މިންވަރު ގަދަވުމާއި، ހަނދާއި އިރާ ދެމެދު ހުންނަ ދުރުމިން (އިރުން ފެށިގެން އުތުރަށް ނުވަތަ އިރުން ފެށިގެން ދެކުނަށް ހަނދާއި އިރާ ދެމެދު ހުންނަ ދަރަޖަ)ގެ ތަފާތު ކުޑަވުމާއި، ހަނދު އޮއްސޭ މިސްރާބުގައި ޞިނާޢީ އަލިތައް ފެތުރިފައި ހުންނަ މިންވަރަކީ ވެސް، ލޮލަށް ހަނދު ފެނުމަށް ހުރަސް އަޅާނެ ކަންކަމެވެ. ހަމައެފަދައިން، އިރު އޮއްސޭ ވަގުތު، ހުޅަނގު ފަރާތު އުދަރެހުން ފެށިގެން ހަނދާ ދެމެދު ހުންނަ އުސްމިން (ދަރަޖަ) ވެސް، ހަނދު ލޮލަށް ފެނުމުގައި ވަރަށް މުހިންމު ދައުރެއް އަދާކުރާ ކަމެކެވެ.\nރާއްޖެއަށް މިއަދުގެ އިރު އޮއްސޭނީ، ސަމުގާގެ މިސްރާބުން ބަލާއިރު، ހުޅަނގު-ހުޅަނގުއުތުރުން 292 ދަރަޖައަށެވެ. ހަނދު އޮއްސޭނީ، ހުޅަނގު-ހުޅަނގުއުތުރުން 290 ދަރަޖައަށެވެ. އެހެންކަމުން އިރު އޮއްސޭ ވަގުތު ހަނދު ހުންނާނީ، އިރަށް ވުރެ ދެ ދަރަޖަ ދެކުނުގަ އެވެ. މިއިން އެނގެނީ އިރު އޮއްސޭއިރު ހަނދު ހުންނާނީ އިރާ ވަރަށް ކައިރީގައި ކަމެވެ. ހަމަލޮލަށް ނުފެންނަ ވަރަށް، އިރުގެ ދަޅަގަނޑުގެ ތެރޭގައި ފޮރުވިފަ އެވެ.\nއިރު އޮއްސޭ ވަގުތު ހަނދު ހުންނާނެ އުސްމިނަށް ބަލާއިރު، އެއީ ވެސް ވަރަށް ކުޑަ މިންވަރެކެވެ. މާލެ އަށް މިއަދު ހަނދު އޮއްސޭނީ، އިރު އޮއްސުމުގެ ހަތަރު މިނެޓް ފަހުންނެވެ. އެހެންކަމުން، އިރު އޮއްސޭއިރު، ހުޅަނގު ފަރާތު އުދަރެހުން ފެށިގެން ހަނދާ ދެމެދު ހުންނާނީ ގާތްގަނޑަކަށް އެންމެ ދަރަޖައެއްގެ އުސްމިނެވެ. މިއީ ވެސް، ލޮލަށް ހަނދު ފެނުމަށް ބޭނުންވާ އުސްމިނަށް ވުރެ މާ ކުޑަ މިންވަރެކެވެ.\nމި ދެންނެވި ކަންކަމަށާއި ސަބަބުތަކަށް ރިޢާޔަތްކުރާ އިރު، މިއަދުގެ އިރު އޮއްސުމަށް ފަހު، ލޮލަށް ހަނދު ނުފެނުނު ކަމުގައި ވިޔަސް، ހަނދު ފެންމަތީގައި ހުންނާނެ ކަމާ މެދަކު ޝައްކެއް ނެތެވެ. އިންޑޮނީޝިއާ އާއި މެލޭޝިއާ އަށް ފިޔަވަ އެވެ. އަދި އެ ދެ ގައުމަށާއި އިސްލާމީ އެހެން ހުރިހާ ގައުމަކަށް، މިއަދުގެ އިރު އޮއްސުމުގެ އެތައް ގަޑިއެއް ކުރިން، ޝައްވާލް މަހުގެ ހަނދު އުފަންވާނެ ކަމާ މެދަކު ވެސް ޝައްކެއް ނެތެވެ.\nފިޤްހު ޢިލްމުވެރިން އެެއްބަސްވާ ގޮތުގައި ރަމަޟާން މަސް ފެށިއްޖެކަން ކަށަވަރުވުމުން، ރަމަޟާން މަހުގެ ރޯދަ ހިފަން ފެށުން ވާޖިބުވާނެ އެވެ. ހަމަ އެފަަދައިން ޝައްވާލް މަސް ފެށިއްޖެ ކަން ކަށަވަރުވުމުން، ރޯދަ ހިފުން ހުއްޓާލައި ޢީދުކުރުން ވާޖިބުވާނެ އެވެ.\nއެހެން ވިއްޔާ ރަމަޟާން ފެށިއްޖެކަމާއި ރަމަޟާން މަސް ނިމި ޝައްވާލް މަސް ފެށިއްޖެ ކަން ކަށަވަރު ކުރާނީ ކިހިނެއް ހެއްޔެވެ؟ މީލާދީން 18 ވަނަ ޤަރުނުގެ ތެރޭގައި ޒަމާނީ ފަލަކީ ޢިލްމު ތަރައްޤީވުމާ ހަމައަށް، ހަމަ ލޮލަށް ހަނދު ފެނުން ފިޔަވައި، ހިޖްރީ މަސް ފެށޭ ވަގުތާއި ނިމޭ ވަގުތުތައް ބަރާބަރަށް ކަށަވަރު ކުރެވޭނެ އެއްވެސް ގޮތެއް ހޯދިފައެއް ނުވެ އެވެ.\nއެހެން ނަމަވެސް، ދުވަސްތަކުގެ ޢަދަދު ގުނައިގެން، މައްސަރުތައް ވަކިކޮށް ދެނެގަނެވޭނެ ވަރަށް ފުރިހަމަ އިންތިޒާމެއް ﷲ ސުބްޙާނަހޫ ވަތަޢާލާ ވަނީ، މި ކައުނުގައި ލައްވަވައިފަ އެވެ. އެއީ ހަނދުގެ މަންޒިލްތަކުގެ ޒަރީއާއިން ދުވަސްތައް ހިސާބުކޮށްގެން އަހަރުގެ މައްސަރުތައް ދެނެގަތުމެވެ. ކީރިތި ޤުރްއާނުގެ ޔޫނުސް ސޫރަތުގެ ފަސް ވަނަ އާޔަތުގައި، މުޅި އިސްލާމީ އުންމަތާ މުޚާޠަބުކުރައްވައި، ﷲ ސުބްޙާނަހޫ ވަތަޢާލާ ބަޔާންކުރައްވާފައިވަނީ އެ ވާހަކަ އެވެ.\nއިރު ހަނދާއި މި ބިމުގެ ދައުރުވުން ވިޔަކޮށް ހިސާބު ޖަހައިގެން، މައްސަރުތަކުގެ ފެށުމާއި ނިމުން ދެނެގަތުމަށް ބޭނުންކުރަމުންދާ ފަލަކީ ޢިލްމަކީ، އިސްވެ ދެންނެވި އާޔަތުގައި ﷲ ސުބްޙާނަހޫ ވަތަޢާލާ ބަޔާންކުރައްވާފައިވާ، މަތިވެރި ފަލަކީ ގާނޫނުތަކުގެ މައްޗަށް ބިނާވެފައިވާ ޢިލްމެކެވެ. އެ އާޔަތުގައި އެކަލާނގެ އަންގަވާފައިވަނީ، ހަނދު ހިނގުމަށް މަންޒިލްތަކެއް ލެއްވީ "ތިޔަބައިމީހުން" (މުސްލިމުން) އަހަރުތަކުގެ ޢަދަދާއި މައްސަރުތަކާއި ދުވަސްތަކުގެ ހިސާބު ދެނެގަތުމަށް ކަމަށެވެ.\nއަހުމަދު އަބްދުﷲ ސައީދަކީ "ހަވީރު" އާއި "މިހާރު" ގެ އިސް މަގާމުތަކެއް އަދާކުރެއްވީ ކުޅަދާނަ ލިއުންތެރިއެކެވެ. އޭނާ ވަނީ އެކި ދާއިރާތަކުން ގިނަ ލިއުންތަކެއް ލިއުއްވައިފަ އެވެ. އެގޮތުން ފަލަކީ އިލްމާއި ރޯދަ އާއި އީދުގެ ހަނދު ބެލުމާ ބެހޭ ގޮތުން ދިރާސާކުރައްވައިގެން ލިއުއްވަ އެވެ. އަހުމަދު މިހާރު މަސައްކަތްކުރައްވަނީ ރައީސް އޮފީހުގަ އެވެ.\nއީދު ފިތުރު އީދު ހަނދު ރަމަޟާން 2019\n57 ކޮމެންޓް, 74 ރިއެކްޝަންސް\nސުވާލަކީ ހަނދުހުރުންހޭ ނުވަތަ ހަނދު ފެނުން ހެއްޔެވެ? ވަރަށް ސާފުކޮށް ހަދީޘްގައި މިއޮތީ ވިލާގަނޑަކާ ނިވާވެގެންވިޔަސް ހަނދު ނުފެނިއްޖެނަމަ, ތިރީސް ހަމަކުރާށެވެ. މާނައަކީ ހަނދު ހުއްޓަސް ލޮލަށް ފެނުމުން މެނުވީ މަސް ނުފެށޭނެކަމެވެ. ދެން ކޮން ފަލަކީއެއް ހެއްޔެވެ????\nތިޔަކިޔޭ އެއްޗެއް އަދިރަނގަޅެއްނޫން.\nހަނދާއި އިރު ދައުރުކުރާގޮތް ޤުރުއާނުގައި ބަޔާންކުރެވިފައިވޭ.\nރޯދަ ފައްޓަން އެންގެވީ " ފަމަން ޝަހިދަ މިންކުމުއްޝަހުރަ" މިތަނުގައި " ޝަހިދަ" މާނަކޮށްފައިވަނީ ލޮލަށް ފެނިގެން ނުވަތަ ހިތަށް ޔަގީންވެގެން ހެކިވުން. ހުރިހާ ކަމަކަށް ހެކިވުމަކީ ލޮލަށްފެނުމެއްނޫން. ގުރުއާނަކީ އޭގެކުރިއަކުންވެސް އަދި ފަހަތަކުންވެސް ގުދުކަމެއްނުވާ ފޮތެއް. ހަނދުގެ ޕޮޒިޝަން ހޯދުމަކީ މިހާރުގެ ސައިންސްއާއި އިލްމުން ފަސޭހަކަމެއް. ރަސޫލާގެ ދުވަސްވަރު ރޯދަ ހިފީ ލޮލަށްފެނުމުން. އެހެނަސް މިހާރު ގުރުއާނުން ދެވިފައިވާ ނިއުމޫން އިންޑިކޭޓަރސް , ސައިންސްއިން 0 ސީދާކޮަށް ހޯދުނީމާ , ލޮލަށް ހަނދުފެނިގެން އެކަނި ހަނދު " ހެކިވާން" ޖެހޭ ހުއްޖަތެއްނޫން. ﷲ އަކީ " އަލީމުން ހަކީމް" މިހާރުގެ އިލްމުދެއްވީވެސް ﷲ . އެކަމަށް ޝުކުރުވެރިވުމަކީ ބަލައިގަނެ އެފަސޭހަ ލިބިގަނެ ﷲ ހަނދުމަކުރުން.\nކަޮޔަށް މާބޮޑަށް އެނގެނީ\nމިދެން ކޮންސަކަރާތެއްތަ ކޮއްމެފަހަރަކު ހަނދު ނުފެނިގެން ޖަހަނީ. ވަރައް ސާފުކޮށް ރަސޫލާ އަންގަވާފަ އެބައޮތް 29 ގަ ހަނދު ހަމަ ލޮލައް ނުފެނިއްޖެއްޔާ 30 ހަމަ ކުރާށޭ. މިހާރު އެކަމް އިލްމުވެރިންނޭ ކިޔާފަ މިމީހުން ހަމަ ކޮއްމެ ކަމެއްގައިވެސް ހައްދުފަހަނައަޅާ\nމީހަކު އެބަ ސަކަރާތެއް ޖަހާ ހެއްޔެވެ؟ ބަލަ، ހަނދު ބެލުމަކީ ކުރަންޖެހޭނެ ކަމެކެވެ. ވަރަށް ބޮޑަށް ސަމާލުވާން ޖެހޭނެ ކަމެކެވެ. ނޫންނަމަ ރޯދަޔަށް ހުރުން ޙަރާމް ކުރައްވަވާފައިވާ ޢީދު ދުވަހު ރޯދަހިފި ފާފައެއް ބޮލުގަ އެޅިދާނެ އެވެ.\nއިތުބާރު ހުރި ދެ ގޮތްވެސް ހަމަރަގަޅު ދެބަސްވެ އަރާރުންވާނެކަމެއްނެތް ފަލަކީ ހިސާބުންވެސް އެގޭ ހަމަލޮލަށްވެސް އެގޭ އަތެއްނުލެޥޭ އެކަމަކު ޔާގީނުން ފެނޭ އޯކޭނުން ދެގޮތްވެސް\nއަޅުގަނޑަށް އެނގިފަ އޮތް ގޮތުން 29 ވަނަދުވަހު ހަނދު ނުފެނިއްޖެޔާ 30 ހަމަކުރީމަ ހިޖްރީމަސް ފުރިހަމަވީ. ޝުކުރިއްޔާ!\nރޮކޮޓެ ފޮނުވާއެއްޗެއްކައިރީގަތަ އެންމެން ޖަމާވެގެން އެތިބީ.\nހަނދުގެ މަންޒިލް ތަކުގެ ތެރެއިން މަސް ފެށޭ މަންޒިލް ވަނީ ކީރިތި ރަސޫލާ(ޞ.ޢ.ވ)ގެ ޙަދީޘްފުޅުތަކުގަ ސާފުކޮށް ބަޔާން ކުރައްވާފައެވެ. އެއީ 29 ހަމަވެ އިރުއޮއްސޭ ފަހުން މުސްލިމުންގެ ލޮލަށް ހަނދު ފެނުމެވެ. ނުފެނުނު ނަމަ 30 ދުވަސް ހަމަވުމެވެ. މަސް ފެށޭ ވަގުތަކީ އިޤްތިރާންވާ ވަގުތޭ ބުނާ ބުނުމަށް އެއްވެސް ޝަރުޢީ ދަލީލެއް އޮތްނަމަ ދެއްކެވުން އެދެމެވެ! ރިވެތި ގޮތުގަ ޢިލްމީ ބަހުސް ކުރަން އާދަ ކުރައްވާށެވެ. މިހާރުނޫހުން ޢިލްމީ ކޮމެންޓެއް ވިއްޔާ ފޮރުވަނީތޯއެވެ؟\nއަޚާ އެވެ! މަހުގެ 29 ހަމަވެ އިރުއޮއްސޭ ފަހުން މުސްލިމުންގެ ލޮލަށް ހަނދު ނުފެނުމުން 30 ދުވަސް ހަމަކުރުމަކީ، ހަނދުގެ މަންޒިލެއް ކަމުގައި އެކަލޭގެފާނު އަންގަވާފައެއް ނުވެއެވެ. ރަސޫލާ ޙަދީޘް ނުކުރައްވާ ވާހަކައެއް އެކަލޭގެފާނަށް ނިސްބަތް ކުރުމަކީ ވަރަށް ބޮޑު ފާފައެކެވެ. ހަނދުގެ މަންޒިލްތައް ދެނެގަނެވޭނެ ޢިލްމު އޭރު އިންސާނުންނަށް ހޯދިފައި ނުވާތީ، ލޮލަށް ހަނދު ފެނުމުން މެނުވީ މަސް ފެށުނު ކަން ސާބިތު ކުރެވެން ނޯންނަނީއެވެ. ޙަދީޘްގައި އޮތީ އެވާހަކައެވެ.\nއުޚްތާއެވެ. ޢަރަބި ބަހުގައި ހިލާލް ގެ މާނައަކީ ކޮބައިތޯ ބައްލަވާށެވެ. ހިލާލް އަކީ ހަނދުގެ "ސެލެސްޓިއަލް ބޮޑީ" އަށް ކިޔާ ނަމެއް ނޫނެވެ. ހިލާލް އަކީ "ކްރެސެންޓް"/"ހުޅެވި ހަނދު" މިއެވެ. ދެން ބަޤަރާ ސޫރަތުގެ 189 ވަނަ އާޔަތް ބައްލަވާށެވެ. އެއާޔަތުގަ އެވާ "އަހިއްލަ" މި ލަފްޒަކީ "ހިލާލް" ގެ ޖަމްޢު(ޕްލޫރަލް)އެވެ. އަދި މިނޫނަސް ގިނަގުނަ ދަލީލާއި ޙުއްޖަތް މިމައްސަލައިގާ ވެއެވެ.\nޢަބަދު މިހާލެއްގައި ހަންދު ހޯދަން ނޫޅެ، ޖައްވައް ސެޓަލައިޓެއް ފޮނުވަންވީނުންތޯ\nފާހާނާ ތަށިމަތި އިންނަންޖެހޭތީ ނުކައި ހުނަންބުނުން ކަހަލަ ވާހަކައެއް!\nވިއްސާރަ ވުމުގެ ސަބަބުން ޝައްވާލް މަހުގެ ހުޅެވި ހަނދު ލޮލަށް ނުފެނިދާނެއެވެ. އެކަމަކު ހަނދު ނުފެނުނަސް ޝައްވާލްމަހުގެ 15 ވަންދެން ރޯދަ ހިފާކަށް ނުޖެހޭނެއެވެ. ހަނދު ނުފެނިއްޖެނަމަ ރަމަޟާން މަހުގެ 30 ހަމަކުރީމަ ނިމުނީއެވެ.


Minister Ameen ge dhuvas: Mivaruge thajuribaathakeh nulibeyne | Mihaaru\nރިޕޯޓް / އަބްދުﷲ އަމީން، ހެލްތު މިނިސްޓަރު\nމިނިސްޓަރު އަމީންގެ ދުވަސް: މިވަރުގެ ތަޖުރިބާތަކެއް ނުލިބޭނެ\nހެލްތު މިނިސްޓަރު އަމީން (މ) ޑރ. މޫސާ ހުސައިން (ކ) އާއި އައިޖީއެމްއެޗުގެ ސީއީއޯ ސަލީމްއާ ދަރުބާރުގޭގައި މަޝްވަރާ ކުރައްވަނީ.\n28 މެއި 2020 - 09:48\nކޮވިޑް-19ގެ މި ހާލަތު، އެކަކަށް ވެސް ފަސޭހައެއް ނޫނެވެ؛ އޭގެ ތެރެއިން ވެސް އެންމެ ބޮޑެތި ގޮންޖެހުން ކުރިމަތިވެވަޑައިގެންނެވި އަދި އެ އުނދަގޫތަކުގައި މިހާރު ވެސް ހުންނެވި އެއް ބޭފުޅަކީ ހެލްތު މިނިސްޓަރު އަބްދުﷲ އަމީނެވެ. ރައްޔިތުންގެ ފުރާނަ ސަލާމަތްކުރުމަކީ ސަރުކާރުގެ އެންމެ އިސް އަމާޒެވެ. އެހެންވެ، އެހެން އެންމެންނަށް ވުރެ އޭނާގެ ޒިންމާ ބޮޑެވެ. އާއްމުންނާއި ސިޔާސީ ބޭފުޅުންގެ ވެސް ރާޑަރަށް މި ދުވަސްކޮޅު އެހާ ފަސޭހައިން އަމީން އަރާ ސަބަބަކީ އެއީ ކަމަށް ވެދާނެ އެވެ.\nއަމީން އެކަން ގަބޫލުކުރައްވަ އެވެ. އެއްވެސް ކަމެއް އަތުން ދޫވެއްޖެ ނަމަ، ދެން ކުރިމަތިވެދާނެ ނުރައްކާ މާ ބޮޑު ކަން ވެސް އެނގިވަޑައިގަންނަވަ އެވެ. ރައްކާތެރިކަމުގެ ފިޔަވަޅުތައް އަޅަމުން އަންނަ އިރު، މިއީ އޭނާގެ ސިކުނޑީގައި އަބަދު އޮންނަ ވިސްނުމެކެވެ. މި ދަނޑިވަޅުގައި، ސިޔާސީ ގޮތުން އޭނާ އަށް ކުރިމަތިވެވަޑައިގަންނަވާ ފިއްތުންތަކާއި އުނދަގޫތަކުގައި ވެސް އެއްޗެއް ވިދާޅު ނުވެ ހަނު ހުންނަވަނީ ރައްޔިތުންގެ ފަރުވާގެ ކަންކަމުގައި އިސްކަން ދެއްވާތީ އެވެ.\nބޭހެއް ހޯދިފައި ނުވާ މި ބަލި ޗައިނާގެ ވޫހާން އިން މިދިޔަ އަހަރުގެ ޑިސެމްބަރު ފަހުކޮޅު ފެނުނީ، މި ސަރުކާރުގެ ވައުދާ އެއްގޮތަށް އާ ވިސްނުންތަކަކާ އެކު ސިއްހީ ފަރުވާގެ ވަށައި ޖެހޭ ނިޒާމަކަށް އަމީން މަސައްކަތް ކުރައްވަނިކޮށެވެ. ސިއްހީ ހިދުމަތުގެ ފެންވަރު މަތިކޮށް، ވަސީލަތްތައް ހޯދައިދީ، އެ ހިސާބުން ކަންކަން ނިންމައިލުމަކީ އަމީންގެ ވިސްނުމެއް ނޫނެވެ. އަމީން ގަބޫލު ކުރެއްވި ގޮތުގައި، އެންމެ މުހިއްމީ ޕަބްލިކް ހެލްތުގެ ނިޒާމުގައި ދިވެހިން ތިބުމެވެ. ރާއްޖޭގައި ވަރަށް ރަނގަޅަށް ކުރިން ހިންގަމުން އައި ޕަބްލިކް ހެލްތު ނިޒާމުގެ އަޑު އެއްކޮށް ކެނޑިފައި ވަނިކޮށް، މި އަހަރުގެ އެންމެ ބޮޑު އަމާޒަކަށް ހެއްދެވީ ވެސް އެކަން އަލުން ދިރުވުމެވެ.\nއެންއީއޯސީ ހިންގާ ދަރުބާރުގޭގައި މިނިސްޓަރު އަމީން، ޖޮއިންޓް ޓާސްކް ފޯސްގެ ބައެއް އިސްބޭފުޅުންނާ އެކު މަޝްވަރާގައި.\nޕަބްލިކް ހެލްތު ކުރިއެރުވުން ޚާއްސަ ކެމްޕޭނެއްގެ ގޮތުގައި ފައްޓަވައިގެން އުޅުއްވަނިކޮށް، ކޮރޯނާވައިރަހުގެ ނުރައްކާ ދިވެހިން ވަށައިލަފާނެ ކަމުގެ ބިރު އޮތުމުން، މިނިސްޓަރަށް ޖެހިވަޑައިގަތީ އިސްކަން ދެއްވި ތަރުތީބު ބަދަލުކުރައްވާށެވެ. އެހެން ގައުމުތަކުގެ ވެސް ބިރަކަށް ވީ ގޮތް ނޭނގޭ ވައިރަހާ ދިމާއަށް އަމީންގެ މިސްރާބު އަނބުރައިލެއްވީ ވަރަށް ކުރީގަ އެވެ. އޭގެ ނުރައްކާ އެންމެ ފުރަތަމަ ދުވަހު ވެސް އޭނާ އަށް ވިސްނިވަޑައިގަތުމަކީ، ރާއްޖެ ތައްޔާރުވާން އެކަށީގެންވާ މުއްދަތެއް (ތިން މަސް) ލިބުނު އެއް ސަބަބެވެ.\n"މި ތިން މަސް އަޅުގަނޑުމެންނަށް ނުލިބުނު ނަމަ މިހާރު މި ތިބަ ހިސާބަކަށް ނުދިޔައީސް. ކޮވިޑްގެ ކޮޓްރޯލް އަޅުގަނޑުމެންގެ އަތުން ނެއްޓިގެން ދާނެ. އެހެންވީމާ މި ތިން މަހުގެ ބޭނުން ވަރަށް ރަނގަޅަށް ހިފުނީމާ މި ވަރު ވެސް މިވީ،" އަމީން ވިދާޅުވި އެވެ.\nކޮވިޑް-19 ގައި މިހާތަނަށް ކުރެއްވުނު ތަޖުރިބާ "މިހާރު"އާ ހިއްސާ ކުރައްވަމުން ވިދާޅުވީ، ޗައިނާގެ ވޫހާން އިން ވައިރަސް ފެނުމާ އެކު އަމާޒު ހިފީ އެ ބަލި ރާއްޖެއާ ހަމައަށް ނާންނާނެ ނުވަތަ އައުން ލަސްވާނެ ފިޔަވަޅުތަކަކަށް ކަމަށެވެ. ރާއްޖެ އަކީ ހައި ރިސްކު ގައުމެއް ކަމަށް ސަރުކާރުން އޭރު ވެސް ކަނޑައަޅައި، އަމަލުކުރަންވީ ގޮތާއި އެޅިދާނެ ފިޔަވަޅުތަކާ މެދު ހެލްތު މިނިސްޓްރީ އާއި އެޗްޕީއޭ އިން ފުރަތަމަ މަޝްވަރާ ކުރި ކަމަށް އޭނާ ވިދާޅުވި އެވެ. ރައީސް އިބްރާހިމް މުހައްމަދު ސޯލިހާއި ކެބިނެޓާ ހަމައަށް އެކަން ގެންދެވީ، އަމީން ވިދާޅުވި ގޮތުގައި، ހެލްތު މިނިސްޓްރީ އާއި އެޗްޕީއޭގެ ޖަވާބުތަކަކާ އެކުގަ އެވެ.\nއެޗްޕީއޭ ތެރޭގައި، މިބައްޔާ ގުޅޭ ގޮތުން، އެންމެ ކުރީކޮޅު ކޯލް ސެންޓަރެއް ވެސް ހަދައި ކޮންޓެކްޓް ޓްރޭސިން ކުރިއަށް ގެންދިއުމާ ގުޅޭ ކަންކަމަށް ވެސް 24 ގަޑިއިރު ދިޔައީ މަސައްކަތް ކުރަމުންނެވެ.\nއެންއީއޯސީ ހިންގާ ދަރުބާރުގޭގައި މިނިސްޓަރު އަމީން، ޖޮއިންޓް ޓާސްކް ފޯސްގެ ބައެއް އިސް ވަޒީރުން ބައްދަލުވުމެއްގައި.\n"އޭރު ވެސް ވިސްނީ ކުއްލިއަކަށް ރާއްޖެ އަށް ބަލި އަތުވެއްޖެ ނަމަ ސިސްޓަމަށް އޮބިއެއް ނޯންނާނެއޭ. ސިއްހީ ދާއިރާ އަށް ތަމްރީން ބޭނުންވާނެ، އިތުރު ވަސީލަތްތައް ބޭނުންވާނެ. މީހުން ހޭލުންތެރިކުރުވުން، ބައްޔަކީ ކޮބައިކަން ކިޔައިދީ އޮޅުންފިލުވައިދޭން ޖެހޭނެ. ރާއްޖޭގައި ހުރި ޗެލެންޖިން ކަންކަން ދެނެގަނެވެން ޖެހޭ،" މިނިސްޓަރު ވިދާޅުވި އެވެ.\nއަމީން ވިދާޅުވީ މި ބަލިން ރައްކާތެރިވާން ފިޔަވަޅުތައް އެޅުމުގައި އެންމެ ބޮޑު ފަސޭހައަކަށް ވީ މިކަމުގައި ހުރި ނުރައްކާތައް ރައީސް ގަބޫލުފުޅު ކުރެއްވުން ކަމަށެވެ. ކަރަންޓީން ކުރުމާއި އައިސޮލޭޓް ކުރުމުގެ ވިސްނުން ފުރަތަމަ ވެސް ކުރިއަށް ނެރެވި ވަރަށް ކުރިން ތަންތަން ހޯދި ކަން އޭނާ ފާހަގަކުރެއްވި އެވެ.\nމި ސަރަހައްދުގެ ގައުމުތަކަށް ބަލާއިރު ޓެސްޓް ކިޓްތައް ހޯދައި އަމިއްލަ ގައުމުގައި ޓެސްޓް ކުރުމުގެ ގާބިލްކަން ފުރަތަމަ ލިބިގަތް ގައުމުތަކުގެ ތެރޭގައި ރާއްޖެ ހިމެނެ އެވެ. އެންމެ ފުރަތަމަ ޓެސްޓްކުރީ އެންމެ ކައިރިން އިންޑިއާގެ ޕޫނޭ އަށް ފޮނުވައިގެންނެވެ. ފުރަތަމަ ސާމްޕަލް ޕޫނޭއާ ހަމައަށް ފޮނުވަން ދެ ދުވަސް ނެގި އެވެ. އެކަމަކު ފެބުރުއަރީ މަހު ރާއްޖޭގައި ޓެސްޓްތައް ފެށި އެވެ.\nހުޅުމާލޭގައި ކޮވިޑް ވިލެޖު ގާއިމް ކުރަމުން އައި ދުވަސްވަރު ރައީސް އިބްރާހިމް މުހައްމަދު ސޯލިހު، އެ ތަން ބައްލަވައިލައްވަން ވަޑައިގަތުމުން މިނިސްޓަރު އަމީން މަރުހަބާ ދަންނަވަނީ.\n"މި ބަލީގެ ސީރިއަސްކަން ރައީސް ވަރަށް އަވަހަށް ބަލައިގަތް. އެ ހިސާބުން ވަޒީރުންގެ ތެރެއިން މިކަމާ ގުޅޭނެ ވުޒާރާތަކުގެ ވަޒީރުންނާ އެކު ބައްދަލުވުން ބޭއްވެވީ،" އަމީން ވިދާޅުވި އެވެ.\n"ފެބުރުއަރީއާ ހަމައަށް އައިއިރު ހުރިހާ އެސްއޯޕީތަކެއް ލިއެ ގިނަ ފިޔަވަޅުތަކެއް އެޅީ. ރިސޯޓަކުން ފެނުނަސް، ގެސްޓް ހައުސްއަކުން ފެނުނަސް، ރަށަކުން ފެނުނަސް، މާލެ ތެރެއިން ފެނުނަސް ހަދާނެ ގޮތް. އެއާއެކު ތަމްރީންތައް ވެސް ފެށި."\nއޭނާ ވިދާޅުވި ގޮތުގައި، އެންމެ ބޮޑު ގޮންޖެހުމަކަށް ވީ ރާއްޖޭގެ އިގްތިސާދު ވަޅުޖެހި އާއްމުންގެ ދިރިއުޅުން ހުއްޓޭވަރުގެ ފިޔަވަޅުތައް އަޅަން ޖެހުމެވެ. ބޯޑަރު ބަންދުކުރުން ފަދަ ފިޔަވަޅުތައް އަޅަން ޖެހުމަކީ، ސިޔާސަތު ކަނޑައެޅުމާ ހިސާބުން ވެސް އުނދަގޫތަކަކާ ކުރިމަތިވެވަޑައިގަތް ކަމެއް ކަމަށާއި ޕޮލިސީ ޓޭބަލްގައި ވެސް ގިނަ ސުވާލުތަކެއް އަމާޒުވެވަޑައިގެންނެވި ކަމަށް ވިދާޅުވި އެވެ. އޭނާ ވިދާޅުވި ގޮތުގައި، ހެލްތު މިނިސްޓަރެއްގެ ހައިސިއްޔަތުން ބައެއް ކަންކަމާ މެދު ގޮތެއް ނިންމަވަން ޕޮލިސޓީ ޓޭބަލްގައި ބައެއް ފަހަރު ވަރަށް ދަތި ވެސް ވި އެވެ.\n"މިސާލަކަށް ރާއްޖެ އަށް ފަތުރުވެރިން އައުން ހުއްޓުވުމާއި ބޯޑަރު ބަންދުކުރުމުގެ ވާހަކަ އާއި ލޮކްޑައުން ހާލަތެއް އަތުވެދާނެ ވާހަކަ އެ ހުންނަނީ އޭރު އެއްވެސް މީހަކަށް ގަބޫލުކުރެވޭނެ ވާހަކައެއް ނޫން. ސޯޝަލް ޑިސްޓެންސިން، ކެފޭއަކަށް ދާ އިރު ދެ މީހުންގެ ދޭތެރޭގައި ހުސް ޖާގަ ބަހައްޓަން ޖެހޭ ކަމަށް ބުނުމުން ކިހިނެއް ގަބޫލުކުރާނީ؟ އާއްމު ދިރިއުޅުމާ ތަފާތު ކަންތައްތަކަކަށް ދާން ފިޔަވަޅު އެޅުމުގެ ވާހަކަތައް ވީ ވަރަށް ބޮޑު ޗެލެންޖަކަށް،" އަމީން ވިދާޅުވި އެވެ.\n"ހެލްތު މިނިސްޓަރެއްގެ ގޮތުގައި އަޅުގަނޑަށް ވަރަށް ބޮޑު މަސައްކަތެއް ކުރަން ޖެހުނު މީގައި ހުރި ރިސްކްތައް ރަނގަށް ދިރާސާކޮށް މިއީ ކިހާވަރެއްގެ ކަމެއް ކަން ޕޮލިސީ ޓޭބަލްގައި ތިއްބެވި ހުރިހާ ބޭފުޅުންނަށް ވެސް ވިސްނައި ދޭން."\nޕޮލިސީ ޓޭބަލްގައި އެންމެ ބޮޑު ކާމިޔާބީއަކަށް މި ފާހަގަކުރެވުނީ ރައީސް ވަރަށް އަވަހަށް މި ބަލީގެ ނުރައްކާތައް ގަބޫލުކުރައްވައި، އާއްމުގެ ފުރާނަ ސަލާމަތްކުރުން އެއީ އެންމެ އިސްކަންދޭ ކަމެއްގެ ގޮތުގައި ނެންގެވި ނެންގެވުން. --އަމީން\nއޭނާ ވިދާޅުވި ގޮތުގައި ދުރާލައި ފިޔަވަޅުތައް އަޅައި ރާއްޖެ ތައްޔާރުވާން ފުރުސަތު ހޯދި އެވެ. މިކަމުގައި ސިއްހީ ދާއިރާގެ ފުރިހަމަ ބައިވެރިވުމާއި ޓޫރިޒަމާއި ކަމާ ގުޅޭ އެހެން އިދާރާތަކުގެ ހިއްސާ އޮތް ކަން ވެސް ފާހަގަކުރެއްވި އެވެ.\nބުރައިގެ ތެރޭގައި ކުރިމަތިކުރުވި ފިއްތުން!\nރާއްޖެ ފަދަ އިންސާނީ ވަސީލަތްތައް މަދު، ރަނގަޅަށް ތައްޔާރުވާން ޖެހޭ ގައުމަކާ ކުރިމަތިވި އެންމެ އުނދަގޫ އެ ހާލަތުގައި ސިޔާސީ ގޮތުން ފައިދާތަކަކަށް ވިސްނައިގެން ކުރި މަސައްކަތުން އުނދަގޫތަކެއް ވެސް ކުރިމަތިވެވަޑައިގަތް ކަމަށް އަމީން ވިދާޅުވި އެވެ.\nސިޔާސީ ދާއިރާ އަށް 2007 ގައި ނުކުމެވަޑައިގެން މިހާތަނަށް ތިން ރައީސުންނާ އެކު މަސައްކަތް ކުރައްވާފައިވާ އަމީން ކޯލިޝަންގެ މި ވެރިކަމުގައި، މަގާމާ ހަވާލުވެވަޑައިގަތީ ޖުމްހޫރީ ޕާޓީގެ ސްލޮޓެއްގަ އެވެ. ކޯލިޝަންގެ މައި ޕާޓީ އެމްޑީޕީގެ ބައެއް ބޭފުޅުންގެ ފިއްތުންތަކުގެ ތެރޭގައި އަމީން ތާށިވީ، އޭނާގެ ޒިންމާ އެންމެ ބޮޑަށް އަދާކުރެއްވުމުގައި ދެމިހުންނަވަނިކޮށް ކަމަށް އަމީން ގަބޫލުކުރައްވަ އެވެ.\nނޭޝަނަލް ޓާސްކް ފޯހުގެ އިސް ބައެއް ބޭފުޅުންގެ ބައްދަލުވުމެއްގައި އަމީން ވާހަކަ ދައްކަވަނީ.\nއަމީން ވިދާޅުވި ގޮތުގައި، ސިޔާސީ ގޮތުން ޕްރެޝަރުތަކެއް ކުރިމަތިވީ އޭނާގެ ސިޔާސީ ބެކްގްރައުންޑާ ހެދި ކަމަށް ގަބޫލުކުރެއްވެ އެވެ. އެހެންވިޔަސް ސިޔާސީ ގަދަ ކަނޑުތަކުގައި އޭނާ ވޭތުވެދިޔަ 10 އަހަރު ކުރެއްވި ދަތުރަކީ މި ބަލިމަޑުކަމުގައި، ޒިންމާ އަދާކުރައްވަން ލިބިވަޑައިގަތް ވަރަށް ބޮޑު ބާރެއް ކަމަށް ވިދާޅުވި އެވެ.\nމިނިސްޓަރު އަމީން، ކަރަންޓީން ފެސިލިޓީތަކުގެ އެންމެ ފަހުގެ މައުލޫމާތުތައް ޗެކް ކުރައްވަނީ.\n"އަޅުގަނޑު ޗެލެންޖެއްގެ ގޮތުގައި ނެގީ. އަބަދުވެސް އަޅުގަނޑު މަސައްކަތް ކުރަނީ ދުރަށް ކޮންމެވެސް ވިޝަންއަކާ އެކީގައި. ކްރައިސިސްއެއް ކުރިމަތިވީމަ ޕެނިކް ނުވެ ވަދެގެން މަސައްކަތް ކުރަން،" އަމީން ވިދާޅުވި އެވެ.\n"އަޅުގަނޑަކީ ސިޔާސީ ގޮތުން ބާރު ދޭނެ ހަތިޔާރުތައް ފަހަތުގައި ހުރި މީހެއް ނޫން. އެއީ ވެސް މިކަމުގައި ވަރަށް ބޮޑު ގޮންޖެހުމެއް. ހެލްތަކީ ވަރަށް ގިނަ ބައެއްގެ އިންޓަރެސްޓު ހުންނަ ދާއިރާއެއް. އެހެންވީމާ އަޅުގަނޑު ކަހަލަ މީހަކު މި ކަމުގެ ތެރޭގައި މިވަގުތު އުޅުމަކީ ގޮންޖެހުމެއް."\nމި ދަނޑިވަޅު "ސިޔާސީ ތީރު" އަމާޒުވާނެ ކަމަށް ގަބޫލު ކުރެއްވުނު\nއަމީން ވިދާޅުވި ގޮތުގައި ސަރުކާރުގެ އެންމެ އިސް ކަމަކީ ރައްޔިތުންގެ ފުރާނަ ސަލާމަތް ކުރުމެވެ. ސިޔާސީ ކުރުމުގެ އެއްވެސް ވިސްނުމެއް ނުގެންގުޅުއްވަ އެވެ. އެހެންކަމުން އޭނާގެ ސިޔާސީ ބެކްގްރައުންޑަކީ ސަރުކާރާ ދިމާއަށް "ސިޔާސީ ގާ" އުކުމުގެ ހުއްޖަތަކަށް މަޖިލީހުގެ ރައީސް ހައްދަވަންވީ ވަގުތެއް ނޫނެވެ.\n"ކަމެއް ސިޔާސީ ކުރަން ޖެހޭ ވަގުތުތަކާއި ނުކުރަން ޖެހޭ ވަގުތުތައް ހުންނާނެ،" އަމީން ވިދާޅުވި އެވެ.\n"އަޅުގަނޑު ވަރަށް ވިސްނާވިސްނާ ވެސް ރައްޔިތުންގެ މަޖިލީހުގެ ރައީސް ނަޝީދުގެ ރާޑަރަށް ކުއްލި ކުއްލިއަށް އަޅުގަނޑު އަރާ ސަބަބެއް ނޭނގިގެން މި އުޅެނީ. ރާޑަރު އަނބުރާލާ ކޮންމެ ފަހަރަކު ވެސް މި ޖެހެނީ ހެލްތު މިނިސްޓަރާ ދިމާލުގައި،"\nކޮވިޑް-19 އާ ގުޅިގެން ޖެނުއަރީ 30 ގައި ބޭއްވި މީޑިއާ ބްރީފިންއެއްގައި އަމީން ވާހަކަ ދައްކަވަނީ: ޗައިނާ އިން މި ބަލި ފެނުމާ އެކު ކަހަލަ ގޮތަކަށް ރާއްޖެ އިން ތައްޔާރުވާން ފެށި.\nއަމީން ވިދާޅުވީ ކަންކަން ހޯދައި ބަލަން ވަރަށް ބޮޑަށް މަރުހަބާ ވިދާޅުވާ ކަމަށާއި މިދިޔަ ދުވަސްތަކުގައި އެޅުއްވި ފިޔަވަޅުތަކާއި ނިންމެވި ނިންމެވުންތަކާ މެދު ތަހުގީގީ ނަޒަރުންނާއި ފާޑުކިޔުމުގެ ނަޒަރުން ވާހަކަ ދެއްކުމަކީ ރަނގަޅު ކަމެއް ކަަމަށެވެ.\n"އަޅުގަނޑު ވަރަށް މަރުހަބާ ކިޔާ ކަމެއް، ކޮވިޑާ ގުޅިގެން އަޅުގަނޑުމެން ކުރި ކަންކަން އޮޑިޓްކޮށް، އިންވެސްޓިގޭޓްކޮށް ހެދުން. ކިތަންމެ ފުނަށް ފީނައިގެން ވެސް އެއީ ހަމަ ކުރަންވީ ކަމެއް،" އަމީން ވިދާޅުވި އެވެ.\nއަމީނަށް އަމާޒުކުރައްވާ ނަޝީދު ކިއުއްވާ ފާޑުތަކަށް ވެސް ޖަވާބު ދެއްވި އެވެ. އޭނާ ސިފަކުރެއްވި ގޮތުގައި އެއީ އޭނާ އަށް ދިމާއަށް އުކަމުންދާ ތީރުތަކުގެ ބައެކެވެ.\nމިނިސްޓަރު އަމީން ވިދާޅުވީ، އޭނާ ރައްޔިތުންގެ މަޖިލީހުގެ ރައީސް ނަޝީދުގެ ޓާގެޓަކަށް ވަނީ ސިޔާސީ ގޮތުން ފަހަތުގައި ބޮޑެތި ބާރުތައް ހުރު ބޭފުޅަކަށް ނުވާތީ ކަމަަށް.\nއަމީން ދެކެވަޑައިގަންނަވާ ގޮތުގައި، ނަޝީދުގެ ޓާގެޓަށް އޭނާ އަރަމުންދާ މައިގަނޑު ސަބަބަކީ ސިޔާސީ ގޮތުން އޭނާގެ ފަހަތުގައި ބޮޑު ބާރެއް ނެތުމެވެ.\n"އެހެންވީމާ ވަރަށް ފަސޭހަ ވާނެ އެފަދަ މީހަކަށް އެކި ގޮތްގޮތުން ފިއްތުންތައް ކުރިމަތި ކުރަން. އޭގެ ބައިތައް އަޅުގަނޑާ ދިމާއަށް މި އަންނަނީ. އެކަން އެނގިގެން އަޅުގަނޑު މަސައްކަތް މި ކުރަނީ،" އޭނާ ވިދާޅުވި އެވެ.\nއާދަޔާ ޚިލާފު ތަޖުރިބާއެއް، ކުރިއަށް ދިއުމަށް އެތައް ފިލާވަޅެއް\nސިޔާސީ ގޮތުން މިހާ ހިސާބަށް އަމީން ވަޑައިގަތީ ވަރަށް އާދައިގެ ބޭފުޅެއްގެ ގޮތުގަ އެވެ. އޭނާގެ ފަހަތުގައި ވަރުގަދަ ސިޔާސީ އާއިލާއެއް ނެތެވެ. ފަހަތުގައި ނުފޫޒު ގަދަ މީހުންނެއް ވެސް ނެތެވެ.\nއަމީން ކުރިން ވަނީ އިކޮނިމިކް މިނިސްޓްރީގެ ސްޓޭޓް މިނިސްޓަރު ކަމާއި ރައީސް އޮފީހުގެ މިނިސްޓަރު ކަން ވެސް ކުރައްވައިފަ އެވެ.\n"ސިޔާސީ ގޮތުން މިހާތަނަށް އާދެވުނީ އޯވަނައިޓަކުން ނޫން، ވަރަށް މަސައްކަތުން. އެގޮތުގައި ވަރަށް ސާބިތުކަމުގައި ހުންނަ މީހެއް އަޅުގަނޑަކީ. ސިޔާސީ ގޮތުން އަންނަ ތީރުތަކާ މެދު ކަންބޮޑު ނުވަނީ ވެސް އެހެންވެ،" އަމީން ވިދާޅުވި އެވެ.\nއެންއީއޯސީ ހިންގާ ދަރުބާރުގޭގައި މިނިސްޓަރު އަމީން މަސައްކަތްތަކުގައި: މިދިޔަ ތިން މަހު މި ނޫން ކަމެއް އޭނާ ނުކުރައްވާ.\nމުޅި ދުނިޔެ އަށް އާ ބަލީގެ ކަންކަމުގައި މިހާތަނަށް އައިއިރު އޭނާ ވެސް ވަނީ ފިލާވަޅުތަކެއް ދަސްކުރައްވައިފަ އެވެ. އެއީ ސިއްހީ ގޮތުންނާއި ސިޔާސީ ގޮތުން ވެ މެސް އެވެ. އެކަމަކު އެ ފިލާވަޅުތަކުގައި، ސިޔާސީ މަސްލަހަތުގެ ކުރިއަށް ނެރުއްވަނީ މަސްއުލިއްޔަތާއި ވާޖިބު ކަމަށް ވިދާޅުވި އެވެ. ކޮވިޑް-19 ގައި މިހާތަނަށް ކުރެއްވުނު ތަޖުރިބާ އާއި ލިބިވަޑައިގެންނެވި ފިލާވަޅުތައް މިވަގުތު ހިއްސާކުރައްވާކަށް ބޭނުމެއް ނުވެ އެވެ. އެކަމަކު މި ބަލިމަޑުކަން ނިމުމުން، އެކަން ހިއްސާކުރައްވަން ތައްޔާރު ކަމަށް ވިދާޅުވި އެވެ.\n"މީހެއްގެ ލައިފް ޓައިމްގައި ވެސް ނުލިބޭނެ ވަރުގެ ތަޖުރިބާތަކެއް މި ލިބުނީ. އަޅުގަނޑު އެންމެ އެންޖޯއި ކުރަނީ ޗެެލެންޖުތަކާ ކުރިމަތިލާން. އަޅުގަނޑަކީ ސިޔާސީ ގޮތުން ވެސް ފަސޭހަ ދަތުރުތައް ކުރި މީހުން. ސިޔާސީ ގޮތުން އެ ދަތުރުތަކަކީ މި ފަހުގެ މި ޗެލެންޖާ ކުރިމަތިލާން ލިބުނު ވަރަށް ބޮޑު ބާރެއް،" އަމީން ވިދާޅުވި އެވެ.\n"އަޅުގަނޑަށް އެންމެ ބޮޑަށް މިކަމުން ދަސްވީ ކެތްތެރިކަން. އެންމެންނާ އެކު މަސައްކަތް ކުރުން."\nމިނިސްޓަރު އަމީން، ކޮވިޑް-19 އާ ގުޅޭ ކަންކަމުގައި ސަރުކާރަށް ލަފާދޭ ޓެގްގެ މެމްބަރުންނާ އެކު ކަރަންޓީން މަރުކަޒެއްގެ ކަންކަން ބެއްލެވުމުގައި.\nއަމީން ވިދާޅުވީ ކެތްތެރިވުން އެންމެ މުހިއްމު ސިފައެއްގެ ގޮތުގައި މިފަހަރު ވެސް ފާހަގަކުރެއްވުނު އިރު އެންމެންގެ ހިޔާލު އަޑުއަހައި މަސައްކަތް ކުރަން ޖެހޭ ކަމަށެވެ. ފާޑުކިއުންތަކުގެ ބަދަލުގައި، ފަންނަނީ މީހުންގެ އަޑު އެހުމުގެ ހިތްވަރު ހުންނަން ޖެހޭނެ ކަމަށް ވިދާޅުވި އެވެ. ކަންކަން ރަނގަޅު ކުރަން އަބަދުވެސް ފުރުސަތު އޮންނާނެ ސަބަބަކަށް އެކަން ވެ އެވެ.\n"ކިޔޭ ކޮންމެ ފާޑަކީ ޒާތީ ކަމެއްގެ ގޮތުގައި ދެކިގެން ނުވާނެ،" އަމީން ވިދާޅުވި އެވެ.\n"ގައުމެއް ކުރިއަރައި ދާއިރު، ހަމައެކަނި އޮތީ އެ މީހާގެ މަސްލަހަތު ކަމަށް ދެކޭ ކަމަށް ވަންޏާ، އެ ނިންމާ ނިންމުމެއްގައި ރަނގަޅު ނަތީޖާއެއް ނުނިކުންނާނެ،" އަމީން ވިދާޅުވި އެވެ.\nއޭނާ ގަބޫލުކުރައްވާ ގޮތުގައި ގޮންޖެހުންތައް އަދިވެސް ކުރިއަށް ހުރީ އެވެ. އެކަމަކު އޭނާ ހުންނެވީ އެ ހުރިހާ ކަމަކާ ވެސް ކުރިމަތިލައްވަން ތައްޔާރަށެވެ.\nސިއްހަތު ބަލިތައް ހެލްތު މިނިސްޓްރީ އަބްދުﷲ އަމީން، ހެލްތު މިނިސްޓަރު\n84 ކޮމެންޓް, 104 ރިއެކްޝަންސް\nބަޔަކު ރުހުނަސް ނުރުހުނަސް، ގައުމަށް މިދިމާވި ބޮޑު ކްރައިސިސްގައި ސަރުކާރުން އެޅުއްވި މުހިއްމު ފިޔަވަޅުތަކުގައި، ހެއްތު މިނިސްޓަރުގެ ދައުރު، (ﷲ އިރާދަފުޅުން) ފަޑުކޮށެއް ނުލެވޭނެ\nނަހުލާ ދިމާލަށް އަލީ ވަހީދު އަވަގުރާނަ ގޮވީމމާ ފިޔަވަޅު ނޭޅުނީ ކީއްވެކަން އެބަ އެނގޭ.. މަޖިލީހަށް އަމީން ދަމާ ހިތުން މިއުޅެނީ\nއަމީންގެ މަސައްކަތް ރައްޔިތުން ބަލައިގެންފި.އެހެންވީމަ އަންނި ޖޭވީ. ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަ\nއަދި މާ އަވަހެއްނު ސެލެބްރޭޓްކުރަން. ހަގީގަތުގަ އެންމެ ބުރަ މަސައްކަތް ކުރިއަށް ދެން އޮތީ. ލޮކްޑައުންގަ 40 އެއީ އެވްރެޖްކަމަށް ބަލާނަމަ ލައްކަ މަސައްކަތް އަދި ކުރިއަށް އޮންނާނެ. އެއީ އަސްލު މަންޒަރު ފެންނާނެ ދުވަސްތަކަކީ. ކާމިޔާބުތޯ ނޫންތޯ އެނގޭނެ އިރަކީ.\nވިސްނުންތެރި ރޭވުންތެރި ދުރުވިސްނޭ މީހެއް މިނިސްޓަރ އަމީންއަކީ. މިއަދު ފަހަރުވެރި ކަމާއެކީ ބުނާނީ ތިޔައީ އަހަރުމެންގެ ހެލްތު މިނިސްޓަރޭ.\nވަރަށް ދުރުވިސްނޭ. ރައްޔިތުން ސިއްހީ ދާއިރާއާމެދު ދެގޭގޮތުގެ ފޯރަމްއެއް ބޭއްވީމަ އެނގޭނެ ދުރުވިސްނޭވަރު! ރައީސް ސޯލިހުއަށް ކަންކަން އޮޅުވާލުމުގައި އެއްވަނަ!\nއަމީނުއައް ސާބަސް ދަންނަވަން މިފަދަ ދަނޑިވަޅެއްގާ ބައެއް މިނިސް ޓަރުން ގޭގާ އަރާރް ކުރުމުގައި އެއްވެސް ބުރީފިން މީޓިންގެއްގާވެސް ނުފެފި ލޮކުޑައުން ވެގެންތިއްބަވަނީ ހަމަ ރައިއްޔަތުންގެ ސަލާމަތައް ބައްލަވާގެންތޯ\nމިނިސްޓަރު އަމީންގެ މާޒީ ދަންނަ މީހުންނަށް އެނގޭނެ މިފަދަ ކަންތަށް އެބޭފުޅާއަށް މާ ބޮޑު ޗެލެންޖަކަށް ނުވާނެކަން. ބުރަ މަސައްކަތުން އަމިއްލަ ދެފައި މައްޗަށް ތެދުވެ ތިބޭ މީހުންގެ ހިތްވަރު ހުންނާނެ، ބުންވަރު ހުންނާނެ.\n"މި ތިން މަސް ނުލިބުނު ނަމަ މިހާރު މި ތިބަ ހިސާބަކަށް ނުދިޔައީސް. .... އަތުން ނެއްޓިގެން ދާނެ. އެހެންވީމާ މި ތިން މަހުގެ ބޭނުން ވަރަށް ރަނގަޅަށް ހިފުނީމާ މި ވަރު ވެސް މިވީ،" އަމީން ވިދާޅުވި އެވެ." ނޯނޯނޯ. 13 ކޭހާ އެކު ލިބުނު ފުރްސަތުގެ ބޭނުން ހިފަން ނޭގުނީމަ މި ހިސާބަށް ދިޔައީ. ބާރުގަދަ ސިޔާސީ މީހުން މީގެތެރެއަށް ވަންނަން ފުރްސަތު ދިނީމަ މިހެންވީ. 13 ކޭހާއެކު ދިވެއްސަކަށް ނުޖެހި މިކަން ނިންމާލެވެން އޮތް. ހިތްވަރުކުރެއްވި ޝައްކެއްނެތް!\nރަގަޅަށް ޕަފޯމްކޮށް މި ކްރައިސިސް މެނޭޖް ކުރުމަކީ އެމްޑީޕީ "ކަލްޓް" ގްރޫޕަށް ހަޖަމް ވާނެ ކަމެއްނޫން. އަމީންމެން ކަހަލަ އެހެން ޕާޓީތަކުގެ ވަޒީރުން ދުއްވާލަން "ކަލްޓް" ގުރޫޕަށް ލިބުނު ލިބުނު ރަނުގެ ފުރުސަތެއް މިއީ. އެބޭފުޅުން ވަރަށް ޑިސްއެޕޮއިންޓް ވެފަ ތިއްބެވީ. ރައީސް އިބޫ އަކީ ހަމަ ގަބޫލު ކުރައްވާ ބޭފުޅަކަށްވުމުން ތިހުރެވެނީ. އެހެންނޫންނަމަ އަމީންގެ ކަންތައް ނިމިއްޖެތާ ކިތަންމެ ދުވަހެއް.\nކޮންމެ ޕާޓީއަކުން އަޔަސް ގާބިލު މީހާއަކީ ގާބިލުމީހާ، މިހަމަ ގަބޫލުކުރެވުނީތީ މިއަދު އެންމެ އުފާވާނީވެސް ހުދު ރައީސް އިބޫ. މިނިސްޓަރު އަމީން ނެތް ނަމަ މި ޕެންޑަމިކް މިގޮތަށް މެނޭޖް ނުކުރެވުނީސް. މިހެންވީމަ ވޯޓެއް ނެގިޔަސް އިހްތިޔާރުކުރަންވީ ގާބިލުމީހާ ޕާޓީއިން ބުޅަލެއް ނެރުނަސް އޭގައި ފާހަގަ ނުޖަހާ.\nމިއަދު އަމީންއަކީ އަހަރުމެން ފަހުރުވެރިވާ ދިވެހި ދަރިއެއް. މި ނާޒުކު ދަނޑިވަޅުގައި ތިޔަ ކޮށްދެއްވި އަގުހުރި މަސައްކަތާއި ވެދެއްވި ގުރުބާނީއަށް ހިތުގެ އުމުގުން އިހްލާސްތެރި ޝުކުރެއް ބަރުތީލަކުރަން ❤


Evves Flat eh adhi nuvikkan, maa gina dhuvaheh nuve hulhuvaalaanan: HDC | Mihaaru\nޓާޓާ އިން އިމާރާތްކޮށްފައިވާ ފްލެޓްތަކެއް: ސަރުކާރުން ވިއްކުން މެދުކަނޑާލި ފްލެޓްތައް ވެސް ވަކި ބަޔަކަށް ދޫކޮށްފައިވާ ކަމަށް ކުރާ ތުހުމަތުތައް ސައިމަން ދޮގުކުރައްވާ. --ފޮޓޯ/މިހާރު\nއެއްވެސް ފްލެޓެއް އަދި ނުވިއްކަން، މާގިނަ ދުވަހެއް ނުވެ ހުޅުވާލާނަން: އެޗްޑީސީ\n25 ޖެނުއަރީ 2018 - 11:28 10 comments\nގާކޮއްޓާއި އަރަބިއްޔާގައި އިމާރާތް ކުރި 264 ފްލެޓުގެ ތެރެއިން 105 ފްލެޓް ވިއްކާލަން އިއުލާންކުރީ، އެ ފްލެޓްތައް ލިބުނު މީހުން ދައްކަންޖެހޭ ފައިސާ ސަރުކާރަށް ނުދެއްކުމުންނެވެ. އެ ފްލެޓުތައް ވިއްކަން ފޯމު ދޫކުރަން އޮތީ ޑިސެމްބަރު، 4، 2017 ގަ އެވެ. އޭގެ ދެ ދުވަސް ކުރިން އެތައް ބަޔަކު ކިޔޫގައި ޖެހުނެވެ. ނަމަވެސް، އެފަދަ ބޮޑު ކިޔޫއެއްގައި ރައްޔިތުން ޖައްސައިގެން ފްލެޓް ދޫކުރުމަކީ ސަރުކާރުން ގަބޫލުކުރާ ކަމެއް ނޫން ކަމަށް ބުނެ ފްލެޓް ވިއްކުން މެދުކަނޑައިލީ އެވެ.\nމިއީ، ސަރުކާރުން ބޭނުންވާ ވަކި ބަޔަކަށް ފްލެޓް ދިނުމަށް ކުރި ކަމެއް ކަމަށް ބުނަމުން ދަނިކޮށް، ބައެއް ފްލެޓްތައް ދެ ލައްކަ ރުފިޔާ އާއި ހަތަރު ލައްކަ ރުފިޔާއަށް ވިއްކާފައިވާ ކަމުގެ އަޑުތައް ވަނީ އަރައިފަ އެވެ. ވަކި އޮފީހަކާ ގުޅައިގެން، މި ފްލެޓްތަކަށް ފޯމު ދޫކޮށްފައިވާ ކަމުގެ ތުހުމަތުތައް ވެސް ކުރެ އެވެ.\nMahakah vure gina dhuvas vi iruves Flat vikkan hulhuvaeh nuli!\nއެކަމަކު، އެޗްޑީސީގެ މެނޭޖިން ޑިރެކްޓަރު މުހައްމަދު ސައިމަން "މިހާރު" އަށް މިއަދު ވިދާޅުވީ އެ ފްލެޓްތަކާ ގުޅޭގޮތުން ވާހަކަތަކެއް ދެއްކި ނަމަވެސް އޭގައި ހަގީގަތެއް ނެތް ކަމަށެވެ. ސަރުކާރުން ވިއްކަން ހުޅުވާލި އެއްވެސް ފްލެޓެއް މިހާތަނަށް އެއްވެސް ބަޔަކަށް ވިއްކާފައި ނުވާނެ ކަމަށާއި އެޗްޑީސީގެ ފޯމުތަކެއް އެހެން ބައެއްގެ އަތަށް ލިބޭނެ ގޮތެއް ނޯންނާނެ ކަމަށް އޭނާ ވިދާޅުވި އެވެ.\nސައިމަން މިއަދު ވެސް ވިދާޅުވި ގޮތުގައި ފްލެޓްތައް ވިއްކުން މެދުކަނޑާލީ ރައްޔިތުންނަށް ފަސޭހަ އިންތިޒާމްތަކެއް ހަމަޖެއްސުމަށެވެ. އެ އިންތިޒާމުތައް މިހާރު ނިންމާފައިވާ ކަމަށް ވިދާޅުވި ނަމަވެސް ތަފްސީލެއް ނުދެއްވަ އެވެ.\n"ވަރަށް ކުރު މުއްދަތެއްގެ ތެރޭގައި ފްލެޓްތައް ވިއްކަން ހުޅުވާލާނެ،" ސައިމަން ވިދާޅުވި އެވެ.\nތިން ކޮޓަރި އާއި ދެ ފާޚާނާ އަދި ބަދިގެ ހިމެނޭ ފްލެޓްތަކުގެ ތެރެއިން ގާކޮށިން 75 ފްލެޓް ވިއްކާ އިރު، އަރަބިއްޔާ ބިމުން ވިއްކަނީ 30 ފްލެޓެވެ. އެޗްޑީސީން ކުރިން ނިންމާފައިވާ ގޮތުން ނަމަ، ފްލެޓް ވިއްކާނީ ފޯމް ހުށަހަޅާ ތަރުތީބުންނެވެ. ފްލެޓެއްގެ އަގަކީ ދެ މިލިއަން ރުފިޔާ އެވެ. އެޗްޑީސީން ބުނެފައިވާ ގޮތުގައި ފޯމު ދޫކުރާނީ 100،000ރ.ގެ ބޭންކް ގެރެންޓީ ހުށަހަޅާ ފަރާތްތަކަށެވެ. އަރަބިއްޔާ ހުރި ބިމުގައި ހަދާފައިވާ "މާލޭ ގްރޭންޑް" އަދި ގާކޮށީގައި ހަދާފައިވާ "މާލޭ ސްކެއާ"ގެ ފްލެޓްތައް 268 މީހަކަށް ގުރުއަތުން ލިބިފައިވާ އިރު ފްލެޓްތައް ދިނީ ކަނޑައަޅާފައިވާ މުއްދަތުގެ ތެރޭގައި ފައިސާ ދެއްކި މީހުންނަށެވެ. ބައެއް މީހުންނަށް ފައިސާ ނުދެއްކުނީ، މި މަޝްރޫއު ހުޅުވައިލި އިރު ފްލެޓްތައް ވިއްކަން ކަނޑައެޅި އަގަށް ވުރެ މާ ބޮޑު އަގަކަށް ވިއްކަން ނިންމުމާ ގުޅިގެން އުފުލަން ޖެހުނު ތަކުލީފުތަކާ ހެދި އެވެ.\nއިތުރު ލިޔުންތައް ބޯހިޔާވަހިކަން ފްލެޓް ހައުސިން މިނިސްޓްރީ އެޗްޑީސީ ޓާޓާ ގްރޫޕް މުހައްމަދު ސައިމަން


Maalhohugai fen bodu vehje\nމާޅޮހުގައި މިއަދު ފެން ބޮޑުވެފައި: އެންމެ ގިނައިން ވާރޭ ވެހިފައި ވަނީ ބ. އަތޮޅަށް\nރާއްޖެއަށް މިހާރު ކުރަމުންދާ ވިއްސާރާގައި ބޯކޮށް ވާރޭ ވެހުމުގެ ސަބަބުން ބ. އަތޮޅު މާޅޮހުގައި ފެން ބޮޑުވެއްޖެ އެވެ.\nމާޅޮހަށް ރޭ ފަތިހާއި މިއަދު ހެނދުނުން ބައެއްގައި ވިއްސާރަ ކޮށް ބޯކޮށް ވާރޭ ވެހިފައި ވެއެވެ. އޭގެ ސަބަބުން ކުރީން ފެންބޮޑު ނުވާ ވަރަށް އެރަށުގައި ފެންބޮޑުވެ، ރަށުގެ ބައެއް ގޭގެއަށް ފެންވަދެ ގެއްލުންތަކާ ކުރިމަތިވި އެވެ.\nއެ ރަށުގައި ފެން ބޮޑުވެފައިވާތީ ފެން ބޮޑުވި ސަރަހައްދުތަކުން ފެންކި ހިންދުމުގެ މަސައްކަތް މިހާރު ދަނީ ކުރަމުންވެ. އެ މަސައްކަތުގައި ވެރިރަށް އޭދަފުށީގައި ގާއިމުވެ ތިބޭ ފުލުހުންނާއި އަތޮޅު ކައުންސިލް މުވައްޒަފުންނާއި ސިފައިން ބައިވެރިވެ އެވެ.\nބ. އޭދަފުއްޓާއި ކެންދޫއަށް ވެސް ވާރޭ ވެހި ބައެއް ސަރަހައްދު ތަކުގައި ވަނީ ފެން ބޮޑުވި އެވެ. ނަމަވެސް ބޮޑުވަރު ވެފައެއް ނުވެ އެވެ.\nމެޓް އޮފީޖުގެ ރިކޯޑްތަކުން ދައްކާ ގޮތުގައި މިދިއަ 24 ގަޑިއިރުގެތެރޭ އެންމެ ގިނަ އަދަދަކަށް ވާރޭ ވެހުނު ކަމަށް ރިކޯޑް ކުރެވިފައި ވަނީ އެއާޕޯޓް އޮންނަ ބ. ދަރަވަންދޫއަށެވެ. އެއީ 88.0 މިލިލީޓަރުގެ ވާރެ އެވެ.\nމޫސުން ފެން ބޮޑުވުން މޯލްޑިވްސް މިޓިއޮރޮލޮޖިކަލް ސާވިސް + މާޅޮސް\nމެދުން އުތުރަށް ވިއްސާރަ އެލާޓް


Raajjeyge dheben Nepal mubaaraathun loa medal hoadhaifi | Mihaaru\nމޮރިޝަސް މުބާރާތުގެ ތެރެއިން ނަބާހާ އާއި ނަބީހާ.---\nރާއްޖޭގެ ދެބެން ނޭޕާލް މުބާރާތުން ލޯ މެޑަލް ހޯދައިފި\n08 ޑިސެމްބަރ 2018 - 13:004comments\nނޭޕާލުގައި ކުރިއަށްދިޔަ ޔޮނެކްސް ސަންރައިސް އިންޓަނޭޝަނަލް ސީރީސް ބެޑްމިންޓަން މުބާރާތުގެ އަންހެން ޑަބަލްސް އިވެންޓުން ރާއްޖޭގެ ދެބެން ކަމަށްވާ ފާތިމަތު ނަބާހާ އާއި އައިމިނަތު ނަބީހާގެ ޕެއާ ލޯ މެޑަލް ހާސިލްކޮށްފި އެވެ.\nނަބީހާ އާއި ނަބާހާގެ ޕެއާ އިއްޔެ އޮތް ސެމީ ފައިނަލް މެޗުން ބަލިވީ މުބާރާތުގައި އެއް ވަނަ އަށް ސީޑްކޮށްފައިވާ އިންޑިއާގެ ޕެއާ އެއް ކަމަށްވާ އަޕަރްނާ ބާލަން އާއި ސްރުތީ އަތުންނެވެ. މެޗުގެ ސެޓުތައް ސްރުތީ އާއި އަޕަރްނާގެ ޕެއާ އިން ގެންދިޔައީ 21-09 އަދި 21-11 އިންނެވެ.\nމިއީ ބައިނަލްއަގްވާމީ މުބާރާތްތަކުން މިދިޔަ އަހަރެއްހާ ދުވަސްތެރޭ ނަބާހާ އާއި ނަބީހާ އަންހެން ޑަބަލްސް އިވެންޓުން ހާސިލްކުރި ހަތަރު ވަނަ މެޑެއްޔެވެ. މިދިޔަ އަހަރާއި މި އަހަރުގެ ސައުތު އޭޝިއަން ޔޫތު ބެޑްމިންޓަން މުބާރާތުން ރިހި މެޑަލް ހާސިލްކުރިއިރު، މި އަހަރު ޖޫން މަހު އޮތް މޮރިޝަސް މުބާރާތުން ވެސް ރިހި މެޑަލް ހޯދި އެވެ.\nނަބާހާ އާއި ނަބީހާ އަކީ އެންމެ ފަހުގެ ގައުމީ އަންހެން ޑަބަލްސް ޗެމްޕިއަނެވެ. ޖޫނިއާ ގައުމީ ޓީމުން ވިދާލި ދެބެން މިހާރު ވަނީ އެކުގައި ކުރި މަސައްކަތުން ގައުމީ ސިންގަލްސް ބައިން ވެސް ޗެމްޕިއަންކަން ހޯދައިފަ އެވެ. އެ ދެބެން މިހާރު އަމާޒުހިފާފައިވަނީ ގައުމީ ބެޑްމިންޓަން ޓީމުގެ އެހެން ކުޅުންތެރިންނެކޭ އެއްގޮތަށް ރަން މެޑެއްޔެއް ހާސިލްކުރުމަށެވެ.\nރާއްޖޭގެ ގައުމީ ބެޑްމިންޓަން ޓީމުގެ ކުޅުންތެރިން އަންނަނީ ފަހަކަށް އައިސް ރާއްޖޭން ބޭރުގައި އޮންނަ ބައިނަލްއަގްވާމީ މުބާރާތްތަކުގައި ރަނގަޅު ނަތީޖާތަކެއް ނެރެމުންނެވެ. ތަޖުރިބާކާރު ކުޅުންތެރިންނާއި ޒުވާން ކުޅުންތެރިން ހިމެނޭގޮތަށް ގިނަ މުބާރާތްތަކެއްގައި އަންނަނީ ވާދަކުރަމުންނެވެ.\nނޭޕާލް މުބާރާތަށް ފަހު ދެން ރާއްޖޭގެ ކުޅުންތެރިން މި މަހު ވާދަކުރާނީ ބަންގްލަދޭޝްގައި އޮންނަ މުބާރާތުގަ އެވެ. މިއީ އަންނަ އަހަރުގެ އިންޑިއަން އޯޝަން އައިލެންޑް ގޭމްސް (އައިއޯއައިޖީ) އަށް ތައްޔާރުވަން ގައުމީ ބެޑްމިންޓަން ޓީމުގެ ކުޅުންތެރިންނަށް ލިބޭ ރަނގަޅު މެޗުތަކެކެވެ.\nދެބެންނަށް މި ފަހަރު ބައިނަލްއަގްވާމީ ރަން މެޑެއްޔެއް\nއެއް އަހަރުގެ ތެރޭ ދެބެންނަށް ތިން ރިހި މެޑަލް!\nދެބެން ދުނިޔޭގެ ރޭންކިންގައި ބޮޑު ކުރިއެރުމެއް ހޯދައިފި


Ishqbaaz ge Lead Bathala ah Badhalu Gennanee\nއިޝްގްބާޒްގެ ލީޑު ބަތަލާގެ ރޯލަށް ބަދަލެއް ގެންނަނީ\nސްޓާ ޕްލަސް އިން ދައްކަމުން އަންނަ މަޝްހޫރު ޝޯ އިޝްގްބާޒްގެ ލީޑު ބަތަލާގެ ރޯލަށް ބަދަލެއް ގެންނަން އުޅޭކަމަށް އިންޑިއާގެ ނޫސްތަކުން ބުނެފިއެވެ.\nއިޝްގްބާޒް ގައި އާ ޖެނަރޭޝަނެއް މިހާރު ފަށާފައިވާއިރު އެ ޝޯގައި މީގެ ކުރިން މަސައްކަތް ކުރި ގިނަ ފަންނާނުން ވަނީ އެޝޯ ދޫކޮށްލާފަ އެވެ. އާ ޖެނެރޭޝަނާއެކު އެސީރީޒް ގައިފެނިގެން ގޮސްފައިވަނީ ކުރިން ފެންނަ ތަރިންގެ ތެރެއިން ހަމައެކަނި ނަކުލް މެހެތާ (ޝިވާއީ) އެކަންޏެވެ.\nޝިވާއީ އާއި އަނިކާގެ ދަރި، ޝިވާންޝް ސިންގް އޮބްރޯއީގެ ރޯލުން ނަކުލް މިހާރު ފެނިގެންދާއިރު ލީޑު ބަތަލާއެއްގެ ގޮތުގައި ފެނިގެންދަނީ ޓީވީއަށް އާފަންނާނެއްކަމަށްވާ މަންޖިރީ ޕުޕަލާއެވެ. އޭސީޕީ އަދިއްތީ ދޭޝްމުކްގެ ރޯލުން މަންޖިރީ ފެނިގެންދާއިރު އެނާ އެރޯލަށް ނަގާފައިވަނީ ގިނަ ފަހަރުތަކެއް މަތިން އޮޑިޝަން ތަކެއް ކުރުމަށް ފަހުގައެވެ.\nމިހާރު އިންޑިއާގެ ނޫސްތަކުން ބުނާގޮތުގައި އެޝޯގެ ޕްރޮޑިއުސަރުން ވަނީ އެރޯލަށް ބަދަލެއް ނެގައުމަށް ނިންމާފައެވެ. އެގޮތުން ލީޑު ބަތަލާގެ ރޯލަށް މިހާރު އޮޑޮޝަން ކުރަން ފަށައިފި ކަމަށް ރިޕޯޓުތައް ބުނެފައެވެ. ނަމަވެސް އެރޯލަށް ބަދަލު ގެންނަނީ ކީއްވެކަމެއް ހާމަކޮށްފައެއް ނުވެއެވެ.\nއިޝްކުބާޒް ފަށާފައިވަނީ 2016 ވަނަ އަހަރެވެ. އެ ސީރީޒަކީ ތިން ބެއިންގެ ހަޔާތުގެ މައްޗައް ހަދާފައިވާ ސީރީޒެކެވެ. ނަމަވެސް އާޖެނަރޭޝަނާއެކު އެސީރީޒުގައި މިހާރު ބޮޑަށް ދައްކަނީ ޝިވާންޝް ގެ ރޯލެވެ.


Raajjeyge 1500M Dhuvumuge Qaumy Record Jaisha Aakohfi - Vaguthu\n5 މަސް ކުރިން ( ނޮވެމްބަރު 4, 2020 )\nއައިމިނަތު ޖައިޝާ ޖުނީޒް-- ފޮޓޯ: އިމޭޖަސް\nގައުމީ ސްކޮޑުގެ ޓައިމް ޓްރަޔަލްގައި ވާދަކޮށްގެން އަންހެނުންގެ 1500 މީޓަރު ދުވުމުގެ ގައުމީ ރިކޯޑު އައިމިނަތު ޖައިޝާ ޖުނީޒް އާކޮށްފިއެވެ.\nއެތްލެޓިކްސް އެސޯސިއޭޝަނުން ބުނީ އަމިއްލަަ ރިކޯޑު ޖައިޝާ އާކޮށްފައިވަނީ މިދިޔަ އޮކްޓޯބަރު މަހުގެ 30 ވަނަ ދުވަހު ހުޅުމާލޭ ސިންތަޓިކް ޓްރެކުގައި ދުވެގެންނެވެ. ޖައިޝާ މި ރިކޯޑު އާކޮށްފައިވަނީ 5:06.1 މިނެޓުންނެވެ.\nމި ރިކޯޑު އެތުލެޓިކްސް އެސޯސިއޭޝަން އޮފް މޯލްޑިވްސްއިން ވެރިފައިކޮށްފައިވަނީ އަންގާރަ ދުވަހުގެ ރޭ ކަމަށް އެ އެސޯސިއޭޝަނުން މައުލޫމާތުދެއެވެ.\nމީގެކުރިން ޖައިޝާ މި ރިކޯޑު ހަދާފައިވަނީ 2018 އަހަރު އޮތް އޭޝިއަން ގޭމްސްގައެވެ. އެ ގޭމްސްގެ އަންހެނުންގެ 1500 މީޓަރު ދުވުން އެ ފަހަރު ޖައިޝާ ނިންމާފައިވަނީ 5:14.38 މިނެޓުންނެވެ. އެހެންކަމުން ޖައިޝާ ގައުމީ ރިކޯޑު އާކޮށްފައިވަނީ 8.28 ސިކުންތުގެ ކުރިއެރުމަކާއެކުއެވެ.\nޖައިޝާގެ ކުރިން މި ރިކޯޑު އޮތީ 2010 ވަނަ އަހަރުގެ ވޯލްޑް ޖޫނިއާ ޗެމްޕިއަންޝިޕުގައި 5:16 މިނެޓުން ދުވި މަރިޔަމް އިނާޔާ ފާރޫގުގެ އަތުގައެވެ.\nއަންހެނުންގެ 1500 މީޓަރު ދުވުމުގެ ގައުމީ ރިކޯޑު ޖައިޝާ އާކުރިއިރު، އޭނާ އަންނަނީ ބައިނަލްއަގުވާމީ ގިނަ މުބާރާތްތަކެއްގައި ވާދަކޮށް ގިނަ ކާމިޔާބީތަކެއް ހޯދަމުންނެވެ. އެގޮތުން 2016 ވަނަ އަހަރު އޮތް އިންޑިއަން ގްރޯން ޕްރީގައި ހަތަރެއް ގުނަ 100 މީޓަރު ރިލޭއިން ލޯ މެޑަލް ހޯދި ޓީމުގައި ޖައިޝާ ހިމެނުނެވެ.\nއަދި ދެވަނަ ގައުމީ ގްރޯން ޕްރީ އެތުލެޓިކްސް މުބާރާތުގައި 800 މީޓަރާއި 1500 މީޓަރުގެ އަންހެން ބައިން ރަން މެޑަލްވެސް ހޯދާފައެވެ.


ބާސެލޯނާގެ މިޑްފިލްޑަރ އަރްތޫރް މެލޯ ޔުވެންޓަސްއަށް ބަދަލުވުން ބާސެލޯނާގެ މިޑްފިލްޑަރ އަރްތޫރް މެލޯ ޔުވެންޓަސްއަށް ބަދަލުވުން\nއަރްތޫރް ކުލަބު ބަދަލުކުރަން އުޅޭ ވާހަކަ އޭނާ އެއްވެސް މީހެއް ކައިރި އަދި ނުބުނޭ: ސެޓިއެން\nބާސެލޯނާއަށް ކުޅެމުން އަންނަ ބްރެޒިލްގެ މިޑްފިލްޑަރ އަރްތޫރް މެލޯ ކްލަބް ދޫކޮށްލާ ވާހަކަ ކްލަބުގެ އެއްވެސް އޮފިޝަލަކާއި ކުޅުންތެރިއެއްވެސް އޭނާ ގާތުގައި ނުބުނާކަމަށް ބާސެލޯނާގެ ކޯޗު ބުނެފިއެވެ. ބާސެލޯނާގެ ކޯޗު ކީކޭ ސެޓިއެން ބުނީ މެލޯ ކްލަބު ދޫކޮށްލާ ވާހަކަ މިވަގުތު ދެއްކުމުގެ މާބޮޑު މާނައެއް ނެތްކަމަށެވެ.\nސްޕެނިޝް ލީގުގައި ސެލްޓަވީގޯ އާއި ދެކޮޅަށް ވާދަކުރާ މެޗުގެ ކުރިން ބޭއްވި ނޫސްވެރިންގެ ބައްދަލުވުމުގައި ނޫސްވެރިއަކު ކުރި ސުވާލަކަށް ޖަވާބުދެމުން ސެޓިއެން ބުނީ، ސެލްޓަވީގޯ މެޗަށް ތައްޔާރުވާން ކުރި ފަރިތަކުރުންތަކުގައިވެސް އަރްތޫރް ބައިވެރިވި ކަމަށާއި، ޓިމާއިއެކު ސެލްޓަވީގޯއަށްވެސް އޭނާ ދާނެކަމަށެވެ.\nއަދި އޭނާ ކުލަބު ބަދަލުކުރަން އުޅޭ ވާހަކަ ދައްކަނީ ނޫސްވެރިން ކަމަށާއި، ކުލަބުގެ އެއްވެސް ކުޅުންތެރިއެއް އަދި އޮފިޝަލެއްވެސް އޭނާ ބަދަލުވާން އުޅޭ ވާހަކަ ބުނެފައި ނުވާކަމަށެވެ.\nސެޓިއެން ބުނީ، މިވަގުތު އޭނާ ކުލަބު ބަދަލުކުރުންވެސް އެއީ މާ ރަނގަޅު ޚިޔާލެއް ނޫންކަމަށާއި، މިވަގުތު މުހިންމީ ލީގުގައި ބާކީއޮތް ހަތް މެޗު ކާމިޔާބުކުރަންކަމަށެވެ. ކުލަބު ދޫކޮށްލާނަމަ އެންމެ ފަހު ވަގުތުވެސް ކާމިޔާބީއެއް ހިއްސާކުރަން ކޮންމެ ކުޅުންތެރިއެއްވެސް ބޭނުންވާނެކަމަށާއި، އަނެއްކޮޅުން ބާސެލޯނާގައި އަރްތޫރް މެލޯއަކީ މުހިންމު ކުޅުންތެރިއެއްކަމަށް ކޯޗް ސެޓިއެން ފާހަގަކުރިއެވެ.\nމީޑިއާ ރިޕޯޓްތަށް ބުނާގޮތުން ބާސާއިން ވަނީ އަރްތޫރް މެލޯ އިޓަލީގެ ޗެމްޕިއަން ޔުވެންޓަސްއަށް ވިއްކާލަން ނިންމާފައެވެ. ނަމަވެސް މިޑީލް ނުނިމިފައި އޮތީ ޔުވެންޓަސްއިން މިކަމާއިމެޗު އަދި ވަކިގޮތެއް ނިންމާފައިނުވާތީއެވެ. އަދި އަރްތޫރް ވިއްކާލުމަށްފަހު ބާސެލޯނާއިން ބޭނުންވަނީ ޔުވެންޓަސްގެ ބޮސްނިއާ މިޑްފިލްޑަރ މިރަމެލް ޕިޔަނިކް ކަމަށްވެސް ރިޕޯޓްތައް ބުނެއެވެ.\nލީގާއި ގުޅޭގޮތުން ވާހަކަ ދައްކަމުން ސެޓިއެންބުނީ، ލީގު ކާމިޔާބުކުރުން މިވަގުތު އޮތީ ޗެލެންޖަކަށް ވެފައި ކަމަށާއި، ބާކީއޮތް ހަތްމެޗު ކާމިޔާބުކޮށްގެންނޫނީ ލީގު ކާމިޔާބުކުރެވެން ނެތްކަމަށެވެ. ސެޓިއެންބުނީ ބާސާއިން މަސައްކަތް ކުރާނީ މިވަގުތު އެއްވަނާގައިއޮތް ރެއާލް މެޑްރިޑުންވެސް ބާކީހުރި މެޗުތަށް ކާމިޔާބުކުރާނެކަމަށް ވިސްނައިގެން ފަރުވާތެރިކަމާއިއެކުގައި ކަމަށެވެ.


ފާފަތަކުން ދުރުހެލިވުމަށް ލަދުވެތިކަން އިޚްތިޔާރު ކުރާށެވެ. – Ilm\nފާފަތަކުން ދުރުހެލިވުމަށް ލަދުވެތިކަން އިޚްތިޔާރު ކުރާށެވެ.\nﷲ ސުބުޙާނަހޫ ވަތަޢާލާ އެއިލާހުގެ އަޅުތަކުންނަށް ޙައްޤާއި ބާޠިލް ވަކިކޮށްދެއްވުމަށްޓަކައި ހަތް އުޑުމަތިން ބާވައިލެއްވި ދުސްތޫރުގައި ވަޙީ ކުރައްވާފައިވަނީ. ( وَلَقَدْ كَرَّمْنَا بَنِي آدَمَ وَحَمَلْنَاهُمْ فِي الْبَرِّ وَالْبَحْرِ وَرَزَقْنَاهُم مِّنَ الطَّيِّبَاتِ وَفَضَّلْنَاهُمْ عَلَىٰ كَثِيرٍ مِّمَّنْ خَلَقْنَا تَفْضِيلًا) الإسراء 70 މާނައީ: ” ހަމަކަށަވަރުން، ތިމަންއިލާހު އާދަމްގެދަރިން މާތްކުރެއްވީމެވެ. އަދި އެއުރެން އެއްގަމާއި ކަނޑުގައި، އުފުއްލެވީމެވެ. އަދި އެއުރެންނަށް ޙަލާލް ތަކެތިން ރިޒްޤުދެއްވީމެވެ. އަދި ތިމަންއިލާހު ހެއްދެވި ތަކެތީގެ ތެރެއިން، ގިނަ ތަކެތީގެ މައްޗަށް އެއުރެން މަތިވެރި ދަރަޖައަކަށް މާތްކުރެއްވީމެވެ.”\nމިފަދަ މަތިވެރި ދަރަޖައަކަށް މާތްކުރައްވާފައިވާ އިންސާނާ ބުއްދިއާއި ހެޔޮ ވިސްނުމުގެ ނިޢްމަތުން މަޙްރޫމު ކުރައްވާފައިވާ އަދި ލަދުވެތިކަމާއި ޣީރަތްތެރިކަމުގެ ޒައްރެއްގެ މިންވަރުވެސްނެތް ޙައިވާނުންގެތެރެއިންވާ އޫރެއްގެ ދަރަޖަޔަށް ވެއްޓިފައި މިވަނީ ކީއްވެގެންތޯއެވެ؟ ވައްކަންކުރުމާއި ރާ ބުއިމާއި މާރާމާރީއާއި ޒިނޭކުރުމާއި އެއްޖިންސުން ގުޅުންހިންގުމާއި ތިމާގެ އަމިއްލަ ލެއިން ، ޙަލާލު ގުޅުމަކުން ދުނިޔޭގެ އަލިކަމުގެ ތެރެޔަށް އުފަންވެފައިވާ ދަރިންނާއިއެކު ބަދުއަޚްލާޤީ ގުޅުން ހިންގުމާއި ކުށެއްނެތް ތުއްތު ތުއްތު ކުދިން މެރުމާއި މަސްތުވާ ތަކެތީގެ ވަބާގައި ޒުވާންޖީލު ޣަރަގުވެ، ﷲ ޙަރާމްކުރެއްވި ގިނަގުނަ ފާޙިޝްޢަމަލުތައް ރެޔާއި ދުވާލު ކުރުމުގައި ވަގުތުތަށް ހޭދަކުރެވި، މުޖުތަމަޢު ބިރުވެރިކަމާއި އަނދިރިކަމުގެ އަނދަވަޅަކަށް ވެއްޓިފައިވަނީ ކީއްވެގެންތޯކަމާއިމެދު ތިބާގެ އަމިއްލަ ނަފްސާއި ސުވާލުކުރައްވާށެވެ.\nމިސުވާލުތަކުގެ ޖަވާބަކަށް، ތަންދޮރު ނުދަންނަ މީހަކު އިންސާނާ ޚަލްޤު ކުރައްވާފައިވަނީ ނިކަމެތިކަމާއި ބަލިކަށިކަމާއި އެކު ކަމަށްވުމުން ފާޙިޝް ޢަމަލު ކުރެވޭނެއޭ ބުނެފާނެއެވެ. ތިބާގެ ނަފްސު ތިބާއަށް ފާފަތަކަށް އަރައިގަތުމަށް ހިތްވަރުދިނުމުގެކުރިން ތިބާހެއްދެވި ފަރާތުން އެފަދަ ކަންތައްތަކަށް އަރައި ނުގަތުމަށް ތިބާޔަށް އަމުރުކުރައްވާފައިވާކަން ތިބާއަށް ނޭނގެނީހެއްޔެވެ؟\nއީމަންކަމުގެ ތެރެއިންވާ ލަދުވެތިކަން ނެތުން އެއީ މިހުރިހާ ސުވާލުތަކެއްގެ ޖަވާބެވެ. މިއުއްމަތުގެ މާތްނަބިއްޔާ محمد – صلى الله عليه و سلم – ޙަދީޘް ކުރައްވާފައިވަނީ ((” إِذَا لَمْ تَسْتَحِ فَاصْنَعْ مَا شِئْتَ”)) رواه البخاري މާނައީ: “ތިބާ ލަދުވެތި ނުވަންޏާ ތިބާ ބޭނުންކަމެއް ކުރާނެއެވެ.”\nއޭ ފާފަތަކުން ނަފްސު އިސްރާފުކޮށްފައިވާ އިންސާނާއެވެ! ތިބާ ﷲ އަށް ލަދުވެތިވުން ޙައްޤު ގޮތުގައި ލަދުވެތިވެ ފާފަތަކުން ދުރުހެލިވުމަށް އެކަލޭގެފާނުގެ އަގުމާތްވި މި އިރުޝާދަށާއި މި ޢިލްމުވެރިޔާގެ ނަޞޭޙަތުގެ ބަސްފުޅަށް ޢަމަލު ކުރެއްވުންކީއްތޯއެވެ. (( عَنْ عَبْدِ اللَّهِ بْنِ مَسْعُودٍ قَالَ: قَالَ رَسُولُ اللَّهِ -صَلَّى اللَّهُ عَلَيْهِ وَسَلَّمَ- : “اسْتَحْيُوا مِنْ اللَّهِ حَقَّ الْحَيَاءِ” قَالَ: قُلْنَا يَا رَسُولَ اللَّهِ إِنَّا نَسْتَحْيِي وَالْحَمْدُ لِلَّهِ قَالَ: “لَيْسَ ذَاكَ وَلَكِنَّ الِاسْتِحْيَاءَ مِنْ اللَّهِ حَقَّ الْحَيَاءِ أَنْ تَحْفَظَ الرَّأْسَ وَمَا وَعَى وَالْبَطْنَ وَمَا حَوَى وَلْتَذْكُرْ الْمَوْتَ وَالْبِلَى وَمَنْ أَرَادَ الْآخِرَةَ تَرَكَ زِينَةَ الدُّنْيَا فَمَنْ فَعَلَ ذَلِكَ فَقَدْ اسْتَحْيَا مِنْ اللَّهِ حَقَّ الْحَيَاءِ” )) رواه الترمزي މާނައީ: ޢަބްދުﷲ ބުނު މަސްޢޫދު رضي الله عنهގެ އަރިހުން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރެއްވިއެވެ. ” ތިޔަބައިމީހުން ލަދުވެތިވުން ޙައްޤުގޮތުގައި ﷲއަށް ލަދުވެތިވާށެވެ.” އެކަލޭގެފާނު ވިދާޅުވިއެވެ. ތިމަންބޭކަލުން ދެންނެވީމެވެ. އޭ ﷲގެ ރަސޫލާއެވެ. އަހަރެމެން ލަދުވެތިވަމެވެ. އަދި ﷲއަށް ޙަމްދުހުއްޓެވެ. އެކަލޭގެފާނު ޙަދީޘް ކުރެއްވިއެވެ. ” އެހެނަކުން ނޫނެވެ. އަދި އެހެނެއްކަމަކު ﷲ ތަޢަލާއަށް ޙައްޤުގޮތުގައި ލަދުވެތިވުމަކީ ތިބާގެ ބޮލާއި، ބޮލާއި ގުޅިފައަވާ ގުނަންތައް ރައްކާތެރި ކުރުމެވެ. އަދި ބަނޑާއި، ބަނޑާއި ގުޅިފައިވާ ގުނަންތައް ރައްކާތެރި ކުރުމެވެ. އަދި މަރާއި، ފާނަވެދިޔުން ހަނދާން ކުރުމެވެ. އަދި ޢާޚިރަތަށް އެދޭމީހާ ދުނިޔޭގެ ޒީނަތްތެރިން ދޫކޮށްލައެވެ. އަދި މިގޮތަށް ޢަމަލުކޮށްފިމީހާ ﷲ ތަޢާލާއަށް ލަދުވެތިވުން ޙައްޤުގޮތުގައި ލަދުވެތިވެއްޖެއެވެ.”\nއެއްދުވަހަކު ފާފަތަކަށް އަރައިގަތުމުގައި ހައްދުފަހަނައަޅާފައިވާ މީހަކު އިބްރާޙީމް ބުނު އަދްޙަމްގެ އަރިހަށްގޮސް ދެންނެވިއެވެ. އޭ ޝައިޚުއެވެ. އަޅުގަނޑުގެ ނަފްސު އަޅުގަނޑަށް ފާފަކުރުމަށްގޮވާ ހިތްވަރުދީ ހަދަނީއެވެ. އެކަމުން ސަލާމަތްވުމަށްޓަކައި އަޅުގަނޑުކުރަންވީ ކޮންކަމެއްތޯއެވެ؟ އެހިނދު އިބްރާޙީމް ބުނު އަދްޙަމް ވިދާޅުވިއެވެ. ފަސްކަމެއް ފުރިހަމަ ކުރެވޭނެނަމަ ތިބާ ﷲގެ އެންގެވުންތަކަށް ނުކިޔަމަންތެރިވެ ތިބާގެ ނަފްސު ގޮވާލާ ކަންތައްތައްކޮށް ފާފަތަކަށް އަރައިގަންނާށެވެ! އެ މީހާ ދެންނެވިއެވެ. އެއީ ކޮން ކަންތައްތަކެއްތޯއެވެ؟ އިބްރާޙީމް ބުނު އަދްޙަމް ވިދާޅުވިއެވެ. ތިބާ ﷲއަށް އުރެދި ފާފަތަކަށް އަރައިގަންނަ ނަމަ ﷲ ބައްލަވައިވޮޑިގެންނުވާ ތަނެއްގައި ހުރެގެން ފާފަކުރާށެވެ. އެމީހާ ދެންނެވިއެވެ. ސުބްޙާނަﷲ އެވެ. ﷲއީ އުޑުގައިވިޔަސް އަދި ބިމުގައިވިޔަސް އެއިލާހަށް އެއްވެސްކަމެއް ވަންހަނާ ވެގެންނުވާ އިލާހެވެ. ތިކަންކުރާނީ ކިހިނެއްހެއްޔެވެ؟ އިބްރާޙީމް ބުނު އަދްޙަމް ވިދާޅުވިއެވެ. ﷲ ބައްލަވާވޮޑިގަންނަވާއިރު ފާފަކުރަން ތިބާ ލަދެއް ނުގަނޭ ހެއްޔެވެ؟ ދެން އެމީހާ ދެންނެވިއެވެ. ދެން ކޮންކަމެއް ހެއްޔެވެ؟ އިބްރާޙީމް ބުނު އަދްޙަމް ވިދާޅުވިއެވެ. ތިބާފާފަކުރާއިރު ﷲ ގެ ބިންމަތީގައި ނޫން އެހެންތަނެއްގައި ހުރެގެން ފާފަ ކުރާށެވެ. އެމީހާ ދެންނެވިއެވެ. ސުބްޙާނަﷲ އެވެ. ތިކަންވާނީ ކިހިނެއް ހެއްޔެވެ؟ ﷲ ގެ ބިންމަތިން އަޅުގަނޑުދާނީ ކޮންތާކަށްހެއްޔެވެ؟ ދުނިޔެއާއި ދުނިޔޭގައިވާހާ ތަކެއްޗެއް މިލްކު ވެވޮޑިގެންވަނީ ﷲއަށެވެ. އަނެއްކާވެސް އެމީހާ ދެންނެވިއެވެ. ދެން ކޮންކަމެއްތޯއެވެ؟ އިބްރާޙީމް ބުނު އަދްޙަމް ވިދާޅުވިއެވެ. ތިބާ ފާފަތަކަށް އަރައިގަންނަ ނަމަ ﷲ ދެއްވާ ރިޒުޤު ކެއެން ހުއްޓާލާށެވެ! އެމީހާ ދެންނެވިއެވެ. އަޅުގަނޑުކެއުން ހުއްޓާލާއިފިނަމަ ވާނީ މަރެއްނޫންތޯއެވެ؟ ދެންކޮން ކަމެއްތޯއެވެ؟ އިބްރާޙީމް ބުނު އަދްޙަމް ވިދާޅުވިއެވެ. ތިބާ ފާފަތަށް ކުރުމުގައި ދެމިހުއްޓާ މަރުވެއްޖެނަމަ ތިބާ ނަރަކައަށް ވެއްދުމަށް މަލާއިކަތްބޭކަލުން ވަޑައިގަތުމުން އެބޭކަލުންނަށް ނުކިޔަމަންތެރިވެ އެބޭކަލުންގެ އަރިހުގައި ނުދާށެވެ. އެމީހާ ދެންނެވިއެވެ. ތިޔައީ ކިހިނެއްވާނެ ކަމެއްތޯއެވެ؟ ދެން ކޮންކަމެއްތޯއެވެ؟ އިބްރާޙީމް ބުނު އަދްޙަމް ވިދާޅުވިއެވެ. ތިބާ ދުނިޔެމަތީގައި ކުރިކަންތައްތައްތަކުގެ ފޮތް ކިޔުމަށް އެންގެވޭހިނދު އެކަމަށް އިންކާރުކޮށް އެފޮތުގައިވާ ކަންތައްތަކަކީ ތިބާ ނުކުރާ ކަންތައްތައް ކަމުގައި ބުނާށެވެ! އެމީހާ ދެންނެވިއެވެ. ތިކަމެއް ނުވާނެއެވެ. ދެކޮނޑުގައިވާ ދެމަލާއިކަތުންވަނީ އެކަންތައް ލިޔުއްވާފައެވެ. އަދި އެކަންތައްތައް ކުރި ގުނަންތައް އެކަންތައްތައް ކުރިކަމަށް ހެކިވާނެއެވެ. އިބްރާޙީމް ބުނު އަދްޙަމް ވިދާޅުވިއެވެ. ކަންއޮތްގޮތަކީ މިއީއެވެ. ﷲއަށް ލަދުވެތިވެ ތިބާ ފާފަކުރުން އަވަހަށް ހުއްޓާލާށެވެ!\nއޭ އިންސާނާއެވެ! ދުނިޔޭގެ ޙަޔާތުގެ މިސާލަކީ ސައިބޯނި ބޮއްކެއްގެ މިސާލެކެވެ. އެއީ ވަގުތީ އަގެއްނެތް ތަނެކެވެ. ދުނިޔޭގެ ޖާހާ މަންޞަބަށް އާޚިރަތުގެ ދާއިމީ ޙަޔާތް ވިއްކާ ނުލާށެވެ. ދުނިޔޭގެ އަރާމާއި އުފަލާއި ޒީނަތަކީ އަގެއްލިބިފައިވާ އެއްޗެއްނަމަ ދުނިޔޭގައި އުޅުނު ޖައްބާރު ވެރިންނާއި މުއްސަނދިންނާއި މަހުޖަނުން ކޮބައިހެއްޔެވެ؟!! ތިބާގެ ދެލޮލުން ޙަރާމް ތަންނަށް ނުބަލާށެވެ! ދެކަންފަތުން ޙަރާމް ވާހަކަތައް އަޑުއެހުމުން ދުރުހެލިވާށެވެ! ދުލުން އެންމެހާ ކުދިބޮޑު ފާޙިޝް ވާހަކަދެއްކުމުން ރައްކާތެރިވާށެވެ! ހިތާއި ސިކުނޑިން ޙަރާމް ކަންތައްތަކަށް މަގުފަހިވާފަދަ ކަންކަމާއިމެދު ވިސްނުމުން ދުރުހެލި ކުރާށެވެ! ﷲ ޙަރާމް ކުރެއްވި އެއްޗެއް ތިމާގެ ހަށިގަނޑުގެ ތެރެޔަށް ވާޞިލްވެދާނެކަމަށް ލަދުވެތިވާށެވެ! ލަދުވެތިގުނަވަން ރައްކާތެރި ކުރާށެވެ! ޙަރާމްކަންތައްތަކަށް މަގުފަހިވާފަދަ ތަންތަނަށް ދިއުމުން ތިބާގެ ފައި މަތަކުރާށެވެ! ފާފައެއް ކުރަންހުއްޓާ ތިބާގެ އަޖަލު ހަމަވެ، އެޙާލުގައި ތިބާ ޤިޔާމަތްކުރައްވައި ﷲ ގެ ދަރުބާރަށް ޙާޟިރުކުރެވޭނެ ކަމާއިމެދު ލަދުވެތިވެ ފާފަތަކުން ދުރުހެލިވާށެވެ!


Veymandoo Ah Mirey Karantu Dheveyne: Fenaka - Vaguthu\nތ.އަތޮޅު ވޭމަންޑޫ އިންޖީން ގޭގައި އިއްޔެ ހިނގި އަލިފާނުގެ ހާދިސާ އާއި ގުޅިގެން އެރަށުން ކަރަންޓް ކެނޑިފައި އޮތް މައްސަލަ އަށް ހައްލު ގެނެސް މިރޭ ކަރަންޓުދެވޭނެ ކަމަށް ފެނެކަ ކޯޕަރޭޝަނުން ވިދާޅުވެއްޖެއެވެ.\nއެ ކުންފުނިން ވިދާޅުވީ ވޭމަންޑޫ ފެނަކަ އިންޖީނުގޭގައި އަލިފާނުގެ ހާދިސާއެއް ހިނގައި އެރަށުގެ ކަރަންޓުގެ ޚިދުމަތް މެދުކެނޑިފައިވުމާ ގުޅިގެން، ތ.ގުރައިދޫއިން 360ކވ ޖެންސެޓެއް މިއަދު ހެނދުނުގެ ވަގުތެއްގައިވަނީ ވޭމަންޑޫއަށް ގެންގޮސްފައިވާ ކަމަށެވެ. ކަރަންޓުގެ ޚިދުމަތް މިރޭގެ ވަގުތެއްގައި އިޔާދަކުރެވިގެންދާނެކަމުގެ ޔަޤީންކަން ފެނަކައިގެ މެނޭޖިންގ ޑިރެކްޓަރ އަޙްމަދު ސަޢީދު މުޙައްމަދު ދެއްވާފައިވާ ކަމަށް ވެސް އެ ކުންފުނީގެ އޮފިޝަލަކު ވިދާޅުވިއެވެ.\nވޭމަންޑޫގައި ހިނގި އަލިފާނުގެ ހާދިސާ އާއި ގުޅިގެން އެރަށުން ކަރަންޓް ކެނޑުމާއިއެކު ސައީދު ވަނީ އިއްޔެ ވޭމަންޑުއަށް ވަޑައިގަންނަވާފައެވެ. އޭނާ އަދިވެސް ހުންނެވީ ވޭމަންޑޫގައެވެ. ކަރަންޓުގެ ޚިދުމަތް އަލުން ދިނުމަށް ކުރާ މަސައްކަތްތައް އޭނާ ދަނީ ވަރަށް ގާތުން ބައްލަވާލައްވަމުންނެވެ.\nސައީދު ވަނީ ވޭމަންޑުއަށް ދިމާވި މައްސަލަ ހައްލު ކުރުމަށް ބޭނުންވާ އިރުޝާދުތަކާއި އެއްބާރުލުން ރައީސް ޞާލިހް ވެސް ދެއްވަމުން ގެންދަވާ ކަމަށް ފަހަގަކުރައްވާފައެވެ. އަދި ރައްޔިތުން ކެއްތެރިކަމާއިއެކު ފެނަކަ ކޯޕަރޭޝަނަށް އެއްބާރުލުން ދެއްވުމަށް ސައީދު އެދިވަޑައިގެންނެވިއެވެ.\nމިހާތަނަށް އައި އިރު ވޭމަންޑޫ އިންޖީން ގޭގައި އަލިފާނުގެ ހާދިސާ ހިނގަން މެދުވެރިވި ސަބަބު ސާފުވެފައި ނުވެެއެވެ. އަލިފާނުގެ ހާދިސާ ހިނގަން މެދުވެރިވި ސަބަބު ދެނެގަތުމަށް މިހާރު މަސައްކަތް ކުރަމުން ގެންދާ ކަމަށް ފެނަކަ އިން ބުނެއެވެ.\nފެބުރުއަރީ 25, 2021 13:18\nހުވަދޫ މީހުން އައް ހަމަ ކުންފުނި ހިންގަން އިގޭނީ .\nސަރުކާރު ހުރިހާ ކުފުނިތަކައްވެސް ހުވަދޫ މީހުން ލާން ގޮވާލަން


އަލްޚައިރު ގުރޫޕްގެ ޙައްޖުވެރިން މާދަމާ މަދީނާއަށް\n2 ނޮވެމްބަރ 2009\n1430 ވަނަ އަހަރުގެ ޙައްޖުގެ އަޅުކަން އަދާކުރުމަށް މައްކާއަށް އައިސްފައިވާ ދިވެހި ޙައްޖުވެރިންގެ ތެރެއިން އަލްޚައިރު ޙައްޖު ގުރޫޕްގެ ޙަވާލުގައި ޙައްޖަށް އައި 90 ޙައްޖުވެރިން ނޮވެމްބަރ3ވާ އަންގާރަ ދުވަހު މަދީނާއަށް ޒިޔާރަތްކުރުމަށް ހަމަޖެހިފައިވާ ކަމަށް އެގުރޫޕުން ބުނެފިއެވެ.\nގުރޫޕްގެ އިސްބޭފުޅަކު ފޯނުން ނޫރުލްއިސްލާމް ވެބްސައިޓަށް މަޢުލޫމާތު ދެއްވަމުން ވިދާޅުވީ، މާދަމާ ހެނދުނުގެ ވަގުތެއްގައި އެބޭފުޅުން މައްކާއިން މަދީނާއަށް ދިޔުމަށް ފުރާނެކަމަށެވެ. އަދި މާދަމާ ހަވީރުގެ ވަގުތެއްގައި މަދީނާއަށް ދެވޭނެ ކަމަށް އުއްމީދު ކުރައްވާކަމަށްވެސް އެބޭފުޅާ ވިދާޅުވިއެވެ.\nމައްކާގައި ތިބި ހުރިހާ ދިވެހި ޙައްޖުވެރިންގެ ޙާލުވެސް ރަނގަޅު ކަމަށާއި ހުރިހާ ބޭފުޅުންވެސް ތިއްބެވީ ވަރަށް ހިތްހަމަ ޖެހިފައިކަމަށް މަޢުލޫމާތު ލިބެއެވެ. ޙައްޖުވެރިންނަށް ފަސޭހަކަމާއެކު ޙައްޖުގެ އަޅުކަން އަދާކުރެވޭނެ މަގު ފަހިކޮށްދެއްވުމަށް ސުޢޫދީ ސަރުކާރުން ގިނަގުނަ އިންތިޒާމުތަކެއް ވަނީ ހަމަޖައްސަވާފައެވެ. އަދި ގުރޫޕްތަކުންވެސް ޙައްޖުވެރިންނަށް ފަސޭހަކޮށްދިނުމަށް ގިނަގުނަ މަސައްކަތްތަކެއް ދަނީ ކުރައްވަމުންނެވެ.\nމިހާތަނަށް މި ލިޔުން ކިޔާފައިވަނީ 754 ފަހަރު